## מלכים ב' פרק א

### חלוקת הפרק

1. מלכות אחזיה בן אחאב, חטאו ועונשו א

2. בקשת אחזיה לדרוש באלוהי עקרון ב – ו

3. משלחות אחזיה לאליהו הנביא ז – יח

### 1. מלכות אחזיה בן אחאב, חטאו ועונשו (א)

 **א וַיִּפְשַׁע מוֹאָב בְּיִשְׂרָאֵל, אַחֲרֵי מוֹת אַחְאָב.**

 מלכות אחזיה שהלך בדרך אביו, נענש כשנפצע קשה בשעה שנפל מן השבכה (מעקה) בביתו, וגם על ישראל שלא מיחו – הוכיחו את מלכם על דרכו, באה הפורענות (עונש) גם עליהם, כשמואב מרדה בישראל, **"ויפשע מואב בישראל"** ובכלל זה פסקו מלהביא לישראל מנחה, פגעו בערי ישראל שישבו בשכנותם ועוד.

 עונש אישי – נפילתו מן השבכה, ופציעתו האנושה.

 עונש כללי – מואב מרדו בישראל.

### 2. בקשת אחזיה לדרוש באלוהי עקרון (ב – ו)

 **ב וַיִּפֹּל אֲחַזְיָה בְּעַד הַשְּׂבָכָה, בַּעֲלִיָּתוֹ אֲשֶׁר בְּשֹׁמְרוֹן--וַיָּחַל; וַיִּשְׁלַח מַלְאָכִים, וַיֹּאמֶר אֲלֵהֶם לְכוּ דִרְשׁוּ בְּבַעַל זְבוּב אֱלֹהֵי עֶקְרוֹן, אִם-אֶחְיֶה, מֵחֳלִי זֶה.**

 **ג וּמַלְאַךְ יְהוָה, דִּבֶּר אֶל-אֵלִיָּה הַתִּשְׁבִּי, קוּם עֲלֵה, לִקְרַאת מַלְאֲכֵי מֶלֶךְ-שֹׁמְרוֹן; וְדַבֵּר אֲלֵהֶם הֲמִבְּלִי אֵין-אֱלֹהִים בְּיִשְׂרָאֵל, אַתֶּם הֹלְכִים לִדְרֹשׁ בְּבַעַל זְבוּב אֱלֹהֵי עֶקְרוֹן.**

 **ד וְלָכֵן, כֹּה-אָמַר יְהוָה, הַמִּטָּה אֲשֶׁר-עָלִיתָ שָּׁם לֹא-תֵרֵד מִמֶּנָּה, כִּי מוֹת תָּמוּת; וַיֵּלֶךְ, אֵלִיָּה.**

**ה וַיָּשׁוּבוּ הַמַּלְאָכִים, אֵלָיו; וַיֹּאמֶר אֲלֵיהֶם, מַה-זֶּה שַׁבְתֶּם.**

**ו וַיֹּאמְרוּ אֵלָיו אִישׁ עָלָה לִקְרָאתֵנוּ, וַיֹּאמֶר אֵלֵינוּ לְכוּ שׁוּבוּ אֶל-הַמֶּלֶךְ אֲשֶׁר-שָׁלַח אֶתְכֶם, וְדִבַּרְתֶּם אֵלָיו כֹּה אָמַר יְהוָה, הֲמִבְּלִי אֵין-אֱלֹהִים בְּיִשְׂרָאֵל אַתָּה שֹׁלֵחַ לִדְרֹשׁ בְּבַעַל זְבוּב אֱלֹהֵי עֶקְרוֹן לָכֵן הַמִּטָּה אֲשֶׁר-עָלִיתָ שָּׁם, לֹא-תֵרֵד מִמֶּנָּה--כִּי-מוֹת תָּמוּת.**

 אחזיה שנפל ונפצע קשה, צווה את שלוחיו **"לדרוש"** - לשאול אם יתרפא מחוליו? **"בבעל זבוב" -** למשמשים את האליל ששמו בעל זבוב, ואליהו הנביא נתבקש על פי ה' להוכיח את אחזיה בידי שלוחיו, על שביקש לדרוש בבעל זבוב, **המבלי אין אלוקים בישראל אתם הולכים לדרוש בבעל זבוב"?**

 והוסיף לבשר להם כי סופו של אחזיה למות, והמלאכים (השליחים) עשו כאשר נצטוו, ושבו מדרכם אל בית אחזיה ובשרוהו, **"כי מות תמות"** (ו)

### 3. משלחות אחזיה לאליהו הנביא (ז – יח)

 **ז וַיְדַבֵּר אֲלֵהֶם--מֶה מִשְׁפַּט הָאִישׁ, אֲשֶׁר עָלָה לִקְרַאתְכֶם; וַיְדַבֵּר אֲלֵיכֶם, אֶת-הַדְּבָרִים הָאֵלֶּה.**

**ח וַיֹּאמְרוּ אֵלָיו, אִישׁ בַּעַל שֵׂעָר, וְאֵזוֹר עוֹר, אָזוּר בְּמָתְנָיו; וַיֹּאמַר, אֵלִיָּה הַתִּשְׁבִּי הוּא.**

 **ט וַיִּשְׁלַח אֵלָיו שַׂר-חֲמִשִּׁים, וַחֲמִשָּׁיו; וַיַּעַל אֵלָיו, וְהִנֵּה יֹשֵׁב עַל-רֹאשׁ הָהָר, וַיְדַבֵּר אֵלָיו, אִישׁ הָאֱלֹהִים הַמֶּלֶךְ דִּבֶּר רֵדָה.**

 **י וַיַּעֲנֶה אֵלִיָּהוּ, וַיְדַבֵּר אֶל-שַׂר הַחֲמִשִּׁים, וְאִם-אִישׁ אֱלֹהִים אָנִי, תֵּרֶד אֵשׁ מִן-הַשָּׁמַיִם וְתֹאכַל אֹתְךָ וְאֶת חֲמִשֶּׁיךָ; וַתֵּרֶד אֵשׁ מִן-הַשָּׁמַיִם, וַתֹּאכַל אֹתוֹ וְאֶת-חֲמִשָּׁיו.**

**יא וַיָּשָׁב וַיִּשְׁלַח אֵלָיו, שַׂר-חֲמִשִּׁים אַחֵר--וַחֲמִשָּׁיו; וַיַּעַן, וַיְדַבֵּר אֵלָיו, אִישׁ הָאֱלֹהִים, כֹּה-אָמַר הַמֶּלֶךְ מְהֵרָה רֵדָה.**

**יב וַיַּעַן אֵלִיָּה, וַיְדַבֵּר אֲלֵיהֶם, אִם-אִישׁ הָאֱלֹהִים אָנִי, תֵּרֶד אֵשׁ מִן-הַשָּׁמַיִם וְתֹאכַל אֹתְךָ וְאֶת חֲמִשֶּׁיךָ; וַתֵּרֶד אֵשׁ-אֱלֹהִים מִן-הַשָּׁמַיִם, וַתֹּאכַל אֹתוֹ וְאֶת-חֲמִשָּׁיו.**

 **יג וַיָּשָׁב, וַיִּשְׁלַח שַׂר-חֲמִשִּׁים שְׁלִשִׁים--וַחֲמִשָּׁיו; וַיַּעַל וַיָּבֹא שַׂר-הַחֲמִשִּׁים הַשְּׁלִישִׁי וַיִּכְרַע עַל בִּרְכָּיו לְנֶגֶד אֵלִיָּהוּ, וַיִּתְחַנֵּן אֵלָיו וַיְדַבֵּר אֵלָיו, אִישׁ הָאֱלֹהִים, תִּיקַר-נָא נַפְשִׁי וְנֶפֶשׁ עֲבָדֶיךָ אֵלֶּה חֲמִשִּׁים בְּעֵינֶיךָ.**

 **יד הִנֵּה יָרְדָה אֵשׁ, מִן-הַשָּׁמַיִם, וַתֹּאכַל אֶת-שְׁנֵי שָׂרֵי הַחֲמִשִּׁים הָרִאשֹׁנִים, וְאֶת-חֲמִשֵּׁיהֶם; וְעַתָּה, תִּיקַר נַפְשִׁי בְּעֵינֶיךָ.**

 **טו וַיְדַבֵּר מַלְאַךְ יְהוָה, אֶל-אֵלִיָּהוּ, רֵד אוֹתוֹ, אַל-תִּירָא מִפָּנָיו; וַיָּקָם וַיֵּרֶד אוֹתוֹ, אֶל-הַמֶּלֶךְ.**

 **טז וַיְדַבֵּר אֵלָיו כֹּה-אָמַר יְהוָה, יַעַן אֲשֶׁר-שָׁלַחְתָּ מַלְאָכִים לִדְרֹשׁ בְּבַעַל זְבוּב אֱלֹהֵי עֶקְרוֹן הֲמִבְּלִי אֵין אֱלֹהִים בְּיִשְׂרָאֵל, לִדְרֹשׁ בִּדְבָרוֹ; לָכֵן הַמִּטָּה אֲשֶׁר-עָלִיתָ שָּׁם, לֹא-תֵרֵד מִמֶּנָּה--כִּי-מוֹת תָּמוּת.**

**יז וַיָּמָת כִּדְבַר יְהוָה אֲשֶׁר-דִּבֶּר אֵלִיָּהוּ, וַיִּמְלֹךְ יְהוֹרָם תַּחְתָּיו, בִּשְׁנַת שְׁתַּיִם, לִיהוֹרָם בֶּן-יְהוֹשָׁפָט מֶלֶךְ יְהוּדָה: כִּי לֹא-הָיָה לוֹ, בֵּן.**

 **יח וְיֶתֶר דִּבְרֵי אֲחַזְיָהוּ, אֲשֶׁר עָשָׂה: הֲלוֹא-הֵמָּה כְתוּבִים, עַל-סֵפֶר דִּבְרֵי הַיָּמִים--לְמַלְכֵי יִשְׂרָאֵל.**

#### משלחות אחזיהו לאליהו ותגובת אליהו

 משלחת הראשונה: אחזיה, כששמע את גזר דינו שנגזר עליו מפי אליהו, שלח אליו שר חמישים בלווית חמישים חיילים כדי להביאו לפניו, ומשיצא שר החמישים אל אליהו הנביא, וציווה עליו בתקיפות לבוא עמו אל אחזיה, התפלל אליהו וירדה אש מן השמים, ושרפה את

 שר החמישים ומלואו.

 משלחת שניה: גם כששמע אחזיה על גורל המשלחת הראשונה במות שר החמישים ועל חמשיו, לא ויתר שב ושלח שר חמשיו וחמשיו (חמישים מלווים), כדי להוריד את אליהו אליו, ואף שר החמישים השני משצווה בחוזקה על אליהו לרדת, התפלל אליהו בשנית, והמיתה את כל שלוחי אחזיה **"... ותרד אש מן השמים ותאכל אותו ואת חמשיו"** (יב)

 משלחת שלישית: מששמע אחזיה על גורל המשלחת הראשונה והשניה, לא ויתר ושלח בשלישית משלחת נוספת בראשות שר חמישים וחמשים חיילים, ובשונה מהפעמים הקודמות עמד שר החמשים והתחנן בפני אליהו, על נפשו ועל נפש החיילים שעמו, ואחר ביקש מאליהו לבוא אל אחזיה, ואליהו נענה והלך אל המלך ששכב על מיטת חוליו בביתו, ושם שב על תוכחתו **"המבלי אין אלוקים בישראל לדרוש בדברו"?** ומפני שבחר לדרוש באלוהי זבוב, ולא באלוקי ישראל, ימות. **"לכן המיטה אשר עלית שם לא תרד ממנה כי מות תמות"** (יז), **"וימת כדבר ה' וימלוך יהורם תחתיו..."** (יח)

|  |  |
| --- | --- |
|  דברי המשלחת |  תגובת אליהו |
| 1. **"וידבר אליו, איש האלוקים,** **המלך דבר, רדה** (ט) | **"... ואם איש אלוקים אני תרד אש מן השמים ותאכל אותך** **ואת חמשיך ותרד אש מן השמים ותאכל אותו ואת חמשיו" (י)** |
| 2. **"וידבר אליו, איש האלוקים** **כה אמר המלך** **מהרה רדה"** (יא) | **"ויען אליה... תרד אש מן השמים ותאכל אותך ואת חמשיך** **ותרד אש אלוקים מן השמים ותאכל אותו ואת חמשיו"** (יב) |
| 3. **"... ויעל ויבא... ויכרע** **על ברכיו... ויתחנן אליו...** **וידבר אליו איש האלוקים**  **תיקר נא נפשי ונפש עבדיך** **אלה חמשים בעיניך...**  **ועתה תיקר נפשי בעיניך"(יג-יד)**  | **"וידבר מלאך ה' אל אליהו רד אותו אל תירא מפניו ויקום**  **וירד אותו אל המלך"** (טו) |

## מלכים ב' פרק ב

### חלוקת הפרק

1. עלית אליהו השמימה – א

2. הניסיונות של אליהו להיפרד מאלישע ותגובת אלישע – ב – ו

3. נס חציית הירדן ומעבר אליהו ואלישע – ז – ח

4. בקשת אלישע מאליהו ותגובת אליהו – ט – י

5. הסתלקות אליהו ועלייתו השמיים – יא – יב

6. נס חציית הירדן על ידי אלישע – יג – טו

7. החיפוש אחר אליהו – טז - יח

8. נס הצלת יושבי יריחו בריפוי מי העיר - יט - כב

9. מות הנערים ע"י אלישע - כג - כה

### 1. עליית אליהו השמימה (א)

 **א וַיְהִי, בְּהַעֲלוֹת יְהוָה אֶת-אֵלִיָּהוּ, בַּסְעָרָה, הַשָּׁמָיִם; וַיֵּלֶךְ אֵלִיָּהוּ וֶאֱלִישָׁע, מִן-הַגִּלְגָּל.**

 משהגיע שעתו של אליהו לעלות בסערה לשמים, השתדל אליהו לדחות את אלישע ממנו מתוך ענווה (רש"י), שלא יראה בהלקחו לשמים, ובכל פעם מסרב אלישע להיפרד ממנו, ושב ונשבע שלש פעמים **"חי ה' וחי נפשך אם אעזבך"**

### 2. הניסיונות של אליהו להיפרד מאלישע ותגובת אלישע (ב – ו)

 **ב וַיֹּאמֶר אֵלִיָּהוּ אֶל אֱלִישָׁע שֵׁב-נָא פֹה, כִּי יְהוָה שְׁלָחַנִי עַד-בֵּית-אֵל, וַיֹּאמֶר אֱלִישָׁע, חַי-יְהוָה וְחֵי נַפְשְׁךָ אִם-אֶעֶזְבֶךָּ; וַיֵּרְדוּ, בֵּית-אֵל.**

 **ג וַיֵּצְאוּ בְנֵי-הַנְּבִיאִים אֲשֶׁר-בֵּית-אֵל, אֶל-אֱלִישָׁע, וַיֹּאמְרוּ אֵלָיו, הֲיָדַעְתָּ כִּי הַיּוֹם יְהוָה לֹקֵחַ אֶת אֲדֹנֶיךָ מֵעַל רֹאשֶׁךָ; וַיֹּאמֶר גַּם-אֲנִי יָדַעְתִּי, הֶחֱשׁוּ.**

 **ד וַיֹּאמֶר לוֹ אֵלִיָּהוּ אֱלִישָׁע שֵׁב-נָא פֹה, כִּי יְהוָה שְׁלָחַנִי יְרִיחוֹ, וַיֹּאמֶר, חַי-יְהוָה וְחֵי-נַפְשְׁךָ אִם אֶעֶזְבֶךָּ; וַיָּבֹאוּ, יְרִיחוֹ.**

 **ה וַיִּגְּשׁוּ בְנֵי-הַנְּבִיאִים אֲשֶׁר-בִּירִיחוֹ, אֶל-אֱלִישָׁע, וַיֹּאמְרוּ אֵלָיו, הֲיָדַעְתָּ כִּי הַיּוֹם יְהוָה לֹקֵחַ אֶת אֲדֹנֶיךָ מֵעַל רֹאשֶׁךָ; וַיֹּאמֶר גַּם-אֲנִי יָדַעְתִּי, הֶחֱשׁוּ.**

 **ו וַיֹּאמֶר לוֹ אֵלִיָּהוּ שֵׁב-נָא פֹה, כִּי יְהוָה שְׁלָחַנִי הַיַּרְדֵּנָה, וַיֹּאמֶר, חַי-יְהוָה וְחֵי-נַפְשְׁךָ אִם-אֶעֶזְבֶךָּ; וַיֵּלְכוּ, שְׁנֵיהֶם.**

#### ניסיונות אליהו להיפרד מאלישע ותגובת אלישע

|  |  |  |
| --- | --- | --- |
|  המקום | דברי אליהו לאלישע | תגובת אלישע |
|  בגלגל | **"ויאמר... שב נא פה כי ה' שלחני עד** **בית אל"** (ב) | **"ויאמר... חי ה' וחי נפשך**  **אם אעזבך"** (ג) |
| בית - אל  | **"ויאמר... שב נא פה כי ה' שלחני** **יריחו"** (ד) | **"ויאמר, חי ה' וחי נפשך אם אעזבך**  **ויבואו יריחו"** (ד) |
|  יריחו | **"ויאמר לו שב פה כי ה' שלחני**  **הירדנה"** (ו) | **"ויאמר, חי ה' וחי נפשך אם אעזבך** **וילכו שניהם"** (ו) |

שלוש פעמים אמר אליהו לאלישע על עניין הפרדה, וזאת כדי שלא יפחד כשיראה אותו עולה בסערה השמים, ונראה כי אלישע התקשה לעכל במחשבתו, כי לא יראה עוד את אליהו רבו, ובכל פעם שאליהו ביקש להיפרד, התעקש אלישע ונשבע שלא יפרד ממנו. גם בני הנביאים שידעו כי הפרידה היא עובדה מוגמרת, גילו זאת לאלישע כדי להרגיעו, ותגובת אלישע היתה, **"גם אני ידעתי החשו"** (ג)

### 3. נס חציית הירדן ומעבר אליהו ואלישע (ז –ח)

 **ז וַחֲמִשִּׁים אִישׁ מִבְּנֵי הַנְּבִיאִים, הָלְכוּ, וַיַּעַמְדוּ מִנֶּגֶד, מֵרָחוֹק; וּשְׁנֵיהֶם, עָמְדוּ עַל-הַיַּרְדֵּן.**

 **ח וַיִּקַּח אֵלִיָּהוּ אֶת-אַדַּרְתּוֹ וַיִּגְלֹם וַיַּכֶּה אֶת-הַמַּיִם, וַיֵּחָצוּ הֵנָּה וָהֵנָּה; וַיַּעַבְרוּ שְׁנֵיהֶם, בֶּחָרָבָה.**

 אלישע שדבק באליהו ולא רצה להיפרד ממנו, הלכו ובאו עד הירדן בעוד חמישים מבני הנביאים עמדו במרחק רב מהם, ובעומדם לפני הירדן הכה אליהו באדרתו על המים, ובדרך ניסית נחצה הירדן ושניהם עברו, **"... ויחצו הנה והנה ויעברו שניהם בחרבה"**. (ח)

### 4. בקשת אלישע מאליהו ותגובת אליהו (ט – י)

 **ט וַיְהִי כְעָבְרָם, וְאֵלִיָּהוּ אָמַר אֶל-אֱלִישָׁע שְׁאַל מָה אֶעֱשֶׂה-לָּךְ, בְּטֶרֶם, אֶלָּקַח מֵעִמָּךְ; וַיֹּאמֶר אֱלִישָׁע, וִיהִי נָא פִּי-שְׁנַיִם בְּרוּחֲךָ אֵלָי.**

 **י וַיֹּאמֶר, הִקְשִׁיתָ לִשְׁאוֹל; אִם-תִּרְאֶה אֹתִי לֻקָּח מֵאִתָּךְ, יְהִי-לְךָ כֵן, וְאִם-אַיִן, לֹא יִהְיֶה.**

 אחר שעברו את הירדן, פנה אליהו לאלישע **"שאל מה אעשה לך בטרם אלקח מעמך"** (ט), ותשובת אלישע היתה **"ויהי נא פי שניים ברוחך אלי"**, ואף על פי שבקשת אלישע היתה קשה וכבדה, **"ויאמר** **הקשית לשאול",** לא דחה אליהו את בקשתו, והעמיד תנאי למימושה **"אם תראה אותי לוקח מאתך יהי לך כן..."** (י), שבכך יכיר שגם משמים הסכימו למלא את בקשתו, אחרי שזכה לראות את המראה הגדול, עלייתו לשמים.

### 5. הסתלקות אליהו ועלייתו השמיים (יא – יב)

 **יא וַיְהִי, הֵמָּה הֹלְכִים הָלוֹךְ וְדַבֵּר, וְהִנֵּה רֶכֶב-אֵשׁ וְסוּסֵי אֵשׁ, וַיַּפְרִדוּ בֵּין שְׁנֵיהֶם; וַיַּעַל, אֵלִיָּהוּ, בַּסְעָרָה, הַשָּׁמָיִם.**

 **יב וֶאֱלִישָׁע רֹאֶה, וְהוּא מְצַעֵק אָבִי אָבִי רֶכֶב יִשְׂרָאֵל וּפָרָשָׁיו, וְלֹא רָאָהוּ, עוֹד; וַיַּחֲזֵק, בִּבְגָדָיו, וַיִּקְרָעֵם לִשְׁנַיִם קְרָעִים.**

 בעוד אליהו ואלישע הולכים ומדברים, ראה אלישע במראה הנבואה כיצד עלה אליהו בסערה לשמים. משראה אלישע שאליהו נסתלק ממנו, נתמלא אלישע חרדה והתרגשות, **"והוא מצעק אבי... ויחזק בבגדיו ויקרעם לשנים קרעים"**. (יב)

### 6. נס חציית הירדן על ידי אלישע (יג – טו)

 **יג וַיָּרֶם אֶת-אַדֶּרֶת אֵלִיָּהוּ, אֲשֶׁר נָפְלָה מֵעָלָיו; וַיָּשָׁב וַיַּעֲמֹד, עַל-שְׂפַת הַיַּרְדֵּן.**

 **יד וַיִּקַּח אֶת-אַדֶּרֶת אֵלִיָּהוּ אֲשֶׁר-נָפְלָה מֵעָלָיו, וַיַּכֶּה אֶת-הַמַּיִם, וַיֹּאמַר, אַיֵּה יְהוָה אֱלֹהֵי אֵלִיָּהוּ; אַף-הוּא וַיַּכֶּה אֶת הַמַּיִם, וַיֵּחָצוּ הֵנָּה וָהֵנָּה, וַיַּעֲבֹר, אֱלִישָׁע.**

 **טו וַיִּרְאֻהוּ בְנֵי-הַנְּבִיאִים אֲשֶׁר-בִּירִיחוֹ, מִנֶּגֶד, וַיֹּאמְרוּ, נָחָה רוּחַ אֵלִיָּהוּ עַל-אֱלִישָׁע; וַיָּבֹאוּ, לִקְרָאתוֹ, וַיִּשְׁתַּחֲווּ לוֹ, אָרְצָה.**

 אחר שנסתלק אליהו מאלישע, לקח אלישע את אדרת אליהו והכה בירדן ונחצו לשניים ועבר, **"... ויכה את המים ויחצו הנה והנה ויעבור אלישע"** (טו), ובני הנביאים הכירו בברור שרוח אליהו נחה על אלישע.

### 7. החיפוש אחר אליהו (טז – יח)

 **טז וַיֹּאמְרוּ אֵלָיו הִנֵּה-נָא יֵשׁ-אֶת-עֲבָדֶיךָ חֲמִשִּׁים אֲנָשִׁים בְּנֵי-חַיִל, יֵלְכוּ נָא וִיבַקְשׁוּ אֶת-אֲדֹנֶיךָ--פֶּן-נְשָׂאוֹ רוּחַ יְהוָה, וַיַּשְׁלִכֵהוּ בְּאַחַד הֶהָרִים אוֹ בְּאַחַת הגיאות (הַגֵּיאָיוֹת); וַיֹּאמֶר, לֹא תִשְׁלָחוּ.**

 **יז וַיִּפְצְרוּ-בוֹ עַד-בֹּשׁ, וַיֹּאמֶר שְׁלָחוּ; וַיִּשְׁלְחוּ חֲמִשִּׁים אִישׁ, וַיְבַקְשׁוּ שְׁלֹשָׁה-יָמִים וְלֹא מְצָאֻהוּ.**

**יח וַיָּשֻׁבוּ אֵלָיו, וְהוּא יֹשֵׁב בִּירִיחוֹ; וַיֹּאמֶר אֲלֵהֶם, הֲלֹא-אָמַרְתִּי אֲלֵיכֶם אַל-תֵּלֵכוּ.**

 כשראו בני הנביאים את אלישע חוזר לבדו, חשבו שאליהו הושלך ומת, ורצו לקברו (מצודת דוד), ואלישע נענה להפצרותיהם לצאת לחפשו, ואחר שלא מצאוהו במשך שלושה ימים, שבו למקומם.

### 8. נס הצלת יושבי יריחו בריפוי מי העיר (יט – כב)

**יט וַיֹּאמְרוּ אַנְשֵׁי הָעִיר, אֶל-אֱלִישָׁע, הִנֵּה-נָא מוֹשַׁב הָעִיר טוֹב, כַּאֲשֶׁר אֲדֹנִי רֹאֶה; וְהַמַּיִם רָעִים, וְהָאָרֶץ מְשַׁכָּלֶת.**

 **כ וַיֹּאמֶר, קְחוּ-לִי צְלֹחִית חֲדָשָׁה, וְשִׂימוּ שָׁם, מֶלַח; וַיִּקְחוּ, אֵלָיו.**

 **כא וַיֵּצֵא אֶל-מוֹצָא הַמַּיִם, וַיַּשְׁלֶךְ-שָׁם מֶלַח; וַיֹּאמֶר כֹּה-אָמַר יְהוָה, רִפִּאתִי לַמַּיִם הָאֵלֶּה--לֹא-יִהְיֶה מִשָּׁם עוֹד, מָוֶת וּמְשַׁכָּלֶת.**

 **כב וַיֵּרָפוּ הַמַּיִם, עַד הַיּוֹם הַזֶּה, כִּדְבַר אֱלִישָׁע, אֲשֶׁר דִּבֵּר.**

 אלישע, ששהה ביריחו, ריפא בדרך ניסית את מי יריחו הרעים כבקשת אנשי העיר, ובכך מנע מהם שכול ומוות שאירעו בשל המים.

### 9. מות הנערים ע"י אלישע (כג – כה)

 **כג וַיַּעַל מִשָּׁם, בֵּית-אֵל; וְהוּא עֹלֶה בַדֶּרֶךְ, וּנְעָרִים קְטַנִּים יָצְאוּ מִן-הָעִיר, וַיִּתְקַלְּסוּ-בוֹ וַיֹּאמְרוּ לוֹ, עֲלֵה קֵרֵחַ עֲלֵה קֵרֵחַ.**

 **כד וַיִּפֶן אַחֲרָיו וַיִּרְאֵם, וַיְקַלְלֵם בְּשֵׁם יְהוָה; וַתֵּצֶאנָה שְׁתַּיִם דֻּבִּים, מִן-הַיַּעַר, וַתְּבַקַּעְנָה מֵהֶם, אַרְבָּעִים וּשְׁנֵי יְלָדִים.**

 **כה וַיֵּלֶךְ מִשָּׁם, אֶל-הַר הַכַּרְמֶל; וּמִשָּׁם, שָׁב שֹׁמְרוֹן.**

 נערים שזלזלו בכבודו, וקראו לעברו **"עלה קרח עלה קרח"** הומתו בקללתו, כששני דובים הרגו מהם ארבעים ושניים נערים.

## מלכים ב' פרק ג

### חלוקת הפרק

1. מלכות יהורם בן אחאב – א – ג

2. מלחמת שלושת המלכים במלך מואב – ד – י

3. בקשת יהושפט לדרוש את ה' ונבואת אלישע – יא – יט

4. מפלת מואב – כ – כו

5. מעשה מלך מואב בבנו - כז

### 1. מלכות יהורם בן אחאב (א – ג)

 **א וִיהוֹרָם בֶּן-אַחְאָב, מָלַךְ עַל-יִשְׂרָאֵל בְּשֹׁמְרוֹן, בִּשְׁנַת שְׁמֹנֶה עֶשְׂרֵה, לִיהוֹשָׁפָט מֶלֶךְ יְהוּדָה; וַיִּמְלֹךְ, שְׁתֵּים-עֶשְׂרֵה שָׁנָה.**

 **ב וַיַּעֲשֶׂה הָרַע, בְּעֵינֵי יְהוָה--רַק, לֹא כְאָבִיו וּכְאִמּוֹ; וַיָּסַר אֶת-מַצְּבַת הַבַּעַל, אֲשֶׁר עָשָׂה אָבִיו.**

 **ג רַק בְּחַטֹּאות יָרָבְעָם בֶּן-נְבָט, אֲשֶׁר-הֶחֱטִיא אֶת-יִשְׂרָאֵל--דָּבֵק: לֹא-סָר, מִמֶּנָּה.**

 יהורם בן אחאב שמלך על ישראל, גם הוא עשה הרע בעיני ה', אך לא הרשיע כאחאב אביו, **"...רק לא כאביו וכאמו ויסר את מצבת הבעל אשר עשה אביו"** (יב), וגם שהחל בביעור האלילות מישראל, לא הסיר את האשרה שעשתה אמו, ובעגלי הזהב שעשה ירבעם דבק (רד"ק, מצודת דוד)

### 2. מלחמת שלושת המלכים במלך מואב (ד – י)

 **ד וּמֵישַׁע מֶלֶךְ-מוֹאָב, הָיָה נֹקֵד; וְהֵשִׁיב לְמֶלֶךְ-יִשְׂרָאֵל מֵאָה-אֶלֶף כָּרִים, וּמֵאָה אֶלֶף אֵילִים צָמֶר.**

 **ה וַיְהִי, כְּמוֹת אַחְאָב; וַיִּפְשַׁע מֶלֶךְ-מוֹאָב, בְּמֶלֶךְ יִשְׂרָאֵל.**

 **ו וַיֵּצֵא הַמֶּלֶךְ יְהוֹרָם, בַּיּוֹם הַהוּא--מִשֹּׁמְרוֹן; וַיִּפְקֹד, אֶת-כָּל-יִשְׂרָאֵל.**

 **ז וַיֵּלֶךְ וַיִּשְׁלַח אֶל-יְהוֹשָׁפָט מֶלֶךְ-יְהוּדָה לֵאמֹר, מֶלֶךְ מוֹאָב פָּשַׁע בִּי--הֲתֵלֵךְ אִתִּי אֶל-מוֹאָב, לַמִּלְחָמָה; וַיֹּאמֶר אֶעֱלֶה, כָּמוֹנִי כָמוֹךָ כְּעַמִּי כְעַמֶּךָ כְּסוּסַי כְּסוּסֶיךָ.**

 **ח וַיֹּאמֶר, אֵי-זֶה הַדֶּרֶךְ נַעֲלֶה; וַיֹּאמֶר, דֶּרֶךְ מִדְבַּר אֱדוֹם.**

 **ט וַיֵּלֶךְ מֶלֶךְ יִשְׂרָאֵל וּמֶלֶךְ-יְהוּדָה, וּמֶלֶךְ אֱדוֹם, וַיָּסֹבּוּ, דֶּרֶךְ שִׁבְעַת יָמִים; וְלֹא-הָיָה מַיִם לַמַּחֲנֶה וְלַבְּהֵמָה, אֲשֶׁר בְּרַגְלֵיהֶם.**

 **י וַיֹּאמֶר, מֶלֶךְ יִשְׂרָאֵל: אֲהָהּ--כִּי-קָרָא יְהוָה לִשְׁלֹשֶׁת הַמְּלָכִים הָאֵלֶּה, לָתֵת אוֹתָם בְּיַד-מוֹאָב.**

 אחר מות אחאב, מרד מלך מואב בישראל ופסק מלתת מס למלך ישראל, ומפני זאת נקבצו יהורם מלך ישראל ויהושפט מלך יהודה, ומלך אדום למחנה אחד במלחמתם נגד מלך מואב. אך בדרכם למלחמה במלך מואב, תעו במדבר אדום ועמדו כולם בסכנת חיים, כשלא היה להם ולבהמות שעימהם מים לשתות **"...ויסבו דרך שבעת ימים ולא היה מים למחנה ולבהמה אשר ברגליהם"** (ט), ומכאן הסיק יהורם מלך ישראל כי זה להם גזירה משמים, שלא ימצא להם מים כדי שיכשלו וימותו בידי מלך מואב.

### 3. בקשת יהושפט לדרוש את ה' ונבואת אלישע (יא – יט)

 **יא וַיֹּאמֶר יְהוֹשָׁפָט, הַאֵין פֹּה נָבִיא לַיהוָה, וְנִדְרְשָׁה אֶת-יְהוָה, מֵאוֹתוֹ; וַיַּעַן אֶחָד מֵעַבְדֵי מֶלֶךְ יִשְׂרָאֵל, וַיֹּאמֶר, פֹּה אֱלִישָׁע בֶּן-שָׁפָט, אֲשֶׁר-יָצַק מַיִם עַל-יְדֵי אֵלִיָּהוּ.**

 **יב וַיֹּאמֶר, יְהוֹשָׁפָט, יֵשׁ אוֹתוֹ, דְּבַר-יְהוָה; וַיֵּרְדוּ אֵלָיו, מֶלֶךְ יִשְׂרָאֵל וִיהוֹשָׁפָט--וּמֶלֶךְ אֱדוֹם.**

 **יג וַיֹּאמֶר אֱלִישָׁע אֶל-מֶלֶךְ יִשְׂרָאֵל, מַה-לִּי וָלָךְ--לֵךְ אֶל-נְבִיאֵי אָבִיךָ, וְאֶל-נְבִיאֵי אִמֶּךָ; וַיֹּאמֶר לוֹ, מֶלֶךְ יִשְׂרָאֵל, אַל כִּי-קָרָא יְהוָה לִשְׁלֹשֶׁת הַמְּלָכִים הָאֵלֶּה, לָתֵת אוֹתָם בְּיַד-מוֹאָב.**

 **יד וַיֹּאמֶר אֱלִישָׁע, חַי-יְהוָה צְבָאוֹת אֲשֶׁר עָמַדְתִּי לְפָנָיו, כִּי לוּלֵי פְּנֵי יְהוֹשָׁפָט מֶלֶךְ-יְהוּדָה, אֲנִי נֹשֵׂא- אִם-אַבִּיט אֵלֶיךָ, וְאִם-אֶרְאֶךָּ.**

 **טו וְעַתָּה, קְחוּ-לִי מְנַגֵּן; וְהָיָה כְּנַגֵּן הַמְנַגֵּן, וַתְּהִי עָלָיו יַד-יְהוָה.**

 **טז וַיֹּאמֶר, כֹּה אָמַר יְהוָה: עָשֹׂה הַנַּחַל הַזֶּה, גֵּבִים גֵּבִים.**

 **יז כִּי-כֹה אָמַר יְהוָה, לֹא-תִרְאוּ רוּחַ וְלֹא-תִרְאוּ גֶשֶׁם, וְהַנַּחַל הַהוּא, יִמָּלֵא מָיִם; וּשְׁתִיתֶם אַתֶּם וּמִקְנֵיכֶם, וּבְהֶמְתְּכֶם.**

 **יח וְנָקַל זֹאת, בְּעֵינֵי יְהוָה; וְנָתַן אֶת-מוֹאָב, בְּיֶדְכֶם.**

 **יט וְהִכִּיתֶם כָּל-עִיר מִבְצָר, וְכָל-עִיר מִבְחוֹר, וְכָל-עֵץ טוֹב תַּפִּילוּ, וְכָל-מַעְיְנֵי-מַיִם תִּסְתֹּמוּ; וְכֹל הַחֶלְקָה הַטּוֹבָה, תַּכְאִבוּ בָּאֲבָנִים.**

 יהושפט מלך יהודה, שחש בסכנה הפיזית של גדודי מחנות ישראל, יהודה ואדום בעת שאזלו המים, ותעו במדבר, המלך יהושפט הציע ונענה, ללכת לדרוש את דבר ה' מה עלה בגורלם, ובפנייתם לאלישע הנביא הוכיח הנביא את מלך ישראל, **"מה לי ולך לך אל נביאי אביך..."** (יג), ורק בשל נוכחותו של יהושפט מלך יהודה, נענה וניבא להם שהנחל ימלא מים, והמים שיתאספו בגבים יהיו בהם כדי לספק מי שתיה להם ולבהמתם, והוסיף שבמלחמתם במואב, תהיה ידם על העליונה, **"... והנחל ההוא ימלא מים ושתיתם אתם ומקניכם ובהמתכם"** (יז) **"... ונתן את מואב בידכם"** (יח)

### 4. מפלת מואב (כ – כו)

 **כ וַיְהִי בַבֹּקֶר כַּעֲלוֹת הַמִּנְחָה, וְהִנֵּה-מַיִם בָּאִים מִדֶּרֶךְ אֱדוֹם; וַתִּמָּלֵא הָאָרֶץ, אֶת-הַמָּיִם.**

 **כא וְכָל-מוֹאָב, שָׁמְעוּ, כִּי-עָלוּ הַמְּלָכִים, לְהִלָּחֶם בָּם; וַיִּצָּעֲקוּ, מִכֹּל חֹגֵר חֲגֹרָה וָמַעְלָה, וַיַּעַמְדוּ, עַל הַגְּבוּל.**

 **כב וַיַּשְׁכִּימוּ בַבֹּקֶר, וְהַשֶּׁמֶשׁ זָרְחָה עַל-הַמָּיִם; וַיִּרְאוּ מוֹאָב מִנֶּגֶד אֶת-הַמַּיִם, אֲדֻמִּים כַּדָּם.**

 **כג וַיֹּאמְרוּ, דָּם זֶה, הָחֳרֵב נֶחֶרְבוּ הַמְּלָכִים, וַיַּכּוּ אִישׁ אֶת-רֵעֵהוּ; וְעַתָּה לַשָּׁלָל, מוֹאָב.**

 **כד וַיָּבֹאוּ, אֶל-מַחֲנֵה יִשְׂרָאֵל, וַיָּקֻמוּ יִשְׂרָאֵל וַיַּכּוּ אֶת-מוֹאָב, וַיָּנֻסוּ מִפְּנֵיהֶם; ויבו- (וַיַּכּוּ-) בָהּ, וְהַכּוֹת אֶת-מוֹאָב.**

 **כה וְהֶעָרִים יַהֲרֹסוּ וְכָל-חֶלְקָה טוֹבָה יַשְׁלִיכוּ אִישׁ-אַבְנוֹ וּמִלְאוּהָ, וְכָל-מַעְיַן-מַיִם יִסְתֹּמוּ וְכָל-עֵץ-טוֹב יַפִּילוּ, עַד-הִשְׁאִיר אֲבָנֶיהָ בַּקִּיר, חֲרָשֶׂת; וַיָּסֹבּוּ הַקַּלָּעִים, וַיַּכּוּהָ.**

 **כו וַיַּרְא מֶלֶךְ מוֹאָב, כִּי-חָזַק מִמֶּנּוּ הַמִּלְחָמָה; וַיִּקַּח אוֹתוֹ שְׁבַע-מֵאוֹת אִישׁ שֹׁלֵף חֶרֶב, לְהַבְקִיעַ אֶל מֶלֶךְ אֱדוֹם--וְלֹא יָכֹלוּ.**

 משנגזר על ממלכת מואב ליפול בידי שלושת המלכים(ישראל, יהודה ואדום), הטעה אותם ה':

 א'. משחשבו את מי הגשמים שזרמו בנחל לדם, וזאת מפני שנראו להם אדומים כדרך המים כשהשמש זורחת עליהם, ובהשתקפות הרי אדום.

 ב'. כשחשבו שמקור **"הדם"** בנחל, הינו דם שלושת המלכים שנלחמו אלו באלו בגלל סכסוך שפרץ בניהם, וקמו זה על זה ונפלו רבים, **"ויאמרו דם זה** **החרב נחרבו המלכים ויכו איש את רעהו..."** (כג)

 ג'. נטע בהם ה' מחשבה לקום ולבא למלחמה בשלושת המלכים, אחרי שכבר נעשתה מלאכתם כשנלחמו בינם לבין עצמם, ומה שנותר זה לקחת את השלל שלושת המלכים, **"ועתה לשלל"**. ומשבאו למלחמה כשאינם ערוכים, נפלו לפני מלכי ישראל ויהודה ומלך אדום, **"ויקומו ישראל ויכו את מואב וינוסו מפניהם..."** (כו), ועוד עלה בידי ישראל להרוס את כל ערי מואב, **"והערים יהרוסו וכל חלקה טובה ישליכו איש אבנו ומלאוה..."** (כה)

### 5. מעשה מלך מואב בבנו (כז)

 **כז וַיִּקַּח אֶת-בְּנוֹ הַבְּכוֹר אֲשֶׁר-יִמְלֹךְ תַּחְתָּיו, וַיַּעֲלֵהוּ עֹלָה עַל-הַחֹמָה, וַיְהִי קֶצֶף-גָּדוֹל, עַל-יִשְׂרָאֵל; וַיִּסְעוּ, מֵעָלָיו, וַיָּשֻׁבוּ, לָאָרֶץ.**

|  |  |  |
| --- | --- | --- |
|  | **"ויקח את בנו הבכור"** | **"ויהי קצף** (כעס) **גדול על ישראל** |
|  רש"י | בנו של מלך מואב. | כעס של ה' על ישראל שנזכרו עוונותיהם, שאף הם עובדי עבודה זרה, ואינן ראויים לנס. |
|  רד"קמצודת דוד | בנו של מלך אדום שהיה שבוי בידי מלך מואב והוצא להורג, והקריבו בפני אדום. | כעס על מלך אדום, על ישראל מפני שלא באו להוציא את בנו מתחת צלך מואב. |

#### פעמיים נתבקש יהושפט מלך יהודה לעזור למלך ישראל

|  |  |
| --- | --- |
| מלכים א' פרק כב | מלכים ב' פרק ג |
| **"ויאמר** (אחאב) **אל יהושפט התלך אתי** **למלחמה רמות גלעד..."** (ד) | **"ויצא המלך יהורם... וישלח אל יהושפט מלך** **יהודה לאמר מלך מואב פשע בי התלך אתי** **אל מואב למלחמה?"** (ו – ז) |
| **"ויאמר יהושפט אל מלך ישראל כמוני כמוך** **כעמי כעמך כסוסי כסוסיך"** (ד) | **"ויאמר אעלה כמוני כמוך כעמי כעמך כסוסי** **כסוסיך"** (ז) |
| **"ויאמר יהושפט אל מלך ישראל דרש נא** **כיום את דבר ה'"** (ה) | **"ויאמר יהושפט האין פה נביא לה' ונדרשה**  **את ה' מאותו"** (יא) |
| **"ויקבוץ מלך ישראל את הנביאים כארבע** **מאות איש..."** (ו) | **"ויען אחד מעבדי מלך ישראל ויאמר פה** **אלישע בן שפט..."** (יא) |
| **"ויאמר יהושפט האין פה נביא לה' עוד**  **ונדרשה מאותו"** (ז)**"ויאמר מלך ישראל אל יהושפט עוד איש** **אחד לדרוש את ה' מאותו ואני שנאתיו כי** **לא יתנבא עלי טוב כי אם רע... מכיהו בן**  **ימלה..."** (ח)**"ויקרא מלך ישראל אל סריס אחד ויאמר** **מהרה מיכיהו בן ימלה"** (ט) | **"ויאמר יהושפט יש אותו דבר ה' וירדו אליו**  **מלך ישראל ויהושפט ומלך אדום"** (יב) |

## מלכים ב' פרק ד

### חלוקת הפרק

1. נס השמן – א – ז

2. אלישע בבית האשה השונמית – ח – י

3. חסד אלישע עם האשה השונמית – יא – יז

4. מות הילד – יח – כא

5. תגובת האשה אחר מות בנה – כב – כח

6. החייאת הילד – כט – לז

7. נס תבשיל המוות – לח – מא

8. נס כלכלת מאה איש במעט מזון – מב – מד

### 1. נס השמן (א – ז)

 **א וְאִשָּׁה אַחַת מִנְּשֵׁי בְנֵי-הַנְּבִיאִים צָעֲקָה אֶל-אֱלִישָׁע לֵאמֹר, עַבְדְּךָ אִישִׁי מֵת, וְאַתָּה יָדַעְתָּ, כִּי עַבְדְּךָ הָיָה יָרֵא אֶת-יְהוָה; וְהַנֹּשֶׁה--בָּא לָקַחַת אֶת-שְׁנֵי יְלָדַי לוֹ, לַעֲבָדִים.**

 **ב וַיֹּאמֶר אֵלֶיהָ אֱלִישָׁע, מָה אֶעֱשֶׂה-לָּךְ, הַגִּידִי לִי, מַה-יֶּשׁ-לכי (לָךְ) בַּבָּיִת; וַתֹּאמֶר, אֵין לְשִׁפְחָתְךָ כֹל בַּבַּיִת, כִּי, אִם-אָסוּךְ שָׁמֶן.**

 **ג וַיֹּאמֶר, לְכִי שַׁאֲלִי-לָךְ כֵּלִים מִן-הַחוּץ, מֵאֵת, כָּל-שכנכי (שְׁכֵנָיִךְ)--כֵּלִים רֵקִים, אַל-תַּמְעִיטִי.**

 **ד וּבָאת, וְסָגַרְתְּ הַדֶּלֶת בַּעֲדֵךְ וּבְעַד-בָּנַיִךְ, וְיָצַקְתְּ, עַל כָּל-הַכֵּלִים הָאֵלֶּה; וְהַמָּלֵא, תַּסִּיעִי.**

 **ה וַתֵּלֶךְ, מֵאִתּוֹ, וַתִּסְגֹּר הַדֶּלֶת, בַּעֲדָהּ וּבְעַד בָּנֶיהָ; הֵם מַגִּישִׁים אֵלֶיהָ, וְהִיא מיצקת (מוֹצָקֶת).**

 **ו וַיְהִי כִּמְלֹאת הַכֵּלִים, וַתֹּאמֶר אֶל-בְּנָהּ הַגִּישָׁה אֵלַי עוֹד כֶּלִי, וַיֹּאמֶר אֵלֶיהָ, אֵין עוֹד כֶּלִי; וַיַּעֲמֹד, הַשָּׁמֶן.**

 **ז וַתָּבֹא, וַתַּגֵּד לְאִישׁ הָאֱלֹהִים, וַיֹּאמֶר לְכִי מִכְרִי אֶת-הַשֶּׁמֶן, וְשַׁלְּמִי אֶת-נשיכי (נִשְׁיֵךְ); וְאַתְּ בניכי (וּבָנַיִךְ), תִּחְיִי בַּנּוֹתָר.**

 אלישע, הוסיף והציל אשה, שהיתה במצוקה כלכלית מהנושה (בעל חוב) יהורם בן אחאב, אשר ביקש לקחת את שני ילדיה, בעבור החוב בריבית שהיה חייב בעלה עובדיה שמת, ולא הספיק להחזיר לו. האשהאשר היתה חסרת כל, מלבד אסוך (כלי קטן) שמן, אלישע עשה שיתרבה שמן עוד ועוד עד שנתמלאו כל הכלים שבביתה, ואחר מכרה את השמן ושלמה לנושה את החוב, והצילה את שני בניה מידיו.

 הערה: חכמים מציינים כי האשה היתה אשת עובדיה, ששרת את אחאב המלך ונזקק לממון רב, כדי להציל ולכלכל את נביאי האמת, בשעה שהחביאם במערות מפני אחאב ואיזבל, שחיפשו אחר נביאי האמת להרגם, **"ויאמר** (עובדיה) **מה חטאתי... ואחביא מנביאי ה' מאה... ואכלכלם לחם ומים"** (מלכים א, יח, ז – יד)

### 2. אלישע בבית האשה השונמית (ח – י)

 **ח וַיְהִי הַיּוֹם וַיַּעֲבֹר אֱלִישָׁע אֶל-שׁוּנֵם, וְשָׁם אִשָּׁה גְדוֹלָה, וַתַּחֲזֶק-בּוֹ, לֶאֱכָל-לָחֶם; וַיְהִי מִדֵּי עָבְרוֹ, יָסֻר שָׁמָּה לֶאֱכָל-לָחֶם.**

 **ט וַתֹּאמֶר, אֶל-אִישָׁהּ, הִנֵּה-נָא יָדַעְתִּי, כִּי אִישׁ אֱלֹהִים קָדוֹשׁ הוּא--עֹבֵר עָלֵינוּ, תָּמִיד.**

 **י נַעֲשֶׂה-נָּא עֲלִיַּת-קִיר קְטַנָּה, וְנָשִׂים לוֹ שָׁם מִטָּה וְשֻׁלְחָן וְכִסֵּא וּמְנוֹרָה; וְהָיָה בְּבֹאוֹ אֵלֵינוּ, יָסוּר שָׁמָּה**

 משהגיע אלישע לשונם, זכה להתארח בבית אשה, אשר בעצה אחת עם בעלה קבעו עבורו מקום ללון בביתם, וזאת מתוך שהכירו בו **"כי איש אלוקים קדוש הוא"**.

### 3. חסד אלישע עם האשה השונמית (יא – יז)

 **יא וַיְהִי הַיּוֹם, וַיָּבֹא שָׁמָּה; וַיָּסַר אֶל-הָעֲלִיָּה, וַיִּשְׁכַּב-שָׁמָּה.**

 **יב וַיֹּאמֶר אֶל-גֵּיחֲזִי נַעֲרוֹ, קְרָא לַשּׁוּנַמִּית הַזֹּאת; וַיִּקְרָא-לָהּ--וַתַּעֲמֹד, לְפָנָיו.**

 **יג וַיֹּאמֶר לוֹ, אֱמָר-נָא אֵלֶיהָ הִנֵּה חָרַדְתְּ אֵלֵינוּ אֶת-כָּל-הַחֲרָדָה הַזֹּאת, מֶה לַעֲשׂוֹת לָךְ, הֲיֵשׁ לְדַבֶּר-לָךְ אֶל-הַמֶּלֶךְ אוֹ אֶל-שַׂר הַצָּבָא; וַתֹּאמֶר, בְּתוֹךְ עַמִּי אָנֹכִי יֹשָׁבֶת.**

**יד וַיֹּאמֶר, וּמֶה לַעֲשׂוֹת לָהּ; וַיֹּאמֶר גֵּיחֲזִי, אֲבָל בֵּן אֵין-לָהּ--וְאִישָׁהּ זָקֵן.**

**טו וַיֹּאמֶר, קְרָא-לָהּ; וַיִּקְרָא-לָהּ--וַתַּעֲמֹד, בַּפָּתַח.**

**טז וַיֹּאמֶר, לַמּוֹעֵד הַזֶּה כָּעֵת חַיָּה, אתי (אַתְּ), חֹבֶקֶת בֵּן; וַתֹּאמֶר, אַל-אֲדֹנִי אִישׁ הָאֱלֹהִים אַל תְּכַזֵּב, בְּשִׁפְחָתֶךָ.**

**יז וַתַּהַר הָאִשָּׁה, וַתֵּלֶד בֵּן, לַמּוֹעֵד הַזֶּה כָּעֵת חַיָּה, אֲשֶׁר-דִּבֶּר אֵלֶיהָ אֱלִישָׁע.**

 אלישע ביקש לגמול חסד על טוב לב האשה השונמית, ואחר שגילה שאין לה בן, הבטיח לה שתפקד ויוולד לה בן, **"ויאמר למועד חזה כעת חיה את חובקת בן",** וכעבור שנה ילדה בן.

### 4. מות הילד (יח – כא)

 **יח וַיִּגְדַּל, הַיָּלֶד; וַיְהִי הַיּוֹם, וַיֵּצֵא אֶל-אָבִיו אֶל-הַקֹּצְרִים.**

**יט וַיֹּאמֶר אֶל-אָבִיו, רֹאשִׁי רֹאשִׁי; וַיֹּאמֶר, אֶל-הַנַּעַר, שָׂאֵהוּ, אֶל-אִמּוֹ.**

 **כ וַיִּשָּׂאֵהוּ--וַיְבִיאֵהוּ, אֶל-אִמּוֹ; וַיֵּשֶׁב עַל-בִּרְכֶּיהָ עַד-הַצָּהֳרַיִם, וַיָּמֹת.**

**כא וַתַּעַל, וַתַּשְׁכִּבֵהוּ, עַל-מִטַּת, אִישׁ הָאֱלֹהִים; וַתִּסְגֹּר בַּעֲדוֹ, וַתֵּצֵא.**

 משגדל הבן יצא עם אביו, וכשהיה עומד עם אביו ליד הקוצרים, מסיבה כלשהיא (אולי התייבשות) חש ברע ומת.

### 5. תגובת האשה אחר מות בנה (כב – כח)

**כב וַתִּקְרָא, אֶל-אִישָׁהּ, וַתֹּאמֶר שִׁלְחָה נָא לִי אֶחָד מִן-הַנְּעָרִים, וְאַחַת הָאֲתֹנוֹת; וְאָרוּצָה עַד-אִישׁ הָאֱלֹהִים, וְאָשׁוּבָה.**

**כג וַיֹּאמֶר, מַדּוּעַ אתי (אַתְּ) הלכתי (הֹלֶכֶת) אֵלָיו הַיּוֹם--לֹא-חֹדֶשׁ, וְלֹא שַׁבָּת; וַתֹּאמֶר, שָׁלוֹם.**

**כד וַתַּחֲבֹשׁ, הָאָתוֹן, וַתֹּאמֶר אֶל-נַעֲרָהּ, נְהַג וָלֵךְ; אַל-תַּעֲצָר-לִי לִרְכֹּב, כִּי אִם-אָמַרְתִּי לָךְ.**

**כה וַתֵּלֶךְ, וַתָּבֹא אֶל-אִישׁ הָאֱלֹהִים--אֶל-הַר הַכַּרְמֶל; וַיְהִי כִּרְאוֹת אִישׁ-הָאֱלֹהִים אֹתָהּ, מִנֶּגֶד, וַיֹּאמֶר אֶל-גֵּיחֲזִי נַעֲרוֹ, הִנֵּה הַשּׁוּנַמִּית הַלָּז.**

 **כו עַתָּה, רוּץ-נָא לִקְרָאתָהּ, וֶאֱמָר-לָהּ הֲשָׁלוֹם לָךְ הֲשָׁלוֹם לְאִישֵׁךְ, הֲשָׁלוֹם לַיָּלֶד; וַתֹּאמֶר, שָׁלוֹם.**

 **כז וַתָּבֹא אֶל-אִישׁ הָאֱלֹהִים, אֶל-הָהָר, וַתַּחֲזֵק, בְּרַגְלָיו; וַיִּגַּשׁ גֵּיחֲזִי לְהָדְפָהּ, וַיֹּאמֶר אִישׁ הָאֱלֹהִים הַרְפֵּה-לָהּ כִּי-נַפְשָׁהּ מָרָה-לָהּ, וַיהוָה הֶעְלִים מִמֶּנִּי, וְלֹא הִגִּיד לִי.**

**כח וַתֹּאמֶר, הֲשָׁאַלְתִּי בֵן מֵאֵת אֲדֹנִי; הֲלֹא אָמַרְתִּי, לֹא תַשְׁלֶה אֹתִי.**

 משמת בנה, מהרה אל אלישע, ומרוב צערה הטיחה באלישע דברים קשים, **"ותאמר השאלתי בן מאת אדוני"? "הלא אמרתי לא תשלה אותי"**

### 6. החייאת הילד (כט – לז)

 **כט וַיֹּאמֶר לְגֵיחֲזִי חֲגֹר מָתְנֶיךָ, וְקַח מִשְׁעַנְתִּי בְיָדְךָ וָלֵךְ, כִּי-תִמְצָא אִישׁ לֹא תְבָרְכֶנּוּ, וְכִי-יְבָרֶכְךָ אִישׁ לֹא תַעֲנֶנּוּ; וְשַׂמְתָּ מִשְׁעַנְתִּי, עַל-פְּנֵי הַנָּעַר.**

 **ל וַתֹּאמֶר אֵם הַנַּעַר, חַי-יְהוָה וְחֵי-נַפְשְׁךָ אִם-אֶעֶזְבֶךָּ; וַיָּקָם, וַיֵּלֶךְ אַחֲרֶיהָ.**

**לא וְגֵחֲזִי עָבַר לִפְנֵיהֶם, וַיָּשֶׂם אֶת-הַמִּשְׁעֶנֶת עַל-פְּנֵי הַנַּעַר, וְאֵין קוֹל, וְאֵין קָשֶׁב; וַיָּשָׁב לִקְרָאתוֹ וַיַּגֶּד-לוֹ לֵאמֹר, לֹא הֵקִיץ הַנָּעַר.**

**לב וַיָּבֹא אֱלִישָׁע, הַבָּיְתָה; וְהִנֵּה הַנַּעַר מֵת, מֻשְׁכָּב עַל-מִטָּתוֹ.**

**לג וַיָּבֹא, וַיִּסְגֹּר הַדֶּלֶת בְּעַד שְׁנֵיהֶם; וַיִּתְפַּלֵּל, אֶל-יְהוָה.**

**לד וַיַּעַל וַיִּשְׁכַּב עַל-הַיֶּלֶד, וַיָּשֶׂם פִּיו עַל-פִּיו וְעֵינָיו עַל-עֵינָיו וְכַפָּיו עַל-כַּפָּו, וַיִּגְהַר, עָלָיו; וַיָּחָם, בְּשַׂר הַיָּלֶד.**

**לה וַיָּשָׁב וַיֵּלֶךְ בַּבַּיִת, אַחַת הֵנָּה וְאַחַת הֵנָּה, וַיַּעַל, וַיִּגְהַר עָלָיו; וַיְזוֹרֵר הַנַּעַר עַד-שֶׁבַע פְּעָמִים, וַיִּפְקַח הַנַּעַר אֶת-עֵינָיו.**

**לו וַיִּקְרָא אֶל-גֵּיחֲזִי, וַיֹּאמֶר קְרָא אֶל-הַשֻּׁנַמִּית הַזֹּאת, וַיִּקְרָאֶהָ, וַתָּבֹא אֵלָיו; וַיֹּאמֶר, שְׂאִי בְנֵךְ.**

**לז וַתָּבֹא וַתִּפֹּל עַל-רַגְלָיו, וַתִּשְׁתַּחוּ אָרְצָה; וַתִּשָּׂא אֶת-בְּנָהּ, וַתֵּצֵא.**

 מששמע אליהו את דברי האשה השונמית, מיהר את ביתה ושם נשא תפילה, **"... ויתפלל אל ה'"** (לג) ובדרך ניסית, פקח הילד את עיניו וחי, והאשה מרוב התרגשות נפלה לרגליו, ויצאה עם בנה.

### 7. נס תבשיל המוות (לח – מא)

**לח וֶאֱלִישָׁע שָׁב הַגִּלְגָּלָה, וְהָרָעָב בָּאָרֶץ, וּבְנֵי הַנְּבִיאִים, יֹשְׁבִים לְפָנָיו; וַיֹּאמֶר לְנַעֲרוֹ, שְׁפֹת הַסִּיר הַגְּדוֹלָה, וּבַשֵּׁל נָזִיד, לִבְנֵי הַנְּבִיאִים.**

**לט וַיֵּצֵא אֶחָד אֶל-הַשָּׂדֶה, לְלַקֵּט אֹרֹת, וַיִּמְצָא גֶּפֶן שָׂדֶה, וַיְלַקֵּט מִמֶּנּוּ פַּקֻּעֹת שָׂדֶה מְלֹא בִגְדוֹ; וַיָּבֹא, וַיְפַלַּח אֶל-סִיר הַנָּזִיד--כִּי-לֹא יָדָעוּ.**

 **מ וַיִּצְקוּ לַאֲנָשִׁים, לֶאֱכוֹל; וַיְהִי כְּאָכְלָם מֵהַנָּזִיד וְהֵמָּה צָעָקוּ, וַיֹּאמְרוּ מָוֶת בַּסִּיר אִישׁ הָאֱלֹהִים, וְלֹא יָכְלוּ, לֶאֱכֹל.**

**מא וַיֹּאמֶר, וּקְחוּ-קֶמַח, וַיַּשְׁלֵךְ, אֶל-הַסִּיר; וַיֹּאמֶר, צַק לָעָם וְיֹאכֵלוּ, וְלֹא הָיָה דָּבָר רָע, בַּסִּיר.** מלבד מעשי הניסים של אלישע עם שתי הנשים, הוסיף לרפא את התבשיל שנתבשל בו בטעות ירק **"גפן שדה"** רעיל, ואלישע הורה להשליך בסיר קמח, והאוכל המורעל שבסיר תוקן.

### 8. נס כלכלת מאה איש במעט מזון (מב – מד)

 **מב וְאִישׁ בָּא מִבַּעַל שָׁלִשָׁה, וַיָּבֵא לְאִישׁ הָאֱלֹהִים לֶחֶם בִּכּוּרִים עֶשְׂרִים-לֶחֶם שְׂעֹרִים, וְכַרְמֶל, בְּצִקְלֹנוֹ; וַיֹּאמֶר, תֵּן לָעָם וְיֹאכֵלוּ.**

 **מג וַיֹּאמֶר, מְשָׁרְתוֹ, מָה אֶתֵּן זֶה, לִפְנֵי מֵאָה אִישׁ; וַיֹּאמֶר, תֵּן לָעָם וְיֹאכֵלוּ--כִּי כֹה אָמַר יְהוָה, אָכֹל וְהוֹתֵר.**

 **מד וַיִּתֵּן לִפְנֵיהֶם וַיֹּאכְלוּ וַיּוֹתִרוּ, כִּדְבַר יְהוָה.**

 עם החרפת הרעב בארץ, לא היה די מאכל לכולם וגם כאן עשה אלישע, שהאוכל המועט שהיה בפני מאה איש, יספיק לכולם ואף נשאר, בניגוד למשרתו שפקפק **"ויאמר מה אתן זה לפני מאה איש- ויאמר תן לעם... אכול והותר"**.

## מלכים ב' פרק ה

### חלוקת הפרק

1. נעמן שר צבא מלך ארם אצל מלך ישראל – א –ו

2. תגובת מלך ישראל – ז

3. ריפוי נעמן – ח – יד

4. התודה לה' מפי נעמן וסירובו של אלישע – טו – טז

5. בקשות נעמן מאלישע – יז – יט

6. חטא גחזי ועונשו – כ - כז

### 1. נעמן שר צבא מלך ארם אצל מלך ישראל (א – ו)

 **א וְנַעֲמָן שַׂר-צְבָא מֶלֶךְ-אֲרָם הָיָה אִישׁ גָּדוֹל לִפְנֵי אֲדֹנָיו, וּנְשֻׂא פָנִים--כִּי-בוֹ נָתַן-יְהוָה תְּשׁוּעָה, לַאֲרָם; וְהָאִישׁ, הָיָה גִּבּוֹר חַיִל--מְצֹרָע.**

 **ב וַאֲרָם יָצְאוּ גְדוּדִים, וַיִּשְׁבּוּ מֵאֶרֶץ יִשְׂרָאֵל נַעֲרָה קְטַנָּה; וַתְּהִי, לִפְנֵי אֵשֶׁת נַעֲמָן.**

 **ג וַתֹּאמֶר, אֶל-גְּבִרְתָּהּ, אַחֲלֵי אֲדֹנִי, לִפְנֵי הַנָּבִיא אֲשֶׁר בְּשֹׁמְרוֹן; אָז יֶאֱסֹף אֹתוֹ, מִצָּרַעְתּוֹ.**

 **ד וַיָּבֹא, וַיַּגֵּד לַאדֹנָיו לֵאמֹר: כָּזֹאת וְכָזֹאת דִּבְּרָה הַנַּעֲרָה, אֲשֶׁר מֵאֶרֶץ יִשְׂרָאֵל.**

 **ה וַיֹּאמֶר מֶלֶךְ-אֲרָם לֶךְ-בֹּא, וְאֶשְׁלְחָה סֵפֶר אֶל-מֶלֶךְ יִשְׂרָאֵל; וַיֵּלֶךְ וַיִּקַּח בְּיָדוֹ עֶשֶׂר כִּכְּרֵי-כֶסֶף, וְשֵׁשֶׁת אֲלָפִים זָהָב, וְעֶשֶׂר, חֲלִיפוֹת בְּגָדִים.**

 **ו וַיָּבֵא הַסֵּפֶר, אֶל-מֶלֶךְ יִשְׂרָאֵל לֵאמֹר: וְעַתָּה, כְּבוֹא הַסֵּפֶר הַזֶּה אֵלֶיךָ, הִנֵּה שָׁלַחְתִּי אֵלֶיךָ אֶת נַעֲמָן עַבְדִּי, וַאֲסַפְתּוֹ מִצָּרַעְתּוֹ.**

 נעמן שר צבא מלך ארם שהיה מצורע, שמע את עצת הנערה מישראל שהיתה שבויה בארם. נעמן, שר צבא ארם לקה בצרעת, וכששמע את דברי הנערה השבויה, כי בידי הנביא בישראל היכולת לרפא אותו, יצא בגיבוי אדונו מלך ארם, מצוייד באגרת בשמו ובמתנות רבות אל מלך ישראל, לרפא אותו.

### 2. תגובת מלך ישראל (ז)

 **ז וַיְהִי כִּקְרֹא מֶלֶךְ-יִשְׂרָאֵל אֶת-הַסֵּפֶר וַיִּקְרַע בְּגָדָיו, וַיֹּאמֶר הַאֱלֹהִים אָנִי לְהָמִית וּלְהַחֲיוֹת, כִּי-זֶה שֹׁלֵחַ אֵלַי, לֶאֱסֹף אִישׁ מִצָּרַעְתּוֹ: כִּי אַךְ-דְּעוּ-נָא וּרְאוּ, כִּי-מִתְאַנֶּה הוּא לִי.**

 מלך ישראל שאליו הפנה מלך ארם את נעמן, פרש את מעשה מלך ארם כעילה להתגרות בו, ולפתוח עמו במלחמה גלויה, והעולה מכאן שמלך ארם הפנה את שר צבאו נעמן למלך ישראל, ולא ישירות לאלישע עצמו, מפני שחשב שזו הדרך המקובלת לפנות למלך, שהוא יפנה לנביא.

### 3. ריפוי נעמן (ח – יד)

 **ח וַיְהִי כִּשְׁמֹעַ אֱלִישָׁע אִישׁ-הָאֱלֹהִים, כִּי-קָרַע מֶלֶךְ-יִשְׂרָאֵל אֶת-בְּגָדָיו, וַיִּשְׁלַח אֶל-הַמֶּלֶךְ לֵאמֹר, לָמָּה קָרַעְתָּ בְּגָדֶיךָ; יָבֹא-נָא אֵלַי--וְיֵדַע, כִּי יֵשׁ נָבִיא בְּיִשְׂרָאֵל.**

 **ט וַיָּבֹא נַעֲמָן, בְּסוּסָו וּבְרִכְבּוֹ; וַיַּעֲמֹד פֶּתַח-הַבַּיִת, לֶאֱלִישָׁע.**

 **י וַיִּשְׁלַח אֵלָיו אֱלִישָׁע, מַלְאָךְ לֵאמֹר: הָלוֹךְ, וְרָחַצְתָּ שֶׁבַע-פְּעָמִים בַּיַּרְדֵּן, וְיָשֹׁב בְּשָׂרְךָ לְךָ, וּטְהָר.**

**יא וַיִּקְצֹף נַעֲמָן, וַיֵּלַךְ; וַיֹּאמֶר הִנֵּה אָמַרְתִּי אֵלַי יֵצֵא יָצוֹא, וְעָמַד וְקָרָא בְּשֵׁם-יְהוָה אֱלֹהָיו, וְהֵנִיף יָדוֹ אֶל-הַמָּקוֹם, וְאָסַף הַמְּצֹרָע.**

**יב הֲלֹא טוֹב אבנה (אֲמָנָה) וּפַרְפַּר נַהֲרוֹת דַּמֶּשֶׂק, מִכֹּל מֵימֵי יִשְׂרָאֵל--הֲלֹא-אֶרְחַץ בָּהֶם, וְטָהָרְתִּי; וַיִּפֶן, וַיֵּלֶךְ בְּחֵמָה.**

 **יג וַיִּגְּשׁוּ עֲבָדָיו, וַיְדַבְּרוּ אֵלָיו, וַיֹּאמְרוּ אָבִי דָּבָר גָּדוֹל הַנָּבִיא דִּבֶּר אֵלֶיךָ, הֲלוֹא תַעֲשֶׂה; וְאַף כִּי-אָמַר אֵלֶיךָ, רְחַץ וּטְהָר.**

 **יד וַיֵּרֶד, וַיִּטְבֹּל בַּיַּרְדֵּן שֶׁבַע פְּעָמִים, כִּדְבַר, אִישׁ הָאֱלֹהִים; וַיָּשָׁב בְּשָׂרוֹ, כִּבְשַׂר נַעַר קָטֹן--וַיִּטְהָר.**

 כששמע אלישע את תגובת מלך ישראל, והכיר שאין בכוונתו לשלוח אליו את נעמן, ביקש לשלוח אליו אותו כדי לרפא אותו. כשנעמן מלווה בפמלייתו, בא ועמד לפני פתח בית הנביא, שלח אליו הנביא שליח להודיע שרפואתו תבא בטבילתו בירדן שבע פעמים, וכששמע זאת נעמן כעס על שני עניינים:

א'. על שציווה שיבוא אליו, ועוד בבואו לא יצא אליו ולא כבדו, אלא שלח אליו "מלאך" - שליח.

 ב'. כעס על שציווה עליו לטבול בירדן, ונראה לו כל עניין זה כרפואה זרה ובז לרפואתו, כי מה יתרון בירדן מנהרות דמשק. **"הלא טוב אבנה ופרפר נהרות דמשק מכל מימי**

 **ישראל..."**, ונעמן שנפגע עשה את אשר ציווה הנביא לאחר שעבדיו לחצו ושכנעו לעשות כן, ומשעשה כדבר הנביא טבל וארע הנס ונתרפא.

### 4. התודה לה' מפי נעמן וסירובו של אלישע (טו – טז)

 **טו וַיָּשָׁב אֶל-אִישׁ הָאֱלֹהִים הוּא וְכָל-מַחֲנֵהוּ, וַיָּבֹא וַיַּעֲמֹד לְפָנָיו, וַיֹּאמֶר הִנֵּה-נָא יָדַעְתִּי כִּי אֵין אֱלֹהִים בְּכָל-הָאָרֶץ, כִּי אִם-בְּיִשְׂרָאֵל; וְעַתָּה קַח-נָא בְרָכָה, מֵאֵת עַבְדֶּךָ.**

 **טז וַיֹּאמֶר, חַי-יְהוָה אֲשֶׁר-עָמַדְתִּי לְפָנָיו אִם-אֶקָּח; וַיִּפְצַר-בּוֹ לָקַחַת, וַיְמָאֵן.**

 ההכרה בה' וסירובו של אלישע במנחת נעמן, משנתרפא נעמן כדבר הנביא, שב נעמן לבית הנביא ושם עמד והודה ביחודו וגבורתו של הקב"ה. ובתוקף סרב הנביא לקבל את המתנות שרצה נעמן להעניק לו כאות תודה.

### 5. בקשות נעמן מאלישע (יז – יט)

 **יז וַיֹּאמֶר, נַעֲמָן, וָלֹא, יֻתַּן-נָא לְעַבְדְּךָ מַשָּׂא צֶמֶד-פְּרָדִים אֲדָמָה: כִּי לוֹא-יַעֲשֶׂה עוֹד עַבְדְּךָ עֹלָה וָזֶבַח, לֵאלֹהִים אֲחֵרִים--כִּי, אִם-לַיהוָה.**

 **יח לַדָּבָר הַזֶּה, יִסְלַח יְהוָה לְעַבְדֶּךָ--בְּבוֹא אֲדֹנִי בֵית-רִמּוֹן לְהִשְׁתַּחֲו‍ֹת שָׁמָּה וְהוּא נִשְׁעָן עַל-יָדִי, וְהִשְׁתַּחֲוֵיתִי בֵּית רִמֹּן, בְּהִשְׁתַּחֲוָיָתִי בֵּית רִמֹּן, יִסְלַח-נא ( ) יְהוָה לְעַבְדְּךָ בַּדָּבָר הַזֶּה.**

 **יט וַיֹּאמֶר לוֹ, לֵךְ לְשָׁלוֹם; וַיֵּלֶךְ מֵאִתּוֹ, כִּבְרַת-אָרֶץ.**

 אחר שחזר נעמן מטבילתו בירדן, פנה לאלישע בבקשות:

 הראשונה: לתת לו אדמה מעפר ארץ ישראל, בכמות משא שני פרדים, ולקחתם לארצו כדי למלא מהם מזבח לזבוח עליו לה'.

 השניה: ביקש מהנביא להתפלל עליו לה' שיסלח לו, על שיאלץ להשתחוות בבית רימון – עבודה זרה של ארם, המכונה בית רימון, ואילוצו יהיה בשל הצטרפותו של מלך ארם לנעמן, בשעה שישוב לארצו **"והוא** (המלך) **נשען על ידי"**.

### 6. חטא גחזי ועונשו (כ – כז)

 **כ וַיֹּאמֶר גֵּיחֲזִי, נַעַר אֱלִישָׁע אִישׁ-הָאֱלֹהִים, הִנֵּה חָשַׂךְ אֲדֹנִי אֶת-נַעֲמָן הָאֲרַמִּי הַזֶּה, מִקַּחַת מִיָּדוֹ אֵת אֲשֶׁר-הֵבִיא; חַי-יְהוָה כִּי-אִם-רַצְתִּי אַחֲרָיו, וְלָקַחְתִּי מֵאִתּוֹ מְאוּמָה.**

**כא וַיִּרְדֹּף גֵּיחֲזִי, אַחֲרֵי נַעֲמָן; וַיִּרְאֶה נַעֲמָן, רָץ אַחֲרָיו, וַיִּפֹּל מֵעַל הַמֶּרְכָּבָה לִקְרָאתוֹ, וַיֹּאמֶר הֲשָׁלוֹם.**

**כב וַיֹּאמֶר שָׁלוֹם, אֲדֹנִי שְׁלָחַנִי לֵאמֹר, הִנֵּה עַתָּה זֶה בָּאוּ אֵלַי שְׁנֵי-נְעָרִים מֵהַר אֶפְרַיִם, מִבְּנֵי הַנְּבִיאִים; תְּנָה-נָּא לָהֶם כִּכַּר-כֶּסֶף, וּשְׁתֵּי חֲלִפוֹת בְּגָדִים.**

**כג וַיֹּאמֶר נַעֲמָן, הוֹאֵל קַח כִּכָּרָיִם; וַיִּפְרָץ-בּוֹ, וַיָּצַר כִּכְּרַיִם כֶּסֶף בִּשְׁנֵי חֲרִטִים וּשְׁתֵּי חֲלִפוֹת בְּגָדִים, וַיִּתֵּן אֶל-שְׁנֵי נְעָרָיו, וַיִּשְׂאוּ לְפָנָיו.**

**כד וַיָּבֹא, אֶל-הָעֹפֶל, וַיִּקַּח מִיָּדָם, וַיִּפְקֹד בַּבָּיִת; וַיְשַׁלַּח אֶת-הָאֲנָשִׁים, וַיֵּלֵכוּ.**

**כה וְהוּא-בָא, וַיַּעֲמֹד אֶל-אֲדֹנָיו, וַיֹּאמֶר אֵלָיו אֱלִישָׁע, מאן (מֵאַיִן) גֵּחֲזִי; וַיֹּאמֶר, לֹא-הָלַךְ עַבְדְּךָ אָנֶה וָאָנָה.**

**כו וַיֹּאמֶר אֵלָיו לֹא-לִבִּי הָלַךְ, כַּאֲשֶׁר הָפַךְ-אִישׁ מֵעַל מֶרְכַּבְתּוֹ לִקְרָאתֶךָ; הַעֵת לָקַחַת אֶת-הַכֶּסֶף, וְלָקַחַת בְּגָדִים, וְזֵיתִים וּכְרָמִים וְצֹאן וּבָקָר, וַעֲבָדִים וּשְׁפָחוֹת.**

**כז וְצָרַעַת נַעֲמָן תִּדְבַּק-בְּךָ, וּבְזַרְעֲךָ לְעוֹלָם; וַיֵּצֵא מִלְּפָנָיו, מְצֹרָע כַּשָּׁלֶג.**

 גחזי משרתו של אלישע התרעם על שאדונו אלישע, סרב לקחת את המתנות שנעמן הביא עמו, ובחמדנותו רץ בחפזון אחר נעמן, ובדרך תחבולה ושקרים לקח מנעמן מתנות, ואף בבואו לפני אלישע הנביא המשיך בשקריו, ובכך הביא על עצמו עונש – צרעת, **"וצרעת נעמן תדבק בך ובזרעך לעולם ויצא מלפניו מצורע כשלג"** (כז).

## מלכים ב' פרק ו

### חלוקת הפרק

1. נס הצפת הגרזן – א - ז

2. הצלת ישראל ממלך ארם – ח – י

3. ניסיון מלך ארם לתפוס את הנביא – יא – יד

4. אלישע מוליך את צבא ארם מדותן לשומרון – טו – כ

5. אלישע מצווה לשחרר את גדודי ארם – כא – כג

6. המצור על שומרון והרעב – כד – ל

7. המלך שולח שליח להרוג אלישע – לא – לג

### 1. נס הצפת הגרזן (א – ז)

 **א וַיֹּאמְרוּ בְנֵי-הַנְּבִיאִים, אֶל-אֱלִישָׁע: הִנֵּה-נָא הַמָּקוֹם, אֲשֶׁר אֲנַחְנוּ יֹשְׁבִים שָׁם לְפָנֶיךָ צַר מִמֶּנּוּ.**

 **ב נֵלְכָה-נָּא עַד-הַיַּרְדֵּן, וְנִקְחָה מִשָּׁם אִישׁ קוֹרָה אֶחָת, וְנַעֲשֶׂה-לָּנוּ שָׁם מָקוֹם, לָשֶׁבֶת שָׁם; וַיֹּאמֶר, לֵכוּ.**

 **ג וַיֹּאמֶר, הָאֶחָד, הוֹאֶל נָא, וְלֵךְ אֶת-עֲבָדֶיךָ; וַיֹּאמֶר, אֲנִי אֵלֵךְ.**

 **ד וַיֵּלֶךְ, אִתָּם; וַיָּבֹאוּ, הַיַּרְדֵּנָה, וַיִּגְזְרוּ, הָעֵצִים.**

 **ה וַיְהִי הָאֶחָד מַפִּיל הַקּוֹרָה, וְאֶת-הַבַּרְזֶל נָפַל אֶל-הַמָּיִם; וַיִּצְעַק וַיֹּאמֶר אֲהָהּ אֲדֹנִי, וְהוּא שָׁאוּל.**

 **ו וַיֹּאמֶר אִישׁ-הָאֱלֹהִים, אָנָה נָפָל; וַיַּרְאֵהוּ, אֶת-הַמָּקוֹם, וַיִּקְצָב-עֵץ וַיַּשְׁלֶךְ-שָׁמָּה, וַיָּצֶף הַבַּרְזֶל.**

 **ז וַיֹּאמֶר, הָרֶם לָךְ; וַיִּשְׁלַח יָדוֹ, וַיִּקָּחֵהוּ.**

 אלישע הנביא קיבל את הצעת תלמידיו, לבנות מקום חדש עבורם בקרבת הירדן, במקום (מבנה) הישן שהיה צר מלהכיל את כולם, ובעמדם שם נשמט לאחד מן הפועלים, הגרזן שבו פעל לגזור קורה ונפל לתוך הירדן, ואלישע פעל בדרך ניסית והציף את הגרזן, **ויצף הברזל"** (ו)

### 2. הצלת ישראל ממלך ארם (ח – י)

 **ח וּמֶלֶךְ אֲרָם, הָיָה נִלְחָם בְּיִשְׂרָאֵל; וַיִּוָּעַץ אֶל-עֲבָדָיו לֵאמֹר, אֶל-מְקוֹם פְּלֹנִי אַלְמֹנִי תַּחֲנֹתִי.**

 **ט וַיִּשְׁלַח אִישׁ הָאֱלֹהִים, אֶל-מֶלֶךְ יִשְׂרָאֵל לֵאמֹר, הִשָּׁמֶר, מֵעֲבֹר הַמָּקוֹם הַזֶּה: כִּי-שָׁם, אֲרָם נְחִתִּים.**

 **י וַיִּשְׁלַח מֶלֶךְ יִשְׂרָאֵל, אֶל-הַמָּקוֹם אֲשֶׁר אָמַר-לוֹ אִישׁ-הָאֱלֹהִים וְהִזְהִירֹה--וְנִשְׁמַר שָׁם: לֹא אַחַת, וְלֹא שְׁתָּיִם.**

 אלישע גילה למלך ישראל את מקום מחבואם של גדודי ארם, שהיו מוכנים במארב לפגוע בישראל **"וישלח מלך ישראל אל המקום..."**, ומלך ישראל שאמונתו באלישע לא היתה חזקה דיה. בדק ומצא שדברי אלישע נכונים, **"וישלח מלך ישראל אל המקום... ונשמר שם..."** (י)

### 3. ניסיון מלך ארם לתפוס את הנביא (יא – יד)

 **יא וַיִּסָּעֵר לֵב מֶלֶךְ-אֲרָם, עַל-הַדָּבָר הַזֶּה; וַיִּקְרָא אֶל-עֲבָדָיו, וַיֹּאמֶר אֲלֵיהֶם, הֲלוֹא תַּגִּידוּ לִי, מִי מִשֶּׁלָּנוּ אֶל-מֶלֶךְ יִשְׂרָאֵל.**

 **יב וַיֹּאמֶר אַחַד מֵעֲבָדָיו, לוֹא אֲדֹנִי הַמֶּלֶךְ: כִּי-אֱלִישָׁע הַנָּבִיא, אֲשֶׁר בְּיִשְׂרָאֵל, יַגִּיד לְמֶלֶךְ יִשְׂרָאֵל, אֶת-הַדְּבָרִים אֲשֶׁר תְּדַבֵּר בַּחֲדַר מִשְׁכָּבֶךָ.**

 **יג וַיֹּאמֶר, לְכוּ וּרְאוּ אֵיכֹה הוּא, וְאֶשְׁלַח, וְאֶקָּחֵהוּ; וַיֻּגַּד-לוֹ לֵאמֹר, הִנֵּה בְדֹתָן.**

 **יד וַיִּשְׁלַח-שָׁמָּה סוּסִים וְרֶכֶב, וְחַיִל כָּבֵד; וַיָּבֹאוּ לַיְלָה, וַיַּקִּפוּ עַל-הָעִיר.**

 משלא עלה בידי מלך ארם להפתיע את ישראל במארב שהכין, עלה בליבו חשש שאחד מחייליו משמש כמרגל (חפרפרת), והוא שמגלה למלך ישראל את הסוד בדבר מקום המסתור שלהם, והיה נסער לגלות מי מכוחותיו, מעביר מידע לישראל, **"ויסער לב מלך ארם..."** (א) אך משגילה לו אחד מעבדיו כי מקור גילוי מקום המסתור, הינו על ידי אלישע הנביא. שלח מלך ארם חיל כבד, כדי לסגור על הנביא ולתפסו.

### 4. אלישע מוליך את צבא ארם מדותן לשומרון (טו – כ)

**טו וַיַּשְׁכֵּם מְשָׁרֵת אִישׁ הָאֱלֹהִים, לָקוּם, וַיֵּצֵא, וְהִנֵּה-חַיִל סוֹבֵב אֶת-הָעִיר וְסוּס וָרָכֶב; וַיֹּאמֶר נַעֲרוֹ אֵלָיו אֲהָהּ אֲדֹנִי, אֵיכָה נַעֲשֶׂה.**

**טז וַיֹּאמֶר, אַל-תִּירָא: כִּי רַבִּים אֲשֶׁר אִתָּנוּ, מֵאֲשֶׁר אוֹתָם.**

 **יז וַיִּתְפַּלֵּל אֱלִישָׁע, וַיֹּאמַר, יְהוָה, פְּקַח-נָא אֶת-עֵינָיו וְיִרְאֶה; וַיִּפְקַח יְהוָה, אֶת-עֵינֵי הַנַּעַר, וַיַּרְא וְהִנֵּה הָהָר מָלֵא סוּסִים וְרֶכֶב אֵשׁ, סְבִיבֹת אֱלִישָׁע.**

 **יח וַיֵּרְדוּ, אֵלָיו, וַיִּתְפַּלֵּל אֱלִישָׁע אֶל-יְהוָה וַיֹּאמַר, הַךְ-נָא אֶת-הַגּוֹי-הַזֶּה בַּסַּנְוֵרִים; וַיַּכֵּם בַּסַּנְוֵרִים, כִּדְבַר אֱלִישָׁע.**

 **יט וַיֹּאמֶר אֲלֵהֶם אֱלִישָׁע, לֹא זֶה הַדֶּרֶךְ וְלֹא זֹה הָעִיר--לְכוּ אַחֲרַי, וְאוֹלִיכָה אֶתְכֶם אֶל-הָאִישׁ אֲשֶׁר תְּבַקֵּשׁוּן; וַיֹּלֶךְ אוֹתָם, שֹׁמְרוֹנָה.**

 **כ וַיְהִי, כְּבֹאָם שֹׁמְרוֹן, וַיֹּאמֶר אֱלִישָׁע, יְהוָה פְּקַח אֶת-עֵינֵי-אֵלֶּה וְיִרְאוּ; וַיִּפְקַח יְהוָה, אֶת עֵינֵיהֶם, וַיִּרְאוּ, וְהִנֵּה בְּתוֹךְ שֹׁמְרוֹן.**

 מלך ארם מצווה לשבות את הנביא, ולצורך זה הוא שולח את צבאו שמקיפים את העיר, כדי לתפסו. למראה המון חיל ארם המקיפים את העיר, אחז בנערו של הנביא פחד גדול וקרא, **"... אהה אדוני איכה נעשה"** (טו). הנביא הרגיע ואמר, **"אל תירא כי רבים אשר איתנו מאשר אותם"** (טז) במשמעות: כי אנחנו רבים מהם. אז התפלל הנביא לה' לתת לנער לראות את אשר אמר, ובדרך נס ראה הנער, **"והנה ההר מלא סוסים ורכב אש סביבות אלישע"** (יז). מלבד תפילתו על הנער, הוסיף הנביא להתפלל להכות את חיל ארם בסנוורים (בעיוורון), וכדברי רש"י: הכוונה שיראו ולא יבינו לדעת מה הם רואים, ואכן בבוא חיל ארם לדותן פגשו את הנביא שיצא לקראתם, ועל שאלתם האם הם נמצאים בדותן, השיבם הנביא שאין זו הדרך, והציע שהוא ישמש להם מורה דרך, להביאם אל האיש אשר הם מבקשים, אל אלישע. החיילים לא ידעו להכיר כי אלישע הוא עצמו מדבר אליהם ובבואם לשומרון (בירת ישראל), התפלל הנביא אלישע שיפקחו את עיניהם, ומשנפקחו עיניהם גילו להפתעתם, שהם לכודים ושבויים בתוך שומרון.

#### סכום תפילת אלישע

|  |  |  |
| --- | --- | --- |
|   הראשונה | **"ויתפלל... פקח נא את עיניו... ויפקח**  **ה'... וירא ההר מלא סוסים** **ורכב אש**  **סביבות אלישע"** (יז) | התפלל על הנער החרדלפקוח את עיניו לראות שכוחות ישראל רבים מכוחות ארם. |
|   השניה |  **"...ויתפלל... הך נא את הגוי הזה בסנוור** **ויכם ויכם בסנוורים כדבר אלישע"** (יח)   | התפלל לה' להכות את חיל ארםבסנוורים כדילהביאם לשומרוןבמקום לדותן. |
|   השלישית | **"ויהי בבואם שומרון ויאמר אלישע ה'** **פקח את עיני אלה ויפקח ה' את עיניהם** **ויראו והנה בתוך שומרון"** (כ)   | בבוא חיל ארם לשומרוןבהדרכתו, התפלל לה' לפקוח את עיניהם ואז הכירו, כי לכודים הם במחנה ישראל בשומרון. |

### 5. אלישע מצווה לשחרר את גדודי ארם (כא – כג)

 **כא וַיֹּאמֶר מֶלֶךְ-יִשְׂרָאֵל אֶל-אֱלִישָׁע, כִּרְאֹתוֹ אוֹתָם: הַאַכֶּה אַכֶּה, אָבִי.**

 **כב וַיֹּאמֶר לֹא תַכֶּה, הַאֲשֶׁר שָׁבִיתָ בְּחַרְבְּךָ וּבְקַשְׁתְּךָ אַתָּה מַכֶּה; שִׂים לֶחֶם וָמַיִם לִפְנֵיהֶם, וְיֹאכְלוּ וְיִשְׁתּוּ, וְיֵלְכוּ, אֶל-אֲדֹנֵיהֶם.**

 **כג וַיִּכְרֶה לָהֶם כֵּרָה גְדוֹלָה, וַיֹּאכְלוּ וַיִּשְׁתּוּ, וַיְשַׁלְּחֵם, וַיֵּלְכוּ אֶל-אֲדֹנֵיהֶם; וְלֹא-יָסְפוּ עוֹד גְּדוּדֵי אֲרָם, לָבוֹא בְּאֶרֶץ יִשְׂרָאֵל.**

 אלישע התנגד לרצון מלך ישראל להכות בחיל ארם שהיו בשומרון, ואף ציווה לכלכלם לחם ומים, ואחר כך לשלחם לביתם בשלום, מפני שנפילתם בשבי ישראל היתה בדרך נס. (כב)

### 6. המצור על שומרון והרעב (כד – ל)

 **כד וַיְהִי, אַחֲרֵי-כֵן, וַיִּקְבֹּץ בֶּן-הֲדַד מֶלֶךְ-אֲרָם, אֶת-כָּל-מַחֲנֵהוּ; וַיַּעַל, וַיָּצַר עַל-שֹׁמְרוֹן.**

**כה וַיְהִי רָעָב גָּדוֹל בְּשֹׁמְרוֹן, וְהִנֵּה צָרִים עָלֶיהָ: עַד הֱיוֹת רֹאשׁ-חֲמוֹר בִּשְׁמֹנִים כֶּסֶף, וְרֹבַע הַקַּב חרי (דִּב-) יוֹנִים בַּחֲמִשָּׁה-כָסֶף.**

 **כו וַיְהִי מֶלֶךְ יִשְׂרָאֵל, עֹבֵר עַל-הַחֹמָה; וְאִשָּׁה, צָעֲקָה אֵלָיו לֵאמֹר, הוֹשִׁיעָה, אֲדֹנִי הַמֶּלֶךְ.**

 **כז וַיֹּאמֶר אַל-יוֹשִׁעֵךְ יְהוָה, מֵאַיִן אוֹשִׁיעֵךְ; הֲמִן-הַגֹּרֶן, אוֹ מִן-הַיָּקֶב.**

**כח וַיֹּאמֶר-לָהּ הַמֶּלֶךְ, מַה-לָּךְ; וַתֹּאמֶר, הָאִשָּׁה הַזֹּאת אָמְרָה אֵלַי תְּנִי אֶת-בְּנֵךְ וְנֹאכְלֶנּוּ הַיּוֹם, וְאֶת בְּנִי, נֹאכַל מָחָר.**

**כט וַנְּבַשֵּׁל אֶת-בְּנִי, וַנֹּאכְלֵהוּ; וָאֹמַר אֵלֶיהָ בַּיּוֹם הָאַחֵר, תְּנִי אֶת-בְּנֵךְ וְנֹאכְלֶנּוּ, וַתַּחְבִּא, אֶת-בְּנָהּ.**

 **ל וַיְהִי כִשְׁמֹעַ הַמֶּלֶךְ אֶת-דִּבְרֵי הָאִשָּׁה, וַיִּקְרַע אֶת-בְּגָדָיו, וְהוּא, עֹבֵר עַל-הַחֹמָה; וַיַּרְא הָעָם, וְהִנֵּה הַשַּׂק עַל-בְּשָׂרוֹ מִבָּיִת.**

 בן הדד מלך ארם עלה על שומרון, והטיל עליה מצור שבעקבותיו התפתח רעב כבד ומצוקה קשה על חומרת הרעב ניתן ללמוד מהמצויין להלן:

 1. שכל מי שרצה לקנות ראש חמור למאכל, יאלץ לשלם עבורו שמונים כסף, ועל רבע קב תבואה לשלם חמשה כסף.

 2. מהקריאה של האשה אל המלך, אשר בקשה ממנו להשפיע על חברתה שהחביאה את בנה, ולא נתנה אותו למאכל, כפי שסכמו בניהן. כששמע המלך את דברי האשה, קרע את בגדיו ולבש שק, כאות אבל על המציאות הנוראה.

### 7. המלך שולח שליח להרוג את אלישע (לא – לג)

 **לא וַיֹּאמֶר, כֹּה-יַעֲשֶׂה-לִּי אֱלֹהִים וְכֹה יוֹסִף: אִם-יַעֲמֹד רֹאשׁ אֱלִישָׁע בֶּן-שָׁפָט, עָלָיו--הַיּוֹם.**

 **לב וֶאֱלִישָׁע יֹשֵׁב בְּבֵיתוֹ, וְהַזְּקֵנִים יֹשְׁבִים אִתּוֹ; וַיִּשְׁלַח אִישׁ מִלְּפָנָיו, בְּטֶרֶם יָבֹא הַמַּלְאָךְ אֵלָיו וְהוּא אָמַר אֶל-הַזְּקֵנִים הַרְּאִיתֶם כִּי-שָׁלַח בֶּן-הַמְרַצֵּחַ הַזֶּה לְהָסִיר אֶת-רֹאשִׁי, רְאוּ כְּבֹא הַמַּלְאָךְ סִגְרוּ הַדֶּלֶת וּלְחַצְתֶּם אֹתוֹ בַּדֶּלֶת, הֲלוֹא קוֹל רַגְלֵי אֲדֹנָיו אַחֲרָיו.**

**לג עוֹדֶנּוּ מְדַבֵּר עִמָּם, וְהִנֵּה הַמַּלְאָךְ יֹרֵד אֵלָיו; וַיֹּאמֶר, הִנֵּה-זֹאת הָרָעָה מֵאֵת יְהוָה--מָה-אוֹחִיל לַיהוָה, עוֹד.**

 מלך ישראל ראה באלישע הגורם למציאות של הרעב הקשה, מפני שלדעתו היתה בידי הנביא היכולת לבקש רחמים ולהתפלל, ולא עשה כן, ובשל כך ציווה המלך להרגו.

## מלכים ב' פרק ז

### חלוקת הפרק

1. נבואת אלישע על השפע הכלכלי – א

2. פקפוק השליש בנבואת אלישע ועונשו – ב

3. יציאת ארבעת המצורעים אל מחנה ארם - ג – ח

4. הבשורה על נטישת מחנה ארם – ט - יא

5. חשד המלך במחנה ארם – יב – טו

6. קיום נבואת אלישע – טז

7. העונש לשליש שזלזל בנבואת הנביא – יז – כ

### 1. נבואת אלישע על השפע הכלכלי (א)

 **א וַיֹּאמֶר אֱלִישָׁע, שִׁמְעוּ דְּבַר-יְהוָה: כֹּה אָמַר יְהוָה, כָּעֵת מָחָר סְאָה-סֹלֶת בְּשֶׁקֶל וְסָאתַיִם שְׂעֹרִים בְּשֶׁקֶל--בְּשַׁעַר שֹׁמְרוֹן.**

הנביא אלישע ניבא על השפע הכלכלי הצפוי לישראל, והשפע יהיה מופלג, והשפע בוא יבוא מהר **"כה אמר ה' כעת מחר סאה סולת בשקל..."** (א)

### 2. פקפוק השליש בנבואת אלישע ועונשו (ב)

 **ב וַיַּעַן הַשָּׁלִישׁ אֲשֶׁר-לַמֶּלֶךְ נִשְׁעָן עַל-יָדוֹ אֶת-אִישׁ הָאֱלֹהִים, וַיֹּאמַר, הִנֵּה יְהוָה עֹשֶׂה אֲרֻבּוֹת בַּשָּׁמַיִם, הֲיִהְיֶה הַדָּבָר הַזֶּה; וַיֹּאמֶר, הִנְּכָה רֹאֶה בְּעֵינֶיךָ, וּמִשָּׁם, לֹא תֹאכֵל.**

השליש – קצין המתלווה למלך, לא האמין לדברי הנביא בשל השובע הרב והמופלג, והן בשל הזמן הקצר שבו נקט הנביא **"כעת מחר"**, והוסיף בדברי לעג ובתמיהה **"ויאמר הנה ה' עושה ארובות בשמים"**, במשמעות צינית לגלגנית, היתכן שיעשה ה' ארובות (פתחים) בשמים, ומהם תרד תבואה? ובתגובה הענישו הנביא, וניבא לו **"הנכה רואה בעיניך ומשם לא תאכל"**, ורמז לו בזה שימות ולא יספיק לאכול מן התבואה.

### 3. יציאת ארבעת המצורעים אל מחנה ארם (ג – ח)

 **ג וְאַרְבָּעָה אֲנָשִׁים הָיוּ מְצֹרָעִים, פֶּתַח הַשָּׁעַר; וַיֹּאמְרוּ, אִישׁ אֶל-רֵעֵהוּ, מָה אֲנַחְנוּ יֹשְׁבִים פֹּה, עַד-מָתְנוּ.**

 **ד אִם-אָמַרְנוּ נָבוֹא הָעִיר וְהָרָעָב בָּעִיר, וָמַתְנוּ שָׁם, וְאִם-יָשַׁבְנוּ פֹה, וָמָתְנוּ; וְעַתָּה, לְכוּ וְנִפְּלָה אֶל מַחֲנֵה אֲרָם--אִם-יְחַיֻּנוּ נִחְיֶה, וְאִם-יְמִיתֻנוּ, וָמָתְנוּ.**

 **ה וַיָּקֻמוּ בַנֶּשֶׁף, לָבוֹא אֶל-מַחֲנֵה אֲרָם; וַיָּבֹאוּ, עַד-קְצֵה מַחֲנֵה אֲרָם, וְהִנֵּה אֵין-שָׁם, אִישׁ.**

 **ו וַאדֹנָי הִשְׁמִיעַ אֶת-מַחֲנֵה אֲרָם, קוֹל רֶכֶב קוֹל סוּס--קוֹל, חַיִל גָּדוֹל; וַיֹּאמְרוּ אִישׁ אֶל-אָחִיו, הִנֵּה שָׂכַר-עָלֵינוּ מֶלֶךְ יִשְׂרָאֵל אֶת-מַלְכֵי הַחִתִּים וְאֶת-מַלְכֵי מִצְרַיִם--לָבוֹא עָלֵינוּ.**

 **ז וַיָּקוּמוּ, וַיָּנוּסוּ בַנֶּשֶׁף, וַיַּעַזְבוּ אֶת-אָהֳלֵיהֶם וְאֶת-סוּסֵיהֶם וְאֶת-חֲמֹרֵיהֶם, הַמַּחֲנֶה כַּאֲשֶׁר-הִיא; וַיָּנֻסוּ, אֶל-נַפְשָׁם.**

 **ח וַיָּבֹאוּ הַמְצֹרָעִים הָאֵלֶּה עַד-קְצֵה הַמַּחֲנֶה, וַיָּבֹאוּ אֶל-אֹהֶל אֶחָד וַיֹּאכְלוּ וַיִּשְׁתּוּ, וַיִּשְׂאוּ מִשָּׁם כֶּסֶף וְזָהָב וּבְגָדִים, וַיֵּלְכוּ וַיַּטְמִנוּ; וַיָּשֻׁבוּ, וַיָּבֹאוּ אֶל-אֹהֶל אַחֵר, וַיִּשְׂאוּ מִשָּׁם, וַיֵּלְכוּ וַיַּטְמִנוּ.**

ארבעת המצורעים שישבו מחוץ לעיר כמנהג המצורעים, בחרו מחוסר ברירה לעבור למחנה ארם **"אם אמרנו נבוא העיר... ומתנו... ואם ישבנו פה ומתנו ועתה לכו ונפלה אל מחנה ארם..."** (ד), ובדרך ניסית עשה ה' שעם בואם אל מחנה ארם, מצאוהו נטוש ועזוב ואין בו איש, מפני שה' עשה להשמיע קולות מלחמה במחנה ארם, שבעקבות זה חשבו חיל ארם כי קמו עליהם חילות רבים להרגם, ומהפחד שאחז בהם עזבו את מחניהם כמות שהוא, ונסו על נפשם **"... ויעזבו את אהוליהם ואת סוסיהם ואת חמוריהם... וינוסו על נפשם"** (ז)

### 4. הבשורה על נטישת מחנה ארם (ט – יא)

 **ט וַיֹּאמְרוּ אִישׁ אֶל-רֵעֵהוּ לֹא-כֵן אֲנַחְנוּ עֹשִׂים, הַיּוֹם הַזֶּה יוֹם-בְּשֹׂרָה הוּא, וַאֲנַחְנוּ מַחְשִׁים וְחִכִּינוּ עַד-אוֹר הַבֹּקֶר, וּמְצָאָנוּ עָווֹן; וְעַתָּה לְכוּ וְנָבֹאָה, וְנַגִּידָה בֵּית הַמֶּלֶךְ.**

 **י וַיָּבֹאוּ, וַיִּקְרְאוּ אֶל-שֹׁעֵר הָעִיר, וַיַּגִּידוּ לָהֶם לֵאמֹר, בָּאנוּ אֶל-מַחֲנֵה אֲרָם וְהִנֵּה אֵין-שָׁם אִישׁ וְקוֹל אָדָם: כִּי אִם-הַסּוּס אָסוּר וְהַחֲמוֹר אָסוּר, וְאֹהָלִים כַּאֲשֶׁר-הֵמָּה.**

 **יא וַיִּקְרָא, הַשֹּׁעֲרִים; וַיַּגִּידוּ, בֵּית הַמֶּלֶךְ פְּנִימָה.**

משראו המצורעים את הקורות במחנה ארם, בחרו מתוך מחויבותם למלכות לבשר הדבר לשומר העיר, ובלי להתמהמה העביר שומר העיר את הבשורה למלך, דרך השוערים היושבים בבית המלך.

### 5. חשד המלך במחנה ארם (יב – טו)

 **יב וַיָּקָם הַמֶּלֶךְ לַיְלָה, וַיֹּאמֶר אֶל-עֲבָדָיו, אַגִּידָה-נָּא לָכֶם, אֵת אֲשֶׁר-עָשׂוּ לָנוּ אֲרָם: יָדְעוּ כִּי-רְעֵבִים אֲנַחְנוּ, וַיֵּצְאוּ מִן-הַמַּחֲנֶה לְהֵחָבֵה בהשדה (בַשָּׂדֶה) לֵאמֹר, כִּי-יֵצְאוּ מִן-הָעִיר וְנִתְפְּשֵׂם חַיִּים, וְאֶל הָעִיר נָבֹא.**

 **יג וַיַּעַן אֶחָד מֵעֲבָדָיו וַיֹּאמֶר, וְיִקְחוּ-נָא חֲמִשָּׁה מִן-הַסּוּסִים הַנִּשְׁאָרִים אֲשֶׁר נִשְׁאֲרוּ-בָהּ, הִנָּם כְּכָל ההמון (הֲמוֹן) יִשְׂרָאֵל אֲשֶׁר נִשְׁאֲרוּ-בָהּ, הִנָּם כְּכָל-הֲמוֹן יִשְׂרָאֵל אֲשֶׁר-תָּמּוּ; וְנִשְׁלְחָה, וְנִרְאֶה.**

 **יד וַיִּקְחוּ, שְׁנֵי רֶכֶב סוּסִים; וַיִּשְׁלַח הַמֶּלֶךְ אַחֲרֵי מַחֲנֵה-אֲרָם, לֵאמֹר--לְכוּ וּרְאוּ.**

 **טו וַיֵּלְכוּ אַחֲרֵיהֶם, עַד-הַיַּרְדֵּן, וְהִנֵּה כָל-הַדֶּרֶךְ מְלֵאָה בְגָדִים וְכֵלִים, אֲשֶׁר-הִשְׁלִיכוּ אֲרָם בהחפזם (בְּחָפְזָם); וַיָּשֻׁבוּ, הַמַּלְאָכִים, וַיַּגִּדוּ, לַמֶּלֶךְ.**

מששמע המלך את הקורות במחנה ארם כפי שתארו המצורעים, חשד בתחילה שמחנה ארם נקט בתחבולה (תכסיס), כדי להערים על ישראל, ולדבריו עשו ארם בכוונה תחילה להפקיר את מחניהם, כדי להפתיע אותם מן המארב, בעת שיבואו ישראל למחנה ארם, בחושבם כי המחנה נטוש ועזוב, אך בעצת אחד מעבדיו, שלח המלך שני רוכבים על סוסים לבדוק את הדרך בה יצאו חיל ארם, ומשגילו כי כל הדרך מלאה בגדים וכלים, הכיר מלך ישראל שמחנה ארם נס על נפשו, ובמנוסתם השליכו חיל ארם בגדים וכלים.

###  6. קיום נבואת אלישע (טז)

 **טז וַיֵּצֵא הָעָם--וַיָּבֹזּוּ, אֵת מַחֲנֵה אֲרָם; וַיְהִי סְאָה-סֹלֶת בְּשֶׁקֶל, וְסָאתַיִם שְׂעֹרִים בְּשֶׁקֶל--כִּדְבַר יְהוָה.**

אחר שהכירו כי מחנה ארם נס על נפשו, יצאו העם ובזזו את מחנה ארם שנטשוהו הארמים בחיפזון, ומרוב השפע נמצא כי סאה סולת נמכר בשקל אחד בלבד, וסאתים שעורים נמכרו אף הם בשקל אחד, ובכך נתקיימה נבואת אלישע במלואה, על השפע הרב שיהיה בישראל.

### 7. העונש לשליש שזלזל בנבואת הנביא (יז – כ)

 **יז וְהַמֶּלֶךְ הִפְקִיד אֶת-הַשָּׁלִישׁ אֲשֶׁר-נִשְׁעָן עַל-יָדוֹ, עַל-הַשַּׁעַר, וַיִּרְמְסֻהוּ הָעָם בַּשַּׁעַר, וַיָּמֹת: כַּאֲשֶׁר דִּבֶּר, אִישׁ הָאֱלֹהִים, אֲשֶׁר דִּבֶּר, בְּרֶדֶת הַמֶּלֶךְ אֵלָיו.**

**יח וַיְהִי, כְּדַבֵּר אִישׁ הָאֱלֹהִים, אֶל-הַמֶּלֶךְ, לֵאמֹר: סָאתַיִם שְׂעֹרִים בְּשֶׁקֶל, וּסְאָה-סֹלֶת בְּשֶׁקֶל, יִהְיֶה כָּעֵת מָחָר, בְּשַׁעַר שֹׁמְרוֹן.**

**יט וַיַּעַן הַשָּׁלִישׁ אֶת-אִישׁ הָאֱלֹהִים, וַיֹּאמַר, וְהִנֵּה יְהוָה עֹשֶׂה אֲרֻבּוֹת בַּשָּׁמַיִם, הֲיִהְיֶה כַּדָּבָר הַזֶּה; וַיֹּאמֶר, הִנְּךָ רֹאֶה בְּעֵינֶיךָ, וּמִשָּׁם, לֹא תֹאכֵל.**

 **כ וַיְהִי-לוֹ, כֵּן; וַיִּרְמְסוּ אֹתוֹ הָעָם בַּשַּׁעַר, וַיָּמֹת.**

השליש שזלזל בנבואת הנביא (פסוקים ב –ג), הופקד על פי המלך לעמוד בשער העיר, כדי להשליט בו סדר, אך מרוב הלחץ והבהילות של העם במרוצתם להשיג ביזה ממחנה ארם, רמסו אותו ומת, וגורלו נחרץ כאשר ניבא עליו הנביא אלישע **"... וירמסוהו העם בשער וימות כאשר דבר איש האלוהים..."** (יז).

## מלכים ב' פרק ח

### חלוקת הפרק:

1. גורל שדה וביתה של האשה השונמית – א – ד

2. משפט המלך בגוזלי רכוש האשה השונמית – ה – ו

3. בוא אלישע לדמשק (ארם) – ז - י

4. נבואת אלישע על המלכת חזאל תחת בן הדד – יא – טו

5. מלכות יהורם על יהודה – טז – יט

6. מרידת אדום ביהודה – כ – כד

7. מלכות אחזיה בן יהורם על יהודה – כה – כז

8. מלחמת אחזיה מלך יהודה ויהורם בן אחאב בחזאל מלך ארם – כח - כט

### 1. גורל שדה וביתה של האשה השונמית (א – ד)

 **א וֶאֱלִישָׁע דִּבֶּר אֶל-הָאִשָּׁה אֲשֶׁר-הֶחֱיָה אֶת-בְּנָהּ לֵאמֹר, קוּמִי וּלְכִי אתי (אַתְּ) וּבֵיתֵךְ, וְגוּרִי, בַּאֲשֶׁר תָּגוּרִי: כִּי קָרָא יְהוָה לָרָעָב, וְגַם-בָּא אֶל-הָאָרֶץ שֶׁבַע שָׁנִים. ב וַתָּקָם, הָאִשָּׁה, וַתַּעַשׂ, כִּדְבַר אִישׁ הָאֱלֹהִים; וַתֵּלֶךְ הִיא וּבֵיתָהּ, וַתָּגָר בְּאֶרֶץ-פְּלִשְׁתִּים שֶׁבַע שָׁנִים. ג וַיְהִי, מִקְצֵה שֶׁבַע שָׁנִים, וַתָּשָׁב הָאִשָּׁה, מֵאֶרֶץ פְּלִשְׁתִּים; וַתֵּצֵא לִצְעֹק אֶל-הַמֶּלֶךְ, אֶל-בֵּיתָהּ וְאֶל-שָׂדָהּ. ד וְהַמֶּלֶךְ, מְדַבֵּר אֶל-גֵּחֲזִי, נַעַר אִישׁ-הָאֱלֹהִים, לֵאמֹר: סַפְּרָה-נָּא לִי, אֵת כָּל-הַגְּדֹלוֹת אֲשֶׁר-עָשָׂה אֱלִישָׁע**.

 האשה השונמית אשר אלישע החיה את בנה, עזבה את ביתה ושדה מפני הרעב כעצת אלישע, ובשובה אחר 7 שנות גלות מארץ פלשתים, גילתה שביתה ושדה נגזלו ממנה.

### 2. משפט המלך בגוזלי רכוש האשה השונמית (ה – ו)

 **ה וַיְהִי הוּא מְסַפֵּר לַמֶּלֶךְ, אֵת אֲשֶׁר-הֶחֱיָה אֶת-הַמֵּת, וְהִנֵּה הָאִשָּׁה אֲשֶׁר-הֶחֱיָה אֶת-בְּנָהּ צֹעֶקֶת אֶל-הַמֶּלֶךְ, עַל בֵּיתָהּ וְעַל-שָׂדָהּ; וַיֹּאמֶר גֵּחֲזִי, אֲדֹנִי הַמֶּלֶךְ--זֹאת הָאִשָּׁה, וְזֶה-בְּנָהּ אֲשֶׁר-הֶחֱיָה אֱלִישָׁע. ו וַיִּשְׁאַל הַמֶּלֶךְ לָאִשָּׁה, וַתְּסַפֶּר לוֹ; וַיִּתֶּן-לָהּ הַמֶּלֶךְ סָרִיס אֶחָד לֵאמֹר, הָשֵׁיב אֶת-כָּל-אֲשֶׁר-לָהּ וְאֵת כָּל-תְּבוּאֹת הַשָּׂדֶה, מִיּוֹם עָזְבָה אֶת הָאָרֶץ, וְעַד-עָתָּה.**

 בצרוף מקרים נדיר, פנתה האשה השונמית אל המלך להושיעה ולעשות משפט בגזלנים, ופנייתה היתה בעת שעמד גחזי וספר למלך את הניסים שעשה אלישע, ובניהם גם את נס החייאת בנה, ומששמע המלך את מר נפשה, ציווה המלך בידי סריס – שר להוציא מן הגזלנים את ביתה ושדה, ולהשיבם לאשה בתוספת עלות התבואה שהניב השדה במשך כל שנות העדרותה.

 הערה: יש הרואים בצירוף המקרים הנדיר, כחלק ממעשי הניסים של אלישע.

### 3. בוא אלישע לדמשק (ארם) (ז – י)

 **ז וַיָּבֹא אֱלִישָׁע דַּמֶּשֶׂק, וּבֶן-הֲדַד מֶלֶךְ-אֲרָם חֹלֶה; וַיֻּגַּד-לוֹ לֵאמֹר, בָּא אִישׁ הָאֱלֹהִים עַד-הֵנָּה. ח. וַיֹּאמֶר הַמֶּלֶךְ אֶל-חֲזָהאֵל, קַח בְּיָדְךָ מִנְחָה, וְלֵךְ, לִקְרַאת אִישׁ הָאֱלֹהִים; וְדָרַשְׁתָּ אֶת-יְהוָה מֵאוֹתוֹ לֵאמֹר, הַאֶחְיֶה מֵחֳלִי זֶה. ט וַיֵּלֶךְ חֲזָאֵל, לִקְרָאתוֹ, וַיִּקַּח מִנְחָה בְיָדוֹ וְכָל-טוּב דַּמֶּשֶׂק, מַשָּׂא אַרְבָּעִים גָּמָל; וַיָּבֹא, וַיַּעֲמֹד לְפָנָיו, וַיֹּאמֶר בִּנְךָ בֶן-הֲדַד מֶלֶךְ-אֲרָם שְׁלָחַנִי אֵלֶיךָ לֵאמֹר, הַאֶחְיֶה מֵחֳלִי זֶה. י וַיֹּאמֶר אֵלָיו אֱלִישָׁע, לֵךְ אֱמָר-לא (לוֹ) חָיֹה תִחְיֶה; וְהִרְאַנִי יְהוָה, כִּי-מוֹת יָמוּת.**

בואו של אלישע לדמשק (ארם), נועדה להמליך את חזאל על ארם, ואף שמשימה זו הוטלה על אליהו הנביא לעשותה (מלכים א, יט), עשה אותה בפועל אלישע, וזה מפני שאליהו הקדים ומשח את אלישע לנביא תחילה, ולא כסדר שאמר ה' לאליהו (עיין/עייני מלכים א, יט), ומשבא אלישע לדמשק (ארם) נודע לבן הדד המלך, וציווה על חזאל עבדו ללכת לקראת אלישע עם מתנות, ולדרוש (לשאול) האם יתרפא ממחלתו? ובתגובה ענה אלישע לחזאל **"לך אמור לו חיה תחיה והראני ה' כי מות ימות"** (י). בכתוב נכתב **"לא"**, והקריא **"לו"**.

####  משמעות הפסוק:

 רש"י: **"חיה תחיה"** – כלפי חזאל שיחיה וימלוך במקום בן הדד.

 **"כי מות ימות"** – כלפי בן הדד המלך.

 מלבי"ם: **"חיה תחיה"** – אכן מן החולי הזה יחיה.

 **"כי מות ימות"** – אך ימות ממאורע אחר, ועולה שכך קרה כשחזאל עצמו הרגו במכבר.

### 4. נבואת אלישע על המלכת חזאל תחת בן הדד (יא – טו)

 **יא וַיַּעֲמֵד אֶת-פָּנָיו, וַיָּשֶׂם עַד-בֹּשׁ; וַיֵּבְךְּ, אִישׁ הָאֱלֹהִים. יב וַיֹּאמֶר חֲזָאֵל, מַדּוּעַ אֲדֹנִי בֹכֶה; וַיֹּאמֶר כִּי-יָדַעְתִּי אֵת אֲשֶׁר-תַּעֲשֶׂה לִבְנֵי יִשְׂרָאֵל רָעָה, מִבְצְרֵיהֶם תְּשַׁלַּח בָּאֵשׁ וּבַחֻרֵיהֶם בַּחֶרֶב תַּהֲרֹג, וְעֹלְלֵיהֶם תְּרַטֵּשׁ, וְהָרֹתֵיהֶם תְּבַקֵּעַ. יג וַיֹּאמֶר חֲזָהאֵל--כִּי מָה עַבְדְּךָ הַכֶּלֶב, כִּי יַעֲשֶׂה הַדָּבָר הַגָּדוֹל הַזֶּה; וַיֹּאמֶר אֱלִישָׁע, הִרְאַנִי יְהוָה אֹתְךָ מֶלֶךְ עַל-אֲרָם. יד וַיֵּלֶךְ מֵאֵת אֱלִישָׁע, וַיָּבֹא אֶל-אֲדֹנָיו, וַיֹּאמֶר לוֹ, מָה-אָמַר לְךָ אֱלִישָׁע; וַיֹּאמֶר, אָמַר לִי חָיֹה תִחְיֶה. טו וַיְהִי מִמָּחֳרָת, וַיִּקַּח הַמַּכְבֵּר וַיִּטְבֹּל בַּמַּיִם, וַיִּפְרֹשׂ עַל-פָּנָיו, וַיָּמֹת; וַיִּמְלֹךְ חֲזָהאֵל, תַּחְתָּיו.**

 אחר שאלישע ניבא לחזאל כי עתיד למלוך תחת בן הדד, לא הצליח הנביא להתאפק מלבכות בשל מה שידע את אשר עתיד חזאל לעשות לישראל **"כי ידעתי את אשר תעשה... ובחוריהם בחרב תהרוג ועולליהם תרטש והרותיהם תבקע..."** (יב), ובתגובה אמר חזאל לאלישע, וכי אני כלב בעיניך שאתה אומר עלי דברים כאלה? אחר זאת הרג חזאל את בן הדד בעורמה, בעת שלקח **"מכבר"** – סמיכה וטבל אותה במים קרים, ושם על פניו של בן הדד, כדי לצנן אותו מן החום והמיתו בה (רש"י), ואחר מלך חזאל תחתיו.

### 5. מלכות יהורם על יהודה (טז – יט)

 **טז וּבִשְׁנַת חָמֵשׁ, לְיוֹרָם בֶּן-אַחְאָב מֶלֶךְ יִשְׂרָאֵל, וִיהוֹשָׁפָט, מֶלֶךְ יְהוּדָה--מָלַךְ יְהוֹרָם בֶּן-יְהוֹשָׁפָט, מֶלֶךְ יְהוּדָה. יז בֶּן-שְׁלֹשִׁים וּשְׁתַּיִם שָׁנָה, הָיָה בְמָלְכוֹ; וּשְׁמֹנֶה שנה (שָׁנִים), מָלַךְ בִּירוּשָׁלִָם. יח וַיֵּלֶךְ בְּדֶרֶךְ מַלְכֵי יִשְׂרָאֵל, כַּאֲשֶׁר עָשׂוּ בֵּית אַחְאָב--כִּי בַּת-אַחְאָב, הָיְתָה-לּוֹ לְאִשָּׁה; וַיַּעַשׂ הָרַע, בְּעֵינֵי יְהוָה. יט וְלֹא אָבָה יְהוָה לְהַשְׁחִית אֶת-יְהוּדָה, לְמַעַן דָּוִד עַבְדּוֹ: כַּאֲשֶׁר אָמַר-לוֹ, לָתֵת לוֹ נִיר לְבָנָיו--כָּל-הַיָּמִים.**

 רש"י לפסוק טז: 'יהושפט המליך את יורם בחייו שתי שנים כשחזרו מן המלחמה שנלחמו במלך מואב, כך שנויה בסדר עולם בשנת חמש ליהורם ויהושפט בשנת חמשים...' **"בן שלושים ושתיים שנה היה** (יהורם בן יהושפט) **במלכו..."**, יהורם בן יהושפט הלך בדרך מלכי ישראל שעשו את הרע בעיני ה' **"כאשר עשו בית אחאב"**, והסיבה לכך הינה שבתו של אחאב היתה אשתו, ולמרות כל זאת לא הושמדו כל בני בית דוד גם כשהיו ראויים לכך, בגלל מעשה יהורם כשם שהושמדו כל בני בית אחאב בידי יהוא, רק בשל הברית שעשה ה' עם דוד **"ולא אבה ה' להשחית את יהודה למען דוד עבדו כאשר אמר לו לתת לו ניר לבניו כל הימים"** (יט).

### 6. מרידת אדום ביהודה (כ – כד)

 **כ בְּיָמָיו פָּשַׁע אֱדוֹם, מִתַּחַת יַד-יְהוּדָה; וַיַּמְלִכוּ עֲלֵיהֶם, מֶלֶךְ. כא וַיַּעֲבֹר יוֹרָם צָעִירָה, וְכָל-הָרֶכֶב עִמּוֹ; וַיְהִי הוּא קָם לַיְלָה, וַיַּכֶּה אֶת-אֱדוֹם הַסֹּבֵיב אֵלָיו וְאֵת שָׂרֵי הָרֶכֶב, וַיָּנָס הָעָם, לְאֹהָלָיו. כב וַיִּפְשַׁע אֱדוֹם, מִתַּחַת יַד יְהוּדָה, עַד, הַיּוֹם הַזֶּה; אָז תִּפְשַׁע לִבְנָה, בָּעֵת הַהִיא. כג וְיֶתֶר דִּבְרֵי יוֹרָם, וְכָל-אֲשֶׁר עָשָׂה: הֲלֹא הֵם כְּתוּבִים, עַל-סֵפֶר דִּבְרֵי הַיָּמִים--לְמַלְכֵי יְהוּדָה. כד וַיִּשְׁכַּב יוֹרָם עִם-אֲבֹתָיו, וַיִּקָּבֵר עִם-אֲבֹתָיו בְּעִיר דָּוִד; וַיִּמְלֹךְ אֲחַזְיָהוּ בְנוֹ, תַּחְתָּיו.**

 מפני מעשי יהורם בן יהושפט אשר חטא והחטיא את עם ישראל, מרדה אדום שהיתה כנועה לישראל עוד מימי דוד, והעזו להמליך כליהם מלך עצמאי, ואף בניסיונו של יהורם להלחם באדום ולהכניעם, לא עלה בידו **"ויפשע אדום מתחת יד יהודה עד היום הזה..."** (כב), ועולה שיהורם אשר קיבל מאביו מדינה עצמאית חזקה השולטת במדינות כאדום ושאר העמים, גרם במעשיו להחלשותה של ממלכת יהודה ואובדן שליטתו על עמים שהיו כנועים מאז שנתפלגה הממלכה.

###  7. מלכות אחזיה בן יהורם על יהודה (כה – כז)

 **כה בִּשְׁנַת שְׁתֵּים-עֶשְׂרֵה שָׁנָה, לְיוֹרָם בֶּן-אַחְאָב מֶלֶךְ יִשְׂרָאֵל, מָלַךְ אֲחַזְיָהוּ בֶן-יְהוֹרָם, מֶלֶךְ יְהוּדָה. כו בֶּן** **עֶשְׂרִים וּשְׁתַּיִם שָׁנָה, אֲחַזְיָהוּ בְמָלְכוֹ, וְשָׁנָה אַחַת, מָלַךְ בִּירוּשָׁלִָם; וְשֵׁם אִמּוֹ עֲתַלְיָהוּ, בַּת-עָמְרִי מֶלֶךְ יִשְׂרָאֵל. כז וַיֵּלֶךְ, בְּדֶרֶךְ בֵּית אַחְאָב, וַיַּעַשׂ הָרַע בְּעֵינֵי יְהוָה, כְּבֵית אַחְאָב: כִּי חֲתַן בֵּית-אַחְאָב, הוּא.**

עם מות יהורם, מלך אחזיהו בנו תחתיו ואף הוא הלך כבדרך אביו, כמלכי ישראל אשר עשו את הרע בעיני ה'.

### 8. מלכות אחזיה מלך יהודה ויהורם בן אחאב בחזאל מלך ארם (כח – כט)

 **כח וַיֵּלֶךְ אֶת-יוֹרָם בֶּן-אַחְאָב, לַמִּלְחָמָה עִם-חֲזָאֵל מֶלֶךְ-אֲרָם--בְּרָמֹת גִּלְעָד; וַיַּכּוּ אֲרַמִּים, אֶת-יוֹרָם.** **כט וַיָּשָׁב יוֹרָם הַמֶּלֶךְ לְהִתְרַפֵּא בְיִזְרְעֶאל, מִן-הַמַּכִּים אֲשֶׁר יַכֻּהוּ אֲרַמִּים בָּרָמָה, בְּהִלָּחֲמוֹ, אֶת-חֲזָהאֵל מֶלֶךְ אֲרָם; וַאֲחַזְיָהוּ בֶן-יְהוֹרָם מֶלֶךְ יְהוּדָה, יָרַד לִרְאוֹת אֶת-יוֹרָם בֶּן-אַחְאָב בְּיִזְרְעֶאל--כִּי-חֹלֶה הוּא.**

אחזיה מלך יהודה ויהורם בן אחאב חברו יחדיו במלחמתם נגד חזאל אשר מלך אחר מות בן הדד השני כשמשימתם היתה לשחרר אדמות ישראל שנכבשו מהם בעבר ובעיקר את רמות גלעד. במלחמה זו נחלו תבוסה. יורם בן אחאב הוכה ונפצע ואחר שב להתרפא מפצעיו ביזרעאל.

## מלכים ב' פרק ט

### חלוקת הפרק

1. משיחת יהוא – א – ו

2. הנבואה על בית אחאב – ז – י

3. ההכרזה על יהוא למלך על ישראל – יא – יג

4. הריגת יורם ואחזיהו מלך יהודה בידי יהוא – יד - כח

5. מות איזבל כנבואת אליהו – כט – לז

### 1. משיחת יהוא (א – ו)

 **א וֶאֱלִישָׁע, הַנָּבִיא, קָרָא, לְאַחַד מִבְּנֵי הַנְּבִיאִים; וַיֹּאמֶר לוֹ חֲגֹר מָתְנֶיךָ, וְקַח פַּךְ הַשֶּׁמֶן הַזֶּה בְּיָדֶךָ, וְלֵךְ, רָמֹת גִּלְעָד.**

**ב וּבָאתָ-שָּׁמָּה; וּרְאֵה-שָׁם יֵהוּא בֶן-יְהוֹשָׁפָט בֶּן-נִמְשִׁי, וּבָאתָ וַהֲקֵמֹתוֹ מִתּוֹךְ אֶחָיו, וְהֵבֵיאתָ אֹתוֹ, חֶדֶר בְּחָדֶר.**

**ג וְלָקַחְתָּ פַךְ-הַשֶּׁמֶן, וְיָצַקְתָּ עַל-רֹאשׁוֹ, וְאָמַרְתָּ כֹּה-אָמַר יְהוָה, מְשַׁחְתִּיךָ לְמֶלֶךְ אֶל-יִשְׂרָאֵל; וּפָתַחְתָּ הַדֶּלֶת וְנַסְתָּה, וְלֹא תְחַכֶּה.**

 **ד וַיֵּלֶךְ הַנַּעַר הַנַּעַר הַנָּבִיא, רָמֹת גִּלְעָד.**

 **ה וַיָּבֹא, וְהִנֵּה שָׂרֵי הַחַיִל יֹשְׁבִים, וַיֹּאמֶר, דָּבָר לִי אֵלֶיךָ הַשָּׂר; וַיֹּאמֶר יֵהוּא אֶל-מִי מִכֻּלָּנוּ, וַיֹּאמֶר אֵלֶיךָ הַשָּׂר.**

 **ו וַיָּקָם וַיָּבֹא הַבַּיְתָה, וַיִּצֹק הַשֶּׁמֶן אֶל-רֹאשׁוֹ; וַיֹּאמֶר לוֹ, כֹּה-אָמַר יְהוָה אֱלֹהֵי יִשְׂרָאֵל, מְשַׁחְתִּיךָ לְמֶלֶךְ אֶל-עַם יְהוָה, אֶל-יִשְׂרָאֵל.**

אחר הנבואה על מלכות חזהאל (פרק ח) על ארם, פעל אלישע למשוח את יהוא למלך על ישראל. משימה זו הטיל על אחד מתלמידיו – **"אחד מבני הנביאים"**, ואכן שליחו של אלישע ממלא אחר דברי רבו אלישע, ומשח את יהוא למלך על ישראל **"... ויצק השמן אל ראשו... ויאמר לו... משחתיך למלך אל עם ה' אל ישראל"**. משיחת יהוא באה אחר הנבואה על חזהאל על ארם (פרק ח) ועם המשחתם למלכים הוכשרה הקרקע לתחילת הפורענות על ישראל, כפי הנבואה שנאמרה לאליהו **"ויאמר ה'... ומשחת את חזאל למלך על ארם"**

 **"ואת יהוא בן נמשי תמשח על ישראל ואת אלישע... תמשח לנביא תחתך"**

 **"והיה הנמלט מחרב חזאל ימות והוא והנמלט מחרב יהוא ימות אלישע"** (מלכים א, יט, טו – יח)

הערה: אף שנבואה זו הוטלה על אליהו, ביצועה בפועל היתה על ידי אלישע, וזאת לאור העובדה כי אליהו הקדים ומינה את אלישע לנביא תחתיו.

### 2. הנבואה על בית אחאב (ז – י)

 **ז וְהִכִּיתָה--אֶת-בֵּית אַחְאָב, אֲדֹנֶיךָ; וְנִקַּמְתִּי דְּמֵי עֲבָדַי הַנְּבִיאִים, וּדְמֵי כָּל-עַבְדֵי יְהוָה--מִיַּד אִיזָבֶל.**

 **ח וְאָבַד, כָּל-בֵּית אַחְאָב; וְהִכְרַתִּי לְאַחְאָב מַשְׁתִּין בְּקִיר, וְעָצוּר וְעָזוּב בְּיִשְׂרָאֵל.**

 **ט וְנָתַתִּי אֶת-בֵּית אַחְאָב, כְּבֵית יָרָבְעָם בֶּן-נְבָט, וּכְבֵית, בַּעְשָׁא בֶן-אֲחִיָּה.**

 **י וְאֶת-אִיזֶבֶל יֹאכְלוּ הַכְּלָבִים, בְּחֵלֶק יִזְרְעֶאל--וְאֵין קֹבֵר; וַיִּפְתַּח הַדֶּלֶת, וַיָּנֹס.**

 עם המלכת יהוא למלך על ישראל, מיד נצטווה להכות ולהכרית את בית אחאב בשל רשעתם, וכנקמה על הרג נביאי האמת בידי איזבל אשת אחאב, ובכך תתקיים נבואת אליהו על בית אחאב **"הנני מביא אליך רעה ובערתי אחריך... ונתתי את ביתך כבית ירבעם..."** (מלכים א, כא)

### 3. ההכרזה על יהוא למלך על ישראל (יא – יג)

 **יא וְיֵהוּא, יָצָא אֶל-עַבְדֵי אֲדֹנָיו, וַיֹּאמֶר לוֹ הֲשָׁלוֹם, מַדּוּעַ בָּא-הַמְשֻׁגָּע הַזֶּה אֵלֶיךָ; וַיֹּאמֶר אֲלֵיהֶם, אַתֶּם יְדַעְתֶּם אֶת-הָאִישׁ וְאֶת-שִׂיחוֹ.**

 **יב וַיֹּאמְרוּ שֶׁקֶר, הַגֶּד-נָא לָנוּ; וַיֹּאמֶר, כָּזֹאת וְכָזֹאת אָמַר אֵלַי לֵאמֹר, כֹּה אָמַר יְהוָה, מְשַׁחְתִּיךָ לְמֶלֶךְ אֶל-יִשְׂרָאֵל.**

 **יג וַיְמַהֲרוּ, וַיִּקְחוּ אִישׁ בִּגְדוֹ, וַיָּשִׂימוּ תַחְתָּיו, אֶל-גֶּרֶם הַמַּעֲלוֹת; וַיִּתְקְעוּ, בַּשּׁוֹפָר, וַיֹּאמְרוּ, מָלַךְ יֵהוּא.**

לאחר שיהוא נמשח למלך על ידי הנער, יצא מן החדר שבו היה עמו ביחידות אל שרי החייל, וכולם תהו לפשר בוא הנער אליו, ומשלא עלה בידי יהוא להעלים מהם את עובדת המשחתו למלך, גילה להם את סוד בוא הנער **"כה אמר ה' משחתיך למלך על ישראל"** (יב), ובתגובה הכריזו בקול ותקעו בשופר והמליכו את יהוא.

### 4. הריגת יורם ואחזיהו מלך יהודה בידי יהוא (יד – כח)

 **יד וַיִּתְקַשֵּׁר, יֵהוּא בֶּן-יְהוֹשָׁפָט בֶּן-נִמְשִׁי--אֶל-יוֹרָם; וְיוֹרָם הָיָה שֹׁמֵר בְּרָמֹת גִּלְעָד, הוּא וְכָל יִשְׂרָאֵל, מִפְּנֵי, חֲזָאֵל מֶלֶךְ-אֲרָם.**

 **טו וַיָּשָׁב יְהוֹרָם הַמֶּלֶךְ לְהִתְרַפֵּא בְיִזְרְעֶאל, מִן-הַמַּכִּים אֲשֶׁר יַכֻּהוּ אֲרַמִּים, בְּהִלָּחֲמוֹ, אֶת-חֲזָאֵל מֶלֶךְ אֲרָם; וַיֹּאמֶר יֵהוּא, אִם-יֵשׁ נַפְשְׁכֶם--אַל-יֵצֵא פָלִיט מִן-הָעִיר, לָלֶכֶת לגיד (לְהַגִּיד) בְּיִזְרְעֶאל.**

 **טז וַיִּרְכַּב יֵהוּא וַיֵּלֶךְ יִזְרְעֶאלָה, כִּי יוֹרָם שֹׁכֵב שָׁמָּה; וַאֲחַזְיָה מֶלֶךְ יְהוּדָה, יָרַד לִרְאוֹת אֶת-יוֹרָם.**

 **יז וְהַצֹּפֶה עֹמֵד עַל-הַמִּגְדָּל בְּיִזְרְעֶאל, וַיַּרְא אֶת-שִׁפְעַת יֵהוּא בְּבֹאוֹ, וַיֹּאמֶר, שִׁפְעַת אֲנִי רֹאֶה; וַיֹּאמֶר יְהוֹרָם, קַח רַכָּב וּשְׁלַח לִקְרָאתָם--וְיֹאמַר הֲשָׁלוֹם.**

 **יח וַיֵּלֶךְ רֹכֵב הַסּוּס לִקְרָאתוֹ, וַיֹּאמֶר כֹּה-אָמַר הַמֶּלֶךְ הֲשָׁלוֹם, וַיֹּאמֶר יֵהוּא מַה-לְּךָ וּלְשָׁלוֹם, סֹב אֶל-אַחֲרָי; וַיַּגֵּד הַצֹּפֶה לֵאמֹר, בָּא-הַמַּלְאָךְ עַד-הֵם וְלֹא-שָׁב.**

 **יט וַיִּשְׁלַח, רֹכֵב סוּס שֵׁנִי, וַיָּבֹא אֲלֵהֶם, וַיֹּאמֶר כֹּה-אָמַר הַמֶּלֶךְ שָׁלוֹם; וַיֹּאמֶר יֵהוּא מַה-לְּךָ וּלְשָׁלוֹם, סֹב אֶל-אַחֲרָי.**

 **כ וַיַגֵּד הַצֹּפֶה לֵאמֹר, בָּא עַד-אֲלֵיהֶם וְלֹא-שָׁב; וְהַמִּנְהָג, כְּמִנְהַג יֵהוּא בֶן-נִמְשִׁי--כִּי בְשִׁגָּעוֹן, יִנְהָג.**

 **כא וַיֹּאמֶר יְהוֹרָם אֱסֹר, וַיֶּאְסֹר רִכְבּוֹ; וַיֵּצֵא יְהוֹרָם מֶלֶךְ-יִשְׂרָאֵל וַאֲחַזְיָהוּ מֶלֶךְ-יְהוּדָה אִישׁ בְּרִכְבּוֹ, וַיֵּצְאוּ לִקְרַאת יֵהוּא, וַיִּמְצָאֻהוּ, בְּחֶלְקַת נָבוֹת הַיִּזְרְעֵאלִי.**

 **כב וַיְהִי, כִּרְאוֹת יְהוֹרָם אֶת-יֵהוּא, וַיֹּאמֶר, הֲשָׁלוֹם יֵהוּא; וַיֹּאמֶר, מָה הַשָּׁלוֹם--עַד-זְנוּנֵי אִיזֶבֶל אִמְּךָ וּכְשָׁפֶיהָ, הָרַבִּים.**

 **כג וַיַּהֲפֹךְ יְהוֹרָם יָדָיו, וַיָּנֹס; וַיֹּאמֶר אֶל-אֲחַזְיָהוּ, מִרְמָה אֲחַזְיָה.**

 **כד וְיֵהוּא מִלֵּא יָדוֹ בַקֶּשֶׁת, וַיַּךְ אֶת-יְהוֹרָם בֵּין זְרֹעָיו, וַיֵּצֵא הַחֵצִי, מִלִּבּוֹ; וַיִּכְרַע, בְּרִכְבּוֹ.**

 **כה וַיֹּאמֶר, אֶל-בִּדְקַר שָׁלִשֹׁה, שָׂא הַשְׁלִכֵהוּ, בְּחֶלְקַת שְׂדֵה נָבוֹת הַיִּזְרְעֵאלִי: כִּי-זְכֹר אֲנִי וָאַתָּה, אֵת רֹכְבִים צְמָדִים אַחֲרֵי אַחְאָב אָבִיו, וַיהוָה נָשָׂא עָלָיו, אֶת-הַמַּשָּׂא הַזֶּה.**

 **כו אִם-לֹא אֶת-דְּמֵי נָבוֹת וְאֶת-דְּמֵי בָנָיו רָאִיתִי אֶמֶשׁ, נְאֻם-יְהוָה, וְשִׁלַּמְתִּי לְךָ בַּחֶלְקָה הַזֹּאת, נְאֻם-יְהוָה; וְעַתָּה, שָׂא הַשְׁלִכֵהוּ בַּחֶלְקָה--כִּדְבַר יְהוָה.**

 **כז וַאֲחַזְיָה מֶלֶךְ-יְהוּדָה, רָאָה, וַיָּנָס, דֶּרֶךְ בֵּית הַגָּן; וַיִּרְדֹּף אַחֲרָיו יֵהוּא, וַיֹּאמֶר גַּם-אֹתוֹ הַכֻּהוּ אֶל הַמֶּרְכָּבָה בְּמַעֲלֵה-גוּר אֲשֶׁר אֶת יִבְלְעָם, וַיָּנָס מְגִדּוֹ, וַיָּמָת שָׁם.**

**כח וַיַּרְכִּבוּ אֹתוֹ עֲבָדָיו, יְרוּשָׁלְָמָה; וַיִּקְבְּרוּ אֹתוֹ בִקְבֻרָתוֹ עִם-אֲבֹתָיו, בְּעִיר דָּוִד.**

 המצאותו של יורם בן אחאב ביזרעאל, שבה שהה כדי להתרפא מפציעותיו ממלחמתו בחזהאל מלך ארם, וכן המצאתו של אחזיהו מלך יהודה, שבא לבקר את יורם בן אחאב החולה, דרבנה את יהוא לקשור קשר הוא ואנשיו ולהרוג את שניהם, את יורם בן אחאב ואחזיהו מלך יהודה **"וירכב יהוא וילך יזרעאלה כי יורם שוכב שמה ואחזיה מלך יהודה ירד לראות את יורם"** (טז), (עיין/עייני מלכים א, ח, כח – כט), ומשיצא יהורם לקראת יהוא שעשה דרכיו ליזרעאל, הכהו יהוא והרגו **"ויהוא מלא ידו בקשת ויך את יהורם בין זרועיו ויצא מלבו ויכרע ברכבו"** (כד), ואחזיה מלך יהודה, שראה מה שעשה יהוא ליהורם, נס מיזרעאל, אך יהוא השיגו והמיתו, ובכך נתקיימה נבואת אליהו על בית אחאב **"הנני מביא אליך רעה ובערתי אחריך"**, **"ונתתי את ביתך כבית ירבעם בן נבט..."** (מלכים א, כא – כב)

### 5. מות איזבל כנבואת אליהו (כט – לז)

 **כט וּבִשְׁנַת אַחַת עֶשְׂרֵה שָׁנָה, לְיוֹרָם בֶּן-אַחְאָב, מָלַךְ אֲחַזְיָה, עַל-יְהוּדָה.**

 **ל וַיָּבוֹא יֵהוּא, יִזְרְעֶאלָה; וְאִיזֶבֶל שָׁמְעָה, וַתָּשֶׂם בַּפּוּךְ עֵינֶיהָ וַתֵּיטֶב אֶת-רֹאשָׁהּ, וַתַּשְׁקֵף, בְּעַד הַחַלּוֹן.**

 **לא וְיֵהוּא, בָּא בַשָּׁעַר; וַתֹּאמֶר הֲשָׁלוֹם, זִמְרִי הֹרֵג אֲדֹנָיו.**

 **לב וַיִּשָּׂא פָנָיו, אֶל-הַחַלּוֹן, וַיֹּאמֶר, מִי אִתִּי מִי; וַיַּשְׁקִיפוּ אֵלָיו, שְׁנַיִם שְׁלֹשָׁה סָרִיסִים.**

 **לג וַיֹּאמֶר שמטהו (שִׁמְטוּהָ), וַיִּשְׁמְטוּהָ; וַיִּז מִדָּמָהּ אֶל-הַקִּיר וְאֶל-הַסּוּסִים, וַיִּרְמְסֶנָּה.**

 **לד וַיָּבֹא, וַיֹּאכַל וַיֵּשְׁתְּ; וַיֹּאמֶר, פִּקְדוּ-נָא אֶת-הָאֲרוּרָה הַזֹּאת וְקִבְרוּהָ--כִּי בַת-מֶלֶךְ, הִיא.**

 **לה וַיֵּלְכוּ, לְקָבְרָהּ; וְלֹא-מָצְאוּ בָהּ, כִּי אִם-הַגֻּלְגֹּלֶת וְהָרַגְלַיִם--וְכַפּוֹת הַיָּדָיִם.**

 **לו וַיָּשֻׁבוּ, וַיַּגִּידוּ לוֹ, וַיֹּאמֶר דְּבַר-יְהוָה הוּא, אֲשֶׁר דִּבֶּר בְּיַד-עַבְדּוֹ אֵלִיָּהוּ הַתִּשְׁבִּי לֵאמֹר: בְּחֵלֶק יִזְרְעֶאל, יֹאכְלוּ הַכְּלָבִים אֶת-בְּשַׂר אִיזָבֶל.**

 **לז והית (וְהָיְתָה) נִבְלַת אִיזֶבֶל, כְּדֹמֶן עַל-פְּנֵי הַשָּׂדֶה--בְּחֵלֶק יִזְרְעֶאל: אֲשֶׁר לֹא-יֹאמְרוּ, זֹאת אִיזָבֶל.**

 כששמעה איזבל אשת אחאב על מות בעלה אחאב ועל מות אחזיה מלך יהודה, השתדלה לפעול למצוא חן בעיני יהוא לבל יהרגנה, ובהשתדלותה תקנה צעיף לראשה וקשטה עצמה, וקראה ליהוא **"... ותאמר השלום זמרי הורג אדוניו"** (לא), במשמעות שאף שהוא (יהוא) הרג את אחאב אדוניו, אין בזה אשמה, ובזה רצתה להקל אשמתו, לפי שגם זמרי הרג את אלה בן בעשא (מלכים א, טז, ח -י), ואף על פי כן ציווה המלך יהוא להפילה מבעד החלון, ומשנפלה ומתה רמס אותה יהוא ברגליו, ואף שציווה לקברה לא מצאו בה אלא רק את גולגלתה והרגליים וכפות ידיה, ושאר הגוף נאכל על ידי הכלבים, ובכך התקיימה בה נבואת אליהו **"והיתה נבלת איזבל כדומן על פני השדה"**

## מלכים ב' פרק י

### חלוקת הפרק

1. הריגת בית אחאב ואחזיה – א – יא

2. הריגת אחי אחזיה ושרי יהודה – יב יד

3. הצטרפות יהונדב בן רכב למלך יהוא – טו - יז

4. השמדת הבעל וכוהניו – יח – כט

5. השכר ליהוא - ל

6. חטא יהוא – לא

7. מלך ארם חזאל מכה בישראל (לב – לו)

### 1. הריגת בית אחאב ואחזיה (א – יא)

 **א וּלְאַחְאָב שִׁבְעִים בָּנִים, בְּשֹׁמְרוֹן; וַיִּכְתֹּב יֵהוּא סְפָרִים וַיִּשְׁלַח שֹׁמְרוֹן, אֶל-שָׂרֵי יִזְרְעֶאל הַזְּקֵנִים, וְאֶל-הָאֹמְנִים אַחְאָב, לֵאמֹר.**

 **ב וְעַתָּה, כְּבֹא הַסֵּפֶר הַזֶּה אֲלֵיכֶם, וְאִתְּכֶם, בְּנֵי אֲדֹנֵיכֶם; וְאִתְּכֶם הָרֶכֶב וְהַסּוּסִים, וְעִיר מִבְצָר וְהַנָּשֶׁק.**

 **ג וּרְאִיתֶם הַטּוֹב וְהַיָּשָׁר, מִבְּנֵי אֲדֹנֵיכֶם, וְשַׂמְתֶּם, עַל-כִּסֵּא אָבִיו; וְהִלָּחֲמוּ, עַל-בֵּית אֲדֹנֵיכֶם.**

 **ד וַיִּרְאוּ, מְאֹד מְאֹד, וַיֹּאמְרוּ, הִנֵּה שְׁנֵי הַמְּלָכִים לֹא עָמְדוּ לְפָנָיו; וְאֵיךְ, נַעֲמֹד אֲנָחְנוּ.**

 **ה וַיִּשְׁלַח אֲשֶׁר-עַל-הַבַּיִת וַאֲשֶׁר עַל-הָעִיר וְהַזְּקֵנִים וְהָאֹמְנִים אֶל-יֵהוּא לֵאמֹר, עֲבָדֶיךָ אֲנַחְנוּ, וְכֹל אֲשֶׁר-תֹּאמַר אֵלֵינוּ, נַעֲשֶׂה: לֹא-נַמְלִךְ אִישׁ, הַטּוֹב בְּעֵינֶיךָ עֲשֵׂה.**

 **ו וַיִּכְתֹּב אֲלֵיהֶם סֵפֶר שֵׁנִית לֵאמֹר, אִם-לִי אַתֶּם וּלְקֹלִי אַתֶּם שֹׁמְעִים קְחוּ אֶת-רָאשֵׁי אַנְשֵׁי בְנֵי אֲדֹנֵיכֶם, וּבֹאוּ אֵלַי כָּעֵת מָחָר, יִזְרְעֶאלָה; וּבְנֵי הַמֶּלֶךְ שִׁבְעִים אִישׁ, אֶת-גְּדֹלֵי הָעִיר מְגַדְּלִים אוֹתָם.**

 **ז וַיְהִי, כְּבֹא הַסֵּפֶר אֲלֵיהֶם, וַיִּקְחוּ אֶת-בְּנֵי הַמֶּלֶךְ, וַיִּשְׁחֲטוּ שִׁבְעִים אִישׁ; וַיָּשִׂימוּ אֶת-רָאשֵׁיהֶם בַּדּוּדִים, וַיִּשְׁלְחוּ אֵלָיו יִזְרְעֶאלָה.**

 **ח וַיָּבֹא הַמַּלְאָךְ וַיַּגֶּד-לוֹ לֵאמֹר, הֵבִיאוּ רָאשֵׁי בְנֵי-הַמֶּלֶךְ; וַיֹּאמֶר, שִׂימוּ אֹתָם שְׁנֵי צִבֻּרִים פֶּתַח הַשַּׁעַר עַד-הַבֹּקֶר.**

 **ט וַיְהִי בַבֹּקֶר, וַיֵּצֵא וַיַּעֲמֹד, וַיֹּאמֶר אֶל-כָּל-הָעָם, צַדִּקִים אַתֶּם; הִנֵּה אֲנִי קָשַׁרְתִּי עַל-אֲדֹנִי, וָאֶהְרְגֵהוּ, וּמִי הִכָּה, אֶת-כָּל-אֵלֶּה.**

 **י דְּעוּ אֵפוֹא, כִּי לֹא יִפֹּל מִדְּבַר יְהוָה אַרְצָה, אֲשֶׁר-דִּבֶּר יְהוָה, עַל-בֵּית אַחְאָב; וַיהוָה עָשָׂה אֵת אֲשֶׁר דִּבֶּר, בְּיַד עַבְדּוֹ אֵלִיָּהוּ.**

 **יא וַיַּךְ יֵהוּא, אֵת כָּל-הַנִּשְׁאָרִים לְבֵית-אַחְאָב בְּיִזְרְעֶאל, וְכָל-גְּדֹלָיו, וּמְיֻדָּעָיו וְכֹהֲנָיו עַד-בִּלְתִּי הִשְׁאִיר לוֹ, שָׂרִיד.**

אחר רצח יהורם (ט, כה – כו), ולאחר רצח איזבל (ט, לו), המשיך יהוא בלהט המרד בהשמדת בני אחאב, בעת שכפה את דעתו על שרי יזרעאל הזקנים והאומנים להדיח את בני אחאב **"ויהי כבוא הספר אליהם ויקחו את בני המלך וישחטו שבעים איש..."** (ז), ואחר זאת המשיך יהוא והכה את כל משפחת אחאב, ועמם את כל הגדולים האוהבים והכוהנים ששמשו בעבודת הבעל.

### 2. הריגת אחי אחזיה ושרי יהודה (יב – יד)

**יב וַיָּקָם, וַיָּבֹא, וַיֵּלֶךְ, שֹׁמְרוֹן--הוּא בֵּית-עֵקֶד הָרֹעִים, בַּדָּרֶךְ.**

**יג וְיֵהוּא, מָצָא אֶת-אֲחֵי אֲחַזְיָהוּ מֶלֶךְ-יְהוּדָה, וַיֹּאמֶר, מִי אַתֶּם; וַיֹּאמְרוּ, אֲחֵי אֲחַזְיָהוּ אֲנַחְנוּ, וַנֵּרֶד לִשְׁלוֹם בְּנֵי-הַמֶּלֶךְ, וּבְנֵי הַגְּבִירָה.**

**יד וַיֹּאמֶר תִּפְשׂוּם חַיִּים, וַיִּתְפְּשׂוּם חַיִּים; וַיִּשְׁחָטוּם אֶל-בּוֹר בֵּית-עֵקֶד, אַרְבָּעִים וּשְׁנַיִם אִישׁ, וְלֹא הִשְׁאִיר אִישׁ, מֵהֶם.**

בשטף המאורעות המשיך יהוא לעיר הבירה שומרון, ושם במפתיע מצא את אחי אחזיה ושרי יהודה והרגם **"ויאמר תפשום חיים ויתפשום חיים וישלטום..."** (יד). יש לציין שבכל מעשיו ראה יהוא כשליח לקיים את דבר ה', שהוטל עליו בידי הנביא **"כה אמר ה'... משחתיך למלך אל עם ה'... והכיתה את בית אחאב אדוניך וניקמתי דמי עבדי הנביאים..."** (ט, ו – ז), ואכן בכל פעולה ופעולה שעשה, שב לציין כי הכל ברצון ה' **"דעו אפוא כי לא יפול מדבר ה' ארצה אשר דבר ה' על בית אחאב וה' עשה את אשר דבר ביד עבדו אליהו"** (י, י)

### 3. הצטרפות יהונדב בן רכב למלך יהוא (טו – יז)

**טו וַיֵּלֶךְ מִשָּׁם וַיִּמְצָא אֶת-יְהוֹנָדָב בֶּן-רֵכָב לִקְרָאתוֹ וַיְבָרְכֵהוּ, וַיֹּאמֶר אֵלָיו הֲיֵשׁ אֶת-לְבָבְךָ יָשָׁר כַּאֲשֶׁר לְבָבִי עִם-לְבָבֶךָ, וַיֹּאמֶר יְהוֹנָדָב יֵשׁ וָיֵשׁ, תְּנָה אֶת-יָדֶךָ; וַיִּתֵּן יָדוֹ, וַיַּעֲלֵהוּ אֵלָיו אֶל-הַמֶּרְכָּבָה.**

**טז וַיֹּאמֶר לְכָה אִתִּי, וּרְאֵה בְּקִנְאָתִי לַיהוָה; וַיַּרְכִּבוּ אֹתוֹ, בְּרִכְבּוֹ.**

 **יז וַיָּבֹא, שֹׁמְרוֹן, וַיַּךְ אֶת-כָּל-הַנִּשְׁאָרִים לְאַחְאָב בְּשֹׁמְרוֹן, עַד-הִשְׁמִדוֹ כִּדְבַר יְהוָה, אֲשֶׁר דִּבֶּר אֶל אֵלִיָּהוּ.**

יהוא בדרכו לפגוע בנביאי הבעל, פגש את יהונדב שהיה הוא ומשפחתו מן הנאמנים לה' ולתורתו, ומששאלו יהוא אם ליבו שלם עם כל המעשים שעשה ונענה בחיוב, הצטרף אליו יהוא למרכבתו, ומשם המשיך יהוא וכוחותיו והשמיד את כל הנשארים לבית אחאב, ובכך נתקיימה הנבואה של אליהו על אחאב

### 4. השמדת הבעל וכוהניו (יח – כט)

 **יח וַיִּקְבֹּץ יֵהוּא, אֶת-כָּל-הָעָם, וַיֹּאמֶר אֲלֵהֶם, אַחְאָב עָבַד אֶת-הַבַּעַל מְעָט; יֵהוּא, יַעַבְדֶנּוּ הַרְבֵּה.**

 **יט וְעַתָּה כָל-נְבִיאֵי הַבַּעַל כָּל-עֹבְדָיו וְכָל-כֹּהֲנָיו קִרְאוּ אֵלַי אִישׁ אַל-יִפָּקֵד, כִּי זֶבַח גָּדוֹל לִי לַבַּעַל כֹּל אֲשֶׁר-יִפָּקֵד, לֹא יִחְיֶה; וְיֵהוּא עָשָׂה בְעָקְבָּה, לְמַעַן הַאֲבִיד אֶת-עֹבְדֵי הַבָּעַל.**

 **כ וַיֹּאמֶר יֵהוּא, קַדְּשׁוּ עֲצָרָה לַבַּעַל--וַיִּקְרָאוּ.**

**כא וַיִּשְׁלַח יֵהוּא, בְּכָל-יִשְׂרָאֵל, וַיָּבֹאוּ כָּל-עֹבְדֵי הַבַּעַל, וְלֹא-נִשְׁאַר אִישׁ אֲשֶׁר לֹא-בָא; וַיָּבֹאוּ בֵּית הַבַּעַל, וַיִּמָּלֵא בֵית-הַבַּעַל פֶּה לָפֶה.**

 **כב וַיֹּאמֶר, לַאֲשֶׁר עַל-הַמֶּלְתָּחָה, הוֹצֵא לְבוּשׁ, לְכֹל עֹבְדֵי הַבָּעַל; וַיֹּצֵא לָהֶם, הַמַּלְבּוּשׁ.**

 **כג וַיָּבֹא יֵהוּא וִיהוֹנָדָב בֶּן-רֵכָב, בֵּית הַבָּעַל; וַיֹּאמֶר לְעֹבְדֵי הַבַּעַל, חַפְּשׂוּ וּרְאוּ פֶּן-יֶשׁ-פֹּה עִמָּכֶם מֵעַבְדֵי יְהוָה כִּי אִם-עֹבְדֵי הַבַּעַל, לְבַדָּם.**

 **כד וַיָּבֹאוּ, לַעֲשׂוֹת זְבָחִים וְעֹלוֹת; וְיֵהוּא שָׂם-לוֹ בַחוּץ, שְׁמֹנִים אִישׁ, וַיֹּאמֶר הָאִישׁ אֲשֶׁר-יִמָּלֵט מִן- הָאֲנָשִׁים אֲשֶׁר אֲנִי מֵבִיא עַל-יְדֵיכֶם, נַפְשׁוֹ תַּחַת נַפְשׁוֹ.**

 **כה וַיְהִי כְּכַלֹּתוֹ לַעֲשׂוֹת הָעֹלָה, וַיֹּאמֶר יֵהוּא לָרָצִים וְלַשָּׁלִשִׁים בֹּאוּ הַכּוּם אִישׁ אַל-יֵצֵא, וַיַּכּוּם, לְפִי-חָרֶב; וַיַּשְׁלִכוּ, הָרָצִים וְהַשָּׁלִשִׁים, וַיֵּלְכוּ, עַד-עִיר בֵּית-הַבָּעַל.**

 **כו וַיֹּצִאוּ אֶת-מַצְּבוֹת בֵּית-הַבַּעַל, וַיִּשְׂרְפוּהָ.**

 **כז וַיִּתְּצוּ, אֵת מַצְּבַת הַבָּעַל; וַיִּתְּצוּ אֶת-בֵּית הַבַּעַל, וַיְשִׂמֻהוּ למחראות (לְמוֹצָאוֹת) עַד-הַיּוֹם.**

 **כח וַיַּשְׁמֵד יֵהוּא אֶת-הַבַּעַל, מִיִּשְׂרָאֵל.**

**כט רַק חֲטָאֵי יָרָבְעָם בֶּן-נְבָט, אֲשֶׁר הֶחֱטִיא אֶת-יִשְׂרָאֵל--לֹא-סָר יֵהוּא, מֵאַחֲרֵיהֶם: עֶגְלֵי, הַזָּהָב, אֲשֶׁר בֵּית-אֵל, וַאֲשֶׁר בְּדָן.**

 **"... ויהוא עשה בעקבה** (בתחבולה) **למען האביד את עובדי הבעל"** (יט). יהוא פעל בתחבולה, כדי לקבץ אליו את כל עובדי הבעל ולהרגם. בעת שקרא לכולם להתקבץ לשם הקרבת זבחים לבעל ברוב עם, **"ועתה כל נביאי הבעל כל עובדיו וכל כוהניו קראו אלי איש אל יפקד כי זבח גדול לי לבעל..."** (יט), ואכן משנאספו כולם, ציווה יהוא לאנשיו רצים ושלישים להכות את עובדי הבעל, וגם את מצבת הבעל שברו ובכך השמיד את עבודת הבעל, מלבד את שני העגלים שעשה ירבעם בן נבט לא הסיר, כדי שלא תשוב הממלכה לבית דוד, כחשש שהביא את ירבעם לעשות את שני העגלים בשבתו כמלך על ישראל (מלכים א, יב)

### 5. השכר ליהוא (ל)

 **ל וַיֹּאמֶר יְהוָה אֶל-יֵהוּא, יַעַן אֲשֶׁר-הֱטִיבֹתָ לַעֲשׂוֹת הַיָּשָׁר בְּעֵינַי--כְּכֹל אֲשֶׁר בִּלְבָבִי, עָשִׂיתָ לְבֵית אַחְאָב:בְּנֵי רְבִעִים, יֵשְׁבוּ לְךָ עַל-כִּסֵּא יִשְׂרָאֵל.**

 בשל מעשי יהוא זכה אשר אבד את בית אחאב, כנבואת אליהו יזכה שישבו מלכים מזרעו **"בני רבעים"** – ארבעה דורות, והם: יהואחז, יהואש, ירבעם השני וזכריהו. לאחר מות זכריהו נאמר: **"הוא דבר ה' אשר דבר אל יהוא לאמור בני רבעים ישבו לך על כסא ישראל ויהי כן"** (טו, יב)**.**

### 6. חטא יהוא (לא)

 **לא וְיֵהוּא, לֹא שָׁמַר לָלֶכֶת בְּתוֹרַת-יְהוָה אֱלֹהֵי-יִשְׂרָאֵל--בְּכָל-לְבָבוֹ: לֹא סָר, מֵעַל חַטֹּאות יָרָבְעָם, אֲשֶׁר הֶחֱטִיא, אֶת-יִשְׂרָאֵל.**

במפתיע, אחר כל מעשיו כשהחל למלוך, לא שמר יהוא ללכת בתורת ה', ועולה שאבן הנגף היתה כשהותיר את עגלי הזהב שעשה ירבעם בן נבט, ולא בטל את האסור שאסר ירבעם על העליה לרגל, מחשש לאובדן המלוכה

### 7. מלך ארם חזאל מכה בישראל (לב – לו)

 **לב בַּיָּמִים הָהֵם--הֵחֵל יְהוָה, לְקַצּוֹת בְּיִשְׂרָאֵל; וַיַּכֵּם חֲזָאֵל, בְּכָל-גְּבוּל יִשְׂרָאֵל.**

 **לג מִן-הַיַּרְדֵּן, מִזְרַח הַשֶּׁמֶשׁ, אֵת כָּל-אֶרֶץ הַגִּלְעָד, הַגָּדִי וְהָראוּבֵנִי וְהַמְנַשִּׁי--מֵעֲרֹעֵר אֲשֶׁר עַל-נַחַל אַרְנֹן, וְהַגִּלְעָד וְהַבָּשָׁן.**

 **לד וְיֶתֶר דִּבְרֵי יֵהוּא וְכָל-אֲשֶׁר עָשָׂה, וְכָל-גְּבוּרָתוֹ: הֲלוֹא-הֵם כְּתוּבִים, עַל-סֵפֶר דִּבְרֵי הַיָּמִים--לְמַלְכֵי יִשְׂרָאֵל.**

 **לה וַיִּשְׁכַּב יֵהוּא עִם-אֲבֹתָיו, וַיִּקְבְּרוּ אֹתוֹ בְּשֹׁמְרוֹן; וַיִּמְלֹךְ יְהוֹאָחָז בְּנוֹ, תַּחְתָּיו.**

 **לו וְהַיָּמִים, אֲשֶׁר מָלַךְ יֵהוּא עַל-יִשְׂרָאֵל--עֶשְׂרִים-וּשְׁמֹנֶה שָׁנָה, בְּשֹׁמְרוֹן.**

בשל חטאי יהוא, וישראל שלא מיחו בו, החל ה' להרע לישראל בידי חזאל מלך ארם **"... ויכם חזאל בכל גבול ישראל"** (לב), ומשמת מלך יהואחז בנו תחתיו.

 הערה: יש התוהים האם המעשים של יהוא היו כולם מכוונים לקיים את דבר ה', או שעשה אותם למען עצמו לחזק את שלטונו. גם חטאיו ועונשו מגבירים את התהיה במעשיו כולם, ואפשר להוסיף את דברי הנביא הושעהמבקר את מעשי יהוא **"... ופקדתי את דמי יזרעאל על בית יהוא..."** (הושע א, ד)

## מלכים ב' פרק יא

### חלוקת הפרק

1. מלוכת עתליה בת אחאב – א – ג

2. המרד בעתליה והמלכת יואש למלך – ד – יב

3. מות עתליה – יג – טז

4. הברית שכרת יהוידע הכהן – יז – כ

### 1. מלוכת עתליה בת אחאב (א – ג)

 **א וַעֲתַלְיָה אֵם אֲחַזְיָהוּ, וראתה (רָאֲתָה) כִּי מֵת בְּנָהּ; וַתָּקָם, וַתְּאַבֵּד, אֵת, כָּל-זֶרַע הַמַּמְלָכָה.**

 **ב וַתִּקַּח יְהוֹשֶׁבַע בַּת-הַמֶּלֶךְ-יוֹרָם אֲחוֹת אֲחַזְיָהוּ אֶת-יוֹאָשׁ בֶּן-אֲחַזְיָה, וַתִּגְנֹב אֹתוֹ מִתּוֹךְ בְּנֵי-הַמֶּלֶךְ הממותתים (הַמּוּמָתִים)--אֹתוֹ וְאֶת-מֵינִקְתּוֹ, בַּחֲדַר הַמִּטּוֹת; וַיַּסְתִּרוּ אֹתוֹ מִפְּנֵי עֲתַלְיָהוּ, וְלֹא הוּמָת.**

 **ג וַיְהִי אִתָּהּ בֵּית יְהוָה, מִתְחַבֵּא שֵׁשׁ שָׁנִים; וַעֲתַלְיָה, מֹלֶכֶת עַל-הָאָרֶץ.**

 עתליה אשת יהורם מלך יהודה, היתה המלכה היחידה שמלכה ביהודה, ולא היתה מבית דוד. אף היא כאיזבל אשת אחאב הטתה את לב בעלה מעבודת ה', ואחר מות בנה אחזיה בידי יהוא, השתלטה על המלוכה, ובצעד חריג השמידה את כל בית המלוכה. אפשר שעשתה זאת, לא רק מתוך כוונה לשלוט, אלא מפני שחששה לחייה מפני יהוא. במסע ההרג שערכה עתליה, לא פסחה על כל בני המלך – נכדיה, וצוותה לרכזם בחדר ולהמיתם, ובמפתיע הצליחה יהושבעת אשת יהוידע הכהן אחות אחזיה, להציל את יורש העצר יואש בן אחזיה, ולהחביאו במשך שש שנים בבית המקדש, ואחר המליכוהו סמוך קודם מות עתליה.

### 2. המרד בעתליה והמלכת יואש למלך (ד – יב)

 **ד וּבַשָּׁנָה הַשְּׁבִיעִית שָׁלַח יְהוֹיָדָע וַיִּקַּח אֶת-שָׂרֵי המאיות (הַמֵּאוֹת), לַכָּרִי וְלָרָצִים, וַיָּבֵא אֹתָם אֵלָיו, בֵּית יְהוָה; וַיִּכְרֹת לָהֶם בְּרִית וַיַּשְׁבַּע אֹתָם, בְּבֵית יְהוָה, וַיַּרְא אֹתָם, אֶת-בֶּן-הַמֶּלֶךְ.**

 **ה וַיְצַוֵּם לֵאמֹר, זֶה הַדָּבָר אֲשֶׁר תַּעֲשׂוּן: הַשְּׁלִשִׁית מִכֶּם, בָּאֵי הַשַּׁבָּת, וְשֹׁמְרֵי, מִשְׁמֶרֶת בֵּית הַמֶּלֶךְ.**

 **ו וְהַשְּׁלִשִׁית בְּשַׁעַר סוּר, וְהַשְּׁלִשִׁית בַּשַּׁעַר אַחַר הָרָצִים; וּשְׁמַרְתֶּם אֶת-מִשְׁמֶרֶת הַבַּיִת, מַסָּח.**

 **ז וּשְׁתֵּי הַיָּדוֹת בָּכֶם, כֹּל יֹצְאֵי הַשַּׁבָּת, וְשָׁמְרוּ אֶת-מִשְׁמֶרֶת בֵּית-יְהוָה, אֶל-הַמֶּלֶךְ.**

 **ח וְהִקַּפְתֶּם עַל-הַמֶּלֶךְ סָבִיב, אִישׁ וְכֵלָיו בְּיָדוֹ, וְהַבָּא אֶל-הַשְּׂדֵרוֹת, יוּמָת; וִהְיוּ אֶת-הַמֶּלֶךְ, בְּצֵאתוֹ וּבְבֹאוֹ.**

 **ט וַיַּעֲשׂוּ שָׂרֵי המאיות (הַמֵּאוֹת), כְּכֹל אֲשֶׁר-צִוָּה יְהוֹיָדָע הַכֹּהֵן, וַיִּקְחוּ אִישׁ אֶת-אֲנָשָׁיו, בָּאֵי הַשַּׁבָּת עִם יֹצְאֵי הַשַּׁבָּת; וַיָּבֹאוּ, אֶל-יְהוֹיָדָע הַכֹּהֵן.**

 **י וַיִּתֵּן הַכֹּהֵן לְשָׂרֵי המאיות (הַמֵּאוֹת), אֶת-הַחֲנִית וְאֶת-הַשְּׁלָטִים, אֲשֶׁר, לַמֶּלֶךְ דָּוִד--אֲשֶׁר, בְּבֵית יְהוָה.**

 **יא וַיַּעַמְדוּ הָרָצִים אִישׁ וְכֵלָיו בְּיָדוֹ, מִכֶּתֶף הַבַּיִת הַיְמָנִית עַד-כֶּתֶף הַבַּיִת הַשְּׂמָאלִית, לַמִּזְבֵּחַ, וְלַבָּיִת עַל הַמֶּלֶךְ, סָבִיב.**

 **יב וַיּוֹצִא אֶת-בֶּן-הַמֶּלֶךְ, וַיִּתֵּן עָלָיו אֶת-הַנֵּזֶר וְאֶת-הָעֵדוּת, וַיַּמְלִכוּ אֹתוֹ, וַיִּמְשָׁחֻהוּ; וַיַּכּוּ-כָף וַיֹּאמְרוּ, יְחִי הַמֶּלֶךְ.**

 כאמור יהושבעת בת יהורם אשת יהוידע הכהן, הצליחה להציל את יואש בן השנה, בעת שהחביאה אותו בבית קודש הקודשים במשך שש שנים, שלאחריהם פעל יהוידע להמריד את ישראל בעתליה, בעזרת הכהנים הלווים, פועלו לא הצטמצם בהשבת הממלכה לזרע דוד, אלא אף פעל לבער את הפולחן לעבודה זרה מירושלים. משהצליח לגייס אליו את הכהנים הלווים וכרת עמם ברית, הראם את בן המלך יואש, והשביעם להיות עמו, להמליך אותו במקום עתליה. משעלה בידי יהוידע הכהן לגייס את תמיכתם של הכהנים הלווים, צעד עתה להמליך את יואש למלך במקום עתליה, ולשם כך נעזר בכהנים הלווים שהיו פועלים במשמרות בבית המקדש, והטיל עליהם את המשימות הבאות:

 א. **"באי שבת"** – הבאים בשבת לעמוד על המשמר שבוע ימים, ישמרו על ארמון המלך שלא יעמוד איש על המלך יואש להרגו.

 ב. **"יוצא השבת"** – היוצאים, לאחר שעמדו על המשמר שבוע ימים, יעמדו על שער סור מחשש שלא יכנסו אנשים עויינים, מצד המלכה עתליה.

 ג. **"כרי ורצים"** – אנשי חייל מגדודים, שמרו שלא יבוא איש זר העלול לפגוע במלך, ועליהם הוטלה המשימה להקיף את המקום, ולשמור בשעת המלכת המלך, וכן בצאתו מן המקדש ובבואו. משהשלים יהוידע את כל ההכנות הדרושות לקיום טקס המלכת יואש, הוציא יהוידע את יואש הקטן ממחבואו במקדש, ונתן על ראשו כתר ועל ידיו את העדות – את ספר התורה, והמליכו ומשחו, וכל העם מחאו כפיים והריעו **"יחי המלך"** (יב).

### 3. מות עתליה (יג – טז)

 **יג וַתִּשְׁמַע עֲתַלְיָה, אֶת-קוֹל הָרָצִין הָעָם; וַתָּבֹא אֶל-הָעָם, בֵּית יְהוָה.**

 **יד וַתֵּרֶא וְהִנֵּה הַמֶּלֶךְ עֹמֵד עַל-הָעַמּוּד כַּמִּשְׁפָּט, וְהַשָּׂרִים וְהַחֲצֹצְרוֹת אֶל-הַמֶּלֶךְ, וְכָל-עַם הָאָרֶץ שָׂמֵחַ, וְתֹקֵעַ בַּחֲצֹצְרוֹת; וַתִּקְרַע עֲתַלְיָה אֶת-בְּגָדֶיהָ, וַתִּקְרָא קֶשֶׁר קָשֶׁר.**

 **טו וַיְצַו יְהוֹיָדָע הַכֹּהֵן אֶת-שָׂרֵי המאיות (הַמֵּאוֹת) פְּקֻדֵי הַחַיִל, וַיֹּאמֶר אֲלֵיהֶם הוֹצִיאוּ אֹתָהּ אֶל מִבֵּית לַשְּׂדֵרֹת, וְהַבָּא אַחֲרֶיהָ, הָמֵת בֶּחָרֶב: כִּי אָמַר הַכֹּהֵן, אַל-תּוּמַת בֵּית יְהוָה.**

 **טז וַיָּשִׂמוּ לָהּ יָדַיִם, וַתָּבוֹא דֶּרֶךְ-מְבוֹא הַסּוּסִים בֵּית הַמֶּלֶךְ; וַתּוּמַת, שָׁם.**

עתליה, בשומעה את קול השמחה שבקע מבית המקדש בעת המלכת יואש, מיהרה לבוא לבדה לבית המקדש, ונדהמה לראות את יואש נכדה נותר בחיים עומד על העמוד – הבמה לבוש בגדי מלכות, והשרים וישראל מריעים לו, בתגובה קרעה את בגדיה, ואחר צווה יהוידע את מפקדי החילות להמיתה, והמיתוה בבית המלך **"ותבוא... בית המלך ותומת שם"** (טז)

### 4. הברית שכרת יהוידע הכהן (יז – כ)

 **יז וַיִּכְרֹת יְהוֹיָדָע אֶת-הַבְּרִית, בֵּין יְהוָה וּבֵין הַמֶּלֶךְ וּבֵין הָעָם, לִהְיוֹת לְעָם, לַיהוָה; וּבֵין הַמֶּלֶךְ, וּבֵין הָעָם.**

 **יח וַיָּבֹאוּ כָל-עַם הָאָרֶץ בֵּית-הַבַּעַל וַיִּתְּצֻהוּ, אֶת-מִזְבְּחֹתָו וְאֶת-צְלָמָיו שִׁבְּרוּ הֵיטֵב, וְאֵת מַתָּן כֹּהֵן הַבַּעַל, הָרְגוּ לִפְנֵי הַמִּזְבְּחוֹת; וַיָּשֶׂם הַכֹּהֵן פְּקֻדֹּת, עַל-בֵּית יְהוָה.**

 **יט וַיִּקַּח אֶת-שָׂרֵי הַמֵּאוֹת וְאֶת-הַכָּרִי וְאֶת-הָרָצִים וְאֵת כָּל-עַם הָאָרֶץ, וַיֹּרִידוּ אֶת-הַמֶּלֶךְ מִבֵּית יְהוָה, וַיָּבוֹאוּ דֶּרֶךְ-שַׁעַר הָרָצִים, בֵּית הַמֶּלֶךְ; וַיֵּשֶׁב, עַל-כִּסֵּא הַמְּלָכִים.**

 **כ וַיִּשְׂמַח כָּל-עַם-הָאָרֶץ, וְהָעִיר שָׁקָטָה; וְאֶת-עֲתַלְיָהוּ הֵמִיתוּ בַחֶרֶב, בֵּית מלך (הַמֶּלֶךְ).**

אחר מות עתליה, פעל יהוידע בחידוש הברית בין העם לבין הקב"ה **"ויכרות יהוידע את הברית... להיות לעם לה'..."** (יז), ובתוקף מעשה הברית, עקר יהוידע את עבודת הבעל מיהודה, והשיב את סדרי העבודה במקדש, כימים כתיקונם, והכל על דעת גדולי יהודה **"... וישם הכהן פקודות על בית ה'"** (יח).

###  העברת המלך יהויאש אל בית המלך

 משנכרתה הברית והשיב את משמרות הכהנים והלווים לשרת במקדש במשמרות שהיו נהוגות בעבר, דאג עתה להעביר את יהואש מבית המקדש, אל בית המלך. בתהלוכה חגיגית של כל העם עד הארמון **"... וישב על כסא המלכים"** (יט), וכל העם שמח בהמלכתו.

## מלכים ב' פרק יב

### חלוקת הפרק

1. מלכות יהואש בן אחזיה – א – ד

2. חיזוק בדק הבית - ה – יז

3. מלחמת חזאל מלך ארם ביהודה – יח – יט

4. מות המלך יהואש בידי מורדים – כ - כב

### 1. מלכות יהואש בן אחזיה (א – ד)

 **א בֶּן-שֶׁבַע שָׁנִים, יְהוֹאָשׁ בְּמָלְכוֹ. ב בִּשְׁנַת-שֶׁבַע לְיֵהוּא, מָלַךְ יְהוֹאָשׁ, וְאַרְבָּעִים שָׁנָה, מָלַךְ בִּירוּשָׁלִָם; וְשֵׁם אִמּוֹ, צִבְיָה מִבְּאֵר שָׁבַע. ג וַיַּעַשׂ יְהוֹאָשׁ הַיָּשָׁר בְּעֵינֵי יְהוָה, כָּל-יָמָיו, אֲשֶׁר הוֹרָהוּ, יְהוֹיָדָע הַכֹּהֵן.**

 **ד רַק הַבָּמוֹת, לֹא-סָרוּ: עוֹד הָעָם מְזַבְּחִים וּמְקַטְּרִים, בַּבָּמוֹת.**

יהואש, בהשפעת יהוידע הכהן ביער את העבודה זרה, והלך בדרך ה' עד למות יהוידע הכהן, ואז סר מדרך ה' (דברי הימים ב, כד, טו – כב), וכאשר זכריה הכהן הטיף נגד חטאי העם, הורה יהואש לסקול אותו למוות.

### 2. חיזוק בדק הבית (ה – יז)

 **ה וַיֹּאמֶר יְהוֹאָשׁ אֶל-הַכֹּהֲנִים, כֹּל כֶּסֶף הַקֳּדָשִׁים אֲשֶׁר-יוּבָא בֵית-יְהוָה כֶּסֶף עוֹבֵר--אִישׁ, כֶּסֶף נַפְשׁוֹת עֶרְכּוֹ: כָּל-כֶּסֶף, אֲשֶׁר יַעֲלֶה עַל לֶב-אִישׁ, לְהָבִיא, בֵּית יְהוָה. ו יִקְחוּ לָהֶם הַכֹּהֲנִים, אִישׁ מֵאֵת מַכָּרוֹ; וְהֵם, יְחַזְּקוּ אֶת-בֶּדֶק הַבַּיִת, לְכֹל אֲשֶׁר-יִמָּצֵא שָׁם, בָּדֶק. ז וַיְהִי, בִּשְׁנַת עֶשְׂרִים וְשָׁלֹשׁ שָׁנָה לַמֶּלֶךְ יְהוֹאָשׁ: לֹא-חִזְּקוּ הַכֹּהֲנִים, אֶת-בֶּדֶק הַבָּיִת. ח וַיִּקְרָא הַמֶּלֶךְ יְהוֹאָשׁ לִיהוֹיָדָע הַכֹּהֵן, וְלַכֹּהֲנִים, וַיֹּאמֶר אֲלֵהֶם, מַדּוּעַ אֵינְכֶם מְחַזְּקִים אֶת-בֶּדֶק הַבָּיִת; וְעַתָּה, אַל-תִּקְחוּ-כֶסֶף מֵאֵת מַכָּרֵיכֶם, כִּי-לְבֶדֶק הַבַּיִת, תִּתְּנֻהוּ. ט וַיֵּאֹתוּ, הַכֹּהֲנִים, לְבִלְתִּי קְחַת-כֶּסֶף מֵאֵת הָעָם, וּלְבִלְתִּי חַזֵּק אֶת-בֶּדֶק הַבָּיִת. י וַיִּקַּח יְהוֹיָדָע הַכֹּהֵן, אֲרוֹן אֶחָד, וַיִּקֹּב חֹר, בְּדַלְתּוֹ; וַיִּתֵּן אֹתוֹ אֵצֶל הַמִּזְבֵּחַ בימין (מִיָּמִין), בְּבוֹא אִישׁ בֵּית יְהוָה, וְנָתְנוּ-שָׁמָּה הַכֹּהֲנִים שֹׁמְרֵי הַסַּף, אֶת-כָּל-הַכֶּסֶף הַמּוּבָא בֵית-יְהוָה. יא וַיְהִי, כִּרְאוֹתָם, כִּי-רַב הַכֶּסֶף, בָּאָרוֹן; וַיַּעַל סֹפֵר הַמֶּלֶךְ, וְהַכֹּהֵן הַגָּדוֹל, וַיָּצֻרוּ וַיִּמְנוּ, אֶת-הַכֶּסֶף הַנִּמְצָא בֵית-יְהוָה. יב וְנָתְנוּ, אֶת-הַכֶּסֶף הַמְתֻכָּן, עַל-יד (יְדֵי) עֹשֵׂי הַמְּלָאכָה, הפקדים (הַמֻּפְקָדִים) בֵּית יְהוָה; וַיּוֹצִיאֻהוּ לְחָרָשֵׁי הָעֵץ, וְלַבֹּנִים, הָעֹשִׂים, בֵּית יְהוָה. יג וְלַגֹּדְרִים, וּלְחֹצְבֵי הָאֶבֶן, וְלִקְנוֹת עֵצִים וְאַבְנֵי מַחְצֵב, לְחַזֵּק אֶת-בֶּדֶק בֵּית-יְהוָה; וּלְכֹל אֲשֶׁר יֵצֵא עַל-הַבַּיִת, לְחָזְקָה. יד אַךְ לֹא יֵעָשֶׂה בֵּית יְהוָה, סִפּוֹת כֶּסֶף מְזַמְּרוֹת מִזְרָקוֹת חֲצֹצְרוֹת, כָּל-כְּלִי זָהָב, וּכְלִי-כָסֶף מִן הַכֶּסֶף, הַמּוּבָא בֵית-יְהוָה. טו כִּי-לְעֹשֵׂי הַמְּלָאכָה, יִתְּנֻהוּ; וְחִזְּקוּ-בוֹ, אֶת-בֵּית יְהוָה. טז וְלֹא יְחַשְּׁבוּ אֶת-הָאֲנָשִׁים, אֲשֶׁר יִתְּנוּ אֶת-הַכֶּסֶף עַל-יָדָם, לָתֵת, לְעֹשֵׂי הַמְּלָאכָה: כִּי בֶאֱמֻנָה, הֵם עֹשִׂים. יז כֶּסֶף אָשָׁם וְכֶסֶף חַטָּאוֹת, לֹא יוּבָא בֵּית יְהוָה: לַכֹּהֲנִים, יִהְיוּ.**

מפעולותיו הרוחניות של יהואש אחר ביעור פולחן האלילות, היה בדק הבית – חידוש ותיקון בית המקדש, שכבר עמד על תילו כ-150 שנים, ולשם כך הורה המלך על מגבית לשם שיפוץ וחידוש הבית. תחילה עשה הסכם ראשון עם הכוהנים, שכל התרומות שיגבו מאת מכריהם יהיו שלהם, והם הכוהנים יקבלו עליהם לחזק את בדק הבית, ומאחר שהכוהנים התמהמהו ולא החלו בבדק הבית **"... מדוע אינכם מחזקים את בדק הבית..."** (ח), הורה שלא יקחו עוד לעצמם את התרומה, והכוהנים הסכימו כדי שלא יעלה חשד העם עליהם. במקום ההסדר הראשוני, לקח המלך יהואש ארון ונתן אותו פתח הבית, והבאים למקדש היו משלשים את תרומותיהם בו, ובכסף שנאסף חיזקו בו את הבית על ידי עושי מלאכה.

### 3. מלחמת חזאל מלך ארם ביהודה (יח – יט)

 **יח אָז יַעֲלֶה, חֲזָאֵל מֶלֶךְ אֲרָם, וַיִּלָּחֶם עַל-גַּת, וַיִּלְכְּדָהּ; וַיָּשֶׂם חֲזָאֵל פָּנָיו, לַעֲלוֹת עַל-יְרוּשָׁלִָם.**

 **יט וַיִּקַּח יְהוֹאָשׁ מֶלֶךְ-יְהוּדָה, אֵת כָּל-הַקֳּדָשִׁים אֲשֶׁר-הִקְדִּישׁוּ יְהוֹשָׁפָט וִיהוֹרָם וַאֲחַזְיָהוּ אֲבֹתָיו מַלְכֵי יְהוּדָה וְאֶת-קֳדָשָׁיו, וְאֵת כָּל-הַזָּהָב הַנִּמְצָא בְּאֹצְרוֹת בֵּית-יְהוָה, וּבֵית הַמֶּלֶךְ; וַיִּשְׁלַח, לַחֲזָאֵל מֶלֶךְ אֲרָם, וַיַּעַל, מֵעַל יְרוּשָׁלִָם.**

חזאל מלך ארם דמשק, פלש ליהודה במטרה להרחיב את גבולן, ובדרכו כבש את גת ואף עשה פעמיו לעלות על ירושלים, ובתגובה בחר יהואש המלך לשחדו בעת שנתן לו את כל הזהב הנמצא באוצרות בית ה' ובית המלך, ומשום כך ביטל חזאל מלך ארם את תוכניתו לעלות על ירושלים **"... וישלח לחזאל מלך ארם ויעל מעל ירושלים"** (יט)

### 4. מות המלך יהואש בידי מורדים (כ – כב)

 **כ וְיֶתֶר דִּבְרֵי יוֹאָשׁ, וְכָל-אֲשֶׁר עָשָׂה: הֲלוֹא-הֵם כְּתוּבִים, עַל-סֵפֶר דִּבְרֵי הַיָּמִים--לְמַלְכֵי יְהוּדָה. כא וַיָּקֻמוּ עֲבָדָיו, וַיִּקְשְׁרוּ-קָשֶׁר; וַיַּכּוּ, אֶת-יוֹאָשׁ, בֵּית מִלֹּא, הַיֹּרֵד סִלָּא. כב וְיוֹזָכָר בֶּן-שִׁמְעָת וִיהוֹזָבָד בֶּן-שֹׁמֵר עֲבָדָיו, הִכֻּהוּ וַיָּמֹת, וַיִּקְבְּרוּ אֹתוֹ עִם-אֲבֹתָיו, בְּעִיר דָּוִד; וַיִּמְלֹךְ אֲמַצְיָה בְנוֹ, תַּחְתָּיו.**

לאחר עזיבת צבא ארם את ירושלים, קמו על יואש המלך שני עבדיו והרגוהו, ועולה מהנאמר (דברי הימים ב, כד, כג – כז), שהמניעים למהלכים בממלכת יהודה, הינם בעיקר על שעזבו את ה' **"כי עזבו במחלויים רבים..."** (כד, שם), וכן בשל הנקמה שרצו העבדים לנקום במלך יואש, על שהרג את זכריה בן יהוידע הכוהן **"... התקשרו עליו עבדיו בדמי בני יהוידע הכוהן ויהרגוהו על מיטתו וימת"** (כה, שם), (הנושא בהרחבה בדברי הימים ב, כד)

## מלכים ב' פרק יג

### חלוקת הפרק

1. מלכות יהואחז בן יהוא – א – ב

2. הפורענות של ארם בישראל – ג - ז

3. מלכות יהואש בן יהואחז בישראל – י – יב

4. מלכות ירבעם (השני) בן יהואש - יג

4. נבואה אלישע ליואש מלך ישראל – יד – יט

4. מות אלישע והנס – כ – כא

5. הניצחון על ארם – כב – כה

### 1. מלכות יהואחז בן יהוא (א – ב)

 **א בִּשְׁנַת עֶשְׂרִים וְשָׁלֹשׁ שָׁנָה, לְיוֹאָשׁ בֶּן-אֲחַזְיָהוּ מֶלֶךְ יְהוּדָה--מָלַךְ יְהוֹאָחָז בֶּן-יֵהוּא עַל-יִשְׂרָאֵל, בְּשֹׁמְרוֹן, שְׁבַע עֶשְׂרֵה, שָׁנָה.**

 **ב וַיַּעַשׂ הָרַע, בְּעֵינֵי יְהוָה; וַיֵּלֶךְ אַחַר חַטֹּאת יָרָבְעָם בֶּן-נְבָט, אֲשֶׁר-הֶחֱטִיא אֶת-יִשְׂרָאֵל--לֹא-סָר מִמֶּנָּה.** המלך האחד עשר בישראל מלך שבע עשרה שנה, ועשה את הרע בעיני ה' **"... וילך אחר חטאת ירבעם בן נבט אשר החטיא..."** (ב)

### 2. הפורענות של ארם בישראל (ג – ז)

 **ג וַיִּחַר-אַף יְהוָה, בְּיִשְׂרָאֵל; וַיִּתְּנֵם בְּיַד חֲזָאֵל מֶלֶךְ-אֲרָם, וּבְיַד בֶּן-הֲדַד בֶּן-חֲזָאֵל--כָּל-הַיָּמִים. ד וַיְחַל יְהוֹאָחָז, אֶת-פְּנֵי יְהוָה; וַיִּשְׁמַע אֵלָיו, יְהוָה, כִּי רָאָה אֶת-לַחַץ יִשְׂרָאֵל, כִּי-לָחַץ אֹתָם מֶלֶךְ אֲרָם.**

 **ה וַיִּתֵּן יְהוָה לְיִשְׂרָאֵל, מוֹשִׁיעַ, וַיֵּצְאוּ, מִתַּחַת יַד-אֲרָם; וַיֵּשְׁבוּ בְנֵי-יִשְׂרָאֵל בְּאָהֳלֵיהֶם, כִּתְמוֹל שִׁלְשׁוֹם.**

 **ו אַךְ לֹא-סָרוּ מֵחַטֹּאת בֵּית-יָרָבְעָם, אֲשֶׁר-הֶחֱטִי אֶת-יִשְׂרָאֵל--בָּהּ הָלָךְ; וְגַם, הָאֲשֵׁרָה, עָמְדָה, בְּשֹׁמְרוֹן.**

 **ז כִּי לֹא הִשְׁאִיר לִיהוֹאָחָז עָם, כִּי אִם-חֲמִשִּׁים פָּרָשִׁים וַעֲשָׂרָה רֶכֶב, וַעֲשֶׂרֶת אֲלָפִים, רַגְלִי: כִּי אִבְּדָם מֶלֶךְ אֲרָם, וַיְשִׂמֵם כֶּעָפָר לָדֻשׁ.**

בעקבות חטאי ישראל, מסרם ה' ביד חזאל מלך ארם וביד בנו בן הדד אשר הכניעו והכו בישראל מכה קשה, עד שהיו כעפר ונותרו בישראל חמישים פרשים ועשרת אלפים חיל רגלי **"כי לא השאיר ליהואחז עם כי אם חמישים פרשים ועשרה רכב ועשרת אלפים רגלי... וישימם כעפר לדוש"** (ז), ומשגבר הלחץעל ישראל שב יהואחז וזעק לה' **"ויחל יהואחז את פני ה'..."** (ד), וה' שמע אליו והושיע את ישראל מיד ארם **"ויתן ה' לישראל מושיע ויצאו מתחת יד ארם..."** (ה)

### 3. מלכות יהואש בן יהואחז בישראל (ח – יב)

 **ח וְיֶתֶר דִּבְרֵי יְהוֹאָחָז וְכָל-אֲשֶׁר עָשָׂה, וּגְבוּרָתוֹ: הֲלוֹא-הֵם כְּתוּבִים, עַל-סֵפֶר דִּבְרֵי הַיָּמִים—לְמַלְכֵי יִשְׂרָאֵל. ט וַיִּשְׁכַּב יְהוֹאָחָז עִם-אֲבֹתָיו, וַיִּקְבְּרֻהוּ בְּשֹׁמְרוֹן; וַיִּמְלֹךְ יוֹאָשׁ בְּנוֹ, תַּחְתָּיו.** **י בִּשְׁנַת שְׁלֹשִׁים וָשֶׁבַע שָׁנָה, לְיוֹאָשׁ מֶלֶךְ יְהוּדָה--מָלַךְ יְהוֹאָשׁ בֶּן-יְהוֹאָחָז עַל-יִשְׂרָאֵל, בְּשֹׁמְרוֹן, שֵׁשׁ עֶשְׂרֵה, שָׁנָה. יא וַיַּעֲשֶׂה הָרַע, בְּעֵינֵי יְהוָה: לֹא סָר מִכָּל-חַטֹּאות יָרָבְעָם בֶּן-נְבָט, אֲשֶׁר-הֶחֱטִיא אֶת-יִשְׂרָאֵל--בָּהּ הָלָךְ. יב וְיֶתֶר דִּבְרֵי יוֹאָשׁ, וְכָל-אֲשֶׁר עָשָׂה, וּגְבוּרָתוֹ, אֲשֶׁר נִלְחַם עִם אֲמַצְיָה מֶלֶךְ-יְהוּדָה: הֲלֹא הֵם כְּתוּבִים, עַל-סֵפֶר דִּבְרֵי הַיָּמִים לְמַלְכֵי יִשְׂרָאֵל.**

יהואש מלך אחר מות אביו שש עשרה שנה, ואף הוא עשה את הרע בעיני ה' **"ויעש הרע בעיני ה' לא סר מכל חטאת ירבעם בן נבט..."** (יב)

### 4. מלכות ירבעם (השני) בן יהואש(יג)

 **יג וַיִּשְׁכַּב יוֹאָשׁ עִם-אֲבֹתָיו, וְיָרָבְעָם יָשַׁב עַל-כִּסְאוֹ; וַיִּקָּבֵר יוֹאָשׁ בְּשֹׁמְרוֹן, עִם מַלְכֵי יִשְׂרָאֵל.**

אחר מות יואש בן יהואחז, מלך אחריו בנו ירבעם השני אשר מלך ארבעים ואחת שנה, ואף הוא כאביו עשה את הרע בעיני ה' **"ויעש הרע בעיני ה' לא סר מכל חטאות ירבעם בן נבט אשר החטיא את ישראל"** (מלכים ב, יד, כד), בימיו הצליח להרחיב את גבולות ישראל, ולהשיב את ערי ישראל שנכבשו על ידי ארם.

### 5. נבואת אלישע ליואש מלך ישראל (יד – יט)

 **יד וֶאֱלִישָׁע חָלָה אֶת-חָלְיוֹ, אֲשֶׁר יָמוּת בּוֹ; וַיֵּרֶד אֵלָיו יוֹאָשׁ מֶלֶךְ-יִשְׂרָאֵל, וַיֵּבְךְּ עַל-פָּנָיו וַיֹּאמַר, אָבִי אָבִי, רֶכֶב יִשְׂרָאֵל וּפָרָשָׁיו. טו וַיֹּאמֶר לוֹ אֱלִישָׁע, קַח קֶשֶׁת וְחִצִּים; וַיִּקַּח אֵלָיו, קֶשֶׁת וְחִצִּים. טז וַיֹּאמֶר לְמֶלֶךְ יִשְׂרָאֵל, הַרְכֵּב יָדְךָ עַל-הַקֶּשֶׁת, וַיַּרְכֵּב, יָדוֹ; וַיָּשֶׂם אֱלִישָׁע יָדָיו, עַל-יְדֵי הַמֶּלֶךְ. יז וַיֹּאמֶר, פְּתַח הַחַלּוֹן קֵדְמָה--וַיִּפְתָּח; וַיֹּאמֶר אֱלִישָׁע יְרֵה, וַיּוֹר, וַיֹּאמֶר חֵץ-תְּשׁוּעָה לַיהוָה וְחֵץ תְּשׁוּעָה בַאֲרָם, וְהִכִּיתָ אֶת-אֲרָם בַּאֲפֵק עַד-כַּלֵּה. יח וַיֹּאמֶר קַח הַחִצִּים, וַיִּקָּח; וַיֹּאמֶר לְמֶלֶך יִשְׂרָאֵל הַךְ-אַרְצָה, וַיַּךְ שָׁלֹשׁ-פְּעָמִים וַיַּעֲמֹד. יט וַיִּקְצֹף עָלָיו אִישׁ הָאֱלֹהִים, וַיֹּאמֶר לְהַכּוֹת חָמֵשׁ אוֹ-שֵׁשׁ פְּעָמִים, אָז הִכִּיתָ אֶת-אֲרָם, עַד-כַּלֵּה; וְעַתָּה, שָׁלֹשׁ פְּעָמִים תַּכֶּה אֶת-אֲרָם.**

מששמע יואש מלך ישראל כי אלישע הנביא חלה, ירד אליו לבקרו ואף בכה עליו, ומתוך כאבו ויחסו הטוב לנביא קרא אליו **"... אבי אבי רכב ישראל ופרשיו"** (יד), ואחר ניבא לו שתבוא ישועה על ידו ויצליח להכות ולנצח את ארם **"... והכית את ארם באפק עד כלה"** (יז), וכדי לחזק את לב המלך יואש ציווה לקחת קשת וחצים, ולירות את החצים לכוון ארם, ובזה רצה אף לרמוז לו על הניצחון הצפוי לו עלארם, והתשועה תהיה בזכותו של אלישע ולרצון ה', אך משירה המלך יואש רק שלשה חצים בלבד והפסיק, כעס עליו הנביא על שחדל ולא ירה את כל החצים חמש או שש פעמים, כי אז היה מצליח לנצח את ארם בחמשה ואף ששה ניצחונות.

### 6. מות אלישע והנס (כ – כא)

 **כ וַיָּמָת אֱלִישָׁע, וַיִּקְבְּרֻהוּ; וּגְדוּדֵי מוֹאָב יָבֹאוּ בָאָרֶץ, בָּא שָׁנָה. כא וַיְהִי הֵם קֹבְרִים אִישׁ, וְהִנֵּה רָאוּ אֶת הַגְּדוּד, וַיַּשְׁלִיכוּ אֶת-הָאִישׁ, בְּקֶבֶר אֱלִישָׁע; וַיֵּלֶךְ וַיִּגַּע הָאִישׁ, בְּעַצְמוֹת אֱלִישָׁע, וַיְחִי, וַיָּקָם עַל רַגְלָיו.**

לאחר נבואת אלישע הנביא ליואש ומעשה החצים, מת אלישע ונקבר, אך בעת שרצו לקבור אדם אחר שנפטר ממקום בו ישב אלישע, ראו במפתיע גדודי ארם שמתקרבים אליהם, ומפחד הגדוד המתקרב טעו במערות ופתחו את מערת אלישע, והניחו את גופת המת לצד עצמות אלישע, ומשעשו כך שב האיש שנקבר לצד עצמות אלישע לחיות וקם על רגליו **"... ויחי ויקם על רגליו"** (כא)

### 7. הניצחון על ארם (כב – כה)

 **כב וַחֲזָאֵל מֶלֶךְ אֲרָם, לָחַץ אֶת-יִשְׂרָאֵל, כֹּל, יְמֵי יְהוֹאָחָז. כג וַיָּחָן יְהוָה אֹתָם וַיְרַחֲמֵם, וַיִּפֶן אֲלֵיהֶם, לְמַעַן בְּרִיתוֹ, אֶת-אַבְרָהָם יִצְחָק וְיַעֲקֹב; וְלֹא אָבָה הַשְׁחִיתָם, וְלֹא-הִשְׁלִיכָם מֵעַל-פָּנָיו עַד-עָתָּה. כד וַיָּמָת, חֲזָאֵל מֶלֶךְ-אֲרָם; וַיִּמְלֹךְ בֶּן-הֲדַד בְּנוֹ, תַּחְתָּיו. כה וַיָּשָׁב יְהוֹאָשׁ בֶּן-יְהוֹאָחָז, וַיִּקַּח אֶת-הֶעָרִים מִיַּד בֶּן-הֲדַד בֶּן חֲזָאֵל, אֲשֶׁר לָקַח מִיַּד יְהוֹאָחָז אָבִיו בַּמִּלְחָמָה: שָׁלֹשׁ פְּעָמִים הִכָּהוּ יוֹאָשׁ, וַיָּשֶׁב אֶת עָרֵי יִשְׂרָאֵל.**

כנבואת אלישע ליואש, וברחמי ה' על ישראל הצליח יהואש להכות את ארם, ואחר מות חזאל מלך ארם והמלכת בן הדד בנו, הצליח יהואש בן יהואחז להשיב את ערי ישראל שנכבשו בעבר על ידי ארם, ובשלשהמערכות שהיו הצליח יהואש להכניע את ארם, כנבואת אלישע **"... ועתה שלש פעמים תכה את ערי ישראל"** (כה)

## מלכים ב פרק יד

### חלוקת הפרק:

1. מלכות אמציה בן יהואש על יהודה – א – ו

2. מלחמת אמציה באדום - ז

3. מלחמת אמציה ביהואש מלך ישראל - ח – יד

4. מות יהואש - טו – טז

5. מות אמציה ומלכות עזריה בנו - יז - כב

4. מלכות ירבעם בן יואש (ירבעם השני) - כג – כט

### 1. מלכות אמציה בן יהואש על יהודה (א – ו)

 **א בִּשְׁנַת שְׁתַּיִם, לְיוֹאָשׁ בֶּן-יוֹאָחָז מֶלֶךְ יִשְׂרָאֵל, מָלַךְ אֲמַצְיָהוּ בֶן-יוֹאָשׁ, מֶלֶךְ יְהוּדָה. ב בֶּן-עֶשְׂרִים וְחָמֵשׁ שָׁנָה, הָיָה בְמָלְכוֹ, וְעֶשְׂרִים וָתֵשַׁע שָׁנָה, מָלַךְ בִּירוּשָׁלִָם; וְשֵׁם אִמּוֹ, יהועדין (יְהוֹעַדָּן) מִן- יְרוּשָׁלִָם. ג וַיַּעַשׂ הַיָּשָׁר, בְּעֵינֵי יְהוָה--רַק, לֹא כְּדָוִד אָבִיו: כְּכֹל אֲשֶׁר-עָשָׂה יוֹאָשׁ אָבִיו, עָשָׂה. ד רַק הַבָּמוֹת, לֹא-סָרוּ: עוֹד הָעָם מְזַבְּחִים וּמְקַטְּרִים, בַּבָּמוֹת. ה וַיְהִי, כַּאֲשֶׁר חָזְקָה הַמַּמְלָכָה בְּיָדוֹ; וַיַּךְ, אֶת-עֲבָדָיו, הַמַּכִּים, אֶת-הַמֶּלֶךְ אָבִיו. ו וְאֶת-בְּנֵי הַמַּכִּים, לֹא הֵמִית: כַּכָּתוּב בְּסֵפֶר תּוֹרַת-מֹשֶׁה אֲשֶׁר-צִוָּה יְהוָה לֵאמֹר, לֹא-יוּמְתוּ אָבוֹת עַל בָּנִים וּבָנִים לֹא-יוּמְתוּ עַל-אָבוֹת--כִּי אִם-אִישׁ בְּחֶטְאוֹ, ימות (יוּמָת).**

 אמציה עלה לשלטון אחר שנהרג אביו יואש בידי עבדיו שמרדו בו **"ויקומו עבדיו ויקשרו קשר ויכו את יואש בית מילוא..."** (יב, כב), גם הוא עשה הישר בעיני ה', אך גם הוא כאביו יואש, לא הסיר את הבמות. הבמות ששימשו להקרבת קורבנות לשם ה', אך נאסרו מאז הוקם בית המקדש. עוד מפעולותיו לביסוס ממלכתו, הכה את עבדיו (השרים) שהכו והרגו את אביו, (עיין/עייני מלכים ב, ח), ואף שדן למיתה את רוצחי אביו נמנע מלנקום בבני רוצחי אביו, ובכך קיים את אזהרת התורה **"לא יומתו אבות על בנים ובנים לא יומתו על אבות כי אם בחטאו יומת"** (דברים כד, טו).

### 2. מלחמת אמציה באדום. (ז)

 **ז הוּא-הִכָּה אֶת-אֱדוֹם בְּגֵי-המלח (מֶלַח), עֲשֶׂרֶת אֲלָפִים, וְתָפַשׂ אֶת-הַסֶּלַע, בַּמִּלְחָמָה; וַיִּקְרָא אֶת שְׁמָהּ יָקְתְאֵל, עַד הַיּוֹם הַזֶּה.**

 לביסוס ממלכתו, יצא אמציה למלחמה נגד האדומים, שמרדו בימי יהורם בן יהושפט **"ויפשע אדום מתחת יד יהודה..."** (מלכים ב, ח, כב), במלחמתו בהם ניצח והכה בהם רבים, ולכד את הסלע – עיר מבצר וקראאת שמה יקתאל, ובכך הצליח להשיב את אדום תחת שלטונו ולתחום ממלכתו כבעבר בימי דוד ושלמה.

### 3. מלחמת אמציה ביהואש מלך ישראל. (ח - יד)

**ח אָז שָׁלַח אֲמַצְיָה מַלְאָכִים, אֶל-יְהוֹאָשׁ בֶּן-יְהוֹאָחָז בֶּן-יֵהוּא מֶלֶךְ יִשְׂרָאֵל לֵאמֹר: לְכָה, נִתְרָאֶה פָנִים. ט וַיִּשְׁלַח יְהוֹאָשׁ מֶלֶךְ-יִשְׂרָאֵל, אֶל-אֲמַצְיָהוּ מֶלֶךְ-יְהוּדָה לֵאמֹר, הַחוֹחַ אֲשֶׁר בַּלְּבָנוֹן שָׁלַח אֶל-הָאֶרֶז אֲשֶׁר בַּלְּבָנוֹן לֵאמֹר, תְּנָה-אֶת-בִּתְּךָ לִבְנִי לְאִשָּׁה; וַתַּעֲבֹר חַיַּת הַשָּׂדֶה, אֲשֶׁר בַּלְּבָנוֹן, וַתִּרְמֹס, אֶת-הַחוֹחַ. י הַכֵּה הִכִּיתָ אֶת-אֱדוֹם, וּנְשָׂאֲךָ לִבֶּךָ; הִכָּבֵד, וְשֵׁב בְּבֵיתֶךָ, וְלָמָּה תִתְגָּרֶה בְּרָעָה, וְנָפַלְתָּה אַתָּה וִיהוּדָה עִמָּךְ. יא וְלֹא-שָׁמַע אֲמַצְיָהוּ--וַיַּעַל יְהוֹאָשׁ מֶלֶךְ-יִשְׂרָאֵל וַיִּתְרָאוּ פָנִים, הוּא וַאֲמַצְיָהוּ מֶלֶךְ-יְהוּדָה: בְּבֵית שֶׁמֶשׁ, אֲשֶׁר לִיהוּדָה. יב וַיִּנָּגֶף יְהוּדָה, לִפְנֵי יִשְׂרָאֵל; וַיָּנֻסוּ, אִישׁ לְאֹהָלָו. יג וְאֵת אֲמַצְיָהוּ מֶלֶךְ-יְהוּדָה בֶּן-יְהוֹאָשׁ בֶּן-אֲחַזְיָהוּ, תָּפַשׂ יְהוֹאָשׁ מֶלֶךְ-יִשְׂרָאֵל--בְּבֵית שָׁמֶשׁ; ויבאו (וַיָּבֹא), יְרוּשָׁלִַם, וַיִּפְרֹץ בְּחוֹמַת יְרוּשָׁלִַם בְּשַׁעַר אֶפְרַיִם עַד-שַׁעַר הַפִּנָּה, אַרְבַּע מֵאוֹת אַמָּה. יד וְלָקַח אֶת-כָּל-הַזָּהָב וְהַכֶּסֶף וְאֵת כָּל-הַכֵּלִים הַנִּמְצְאִים בֵּית-יְהוָה, וּבְאֹצְרוֹת בֵּית הַמֶּלֶךְ, וְאֵת, בְּנֵי הַתַּעֲרֻבוֹת; וַיָּשָׁב, שֹׁמְרוֹנָה. טו וְיֶתֶר דִּבְרֵי יְהוֹאָשׁ אֲשֶׁר עָשָׂה, וּגְבוּרָתוֹ, וַאֲשֶׁר נִלְחַם, עִם אֲמַצְיָהוּ מֶלֶךְ יְהוּדָה: הֲלֹא-הֵם כְּתוּבִים, עַל סֵפֶר דִּבְרֵי הַיָּמִים--יִשְׂרָאֵל. טז וַיִּשְׁכַּב יְהוֹאָשׁ, עִם-אֲבֹתָיו, וַיִּקָּבֵר בְּשֹׁמְרוֹן, עִם מַלְכֵי יִשְׂרָאֵל; וַיִּמְלֹךְ יָרָבְעָם בְּנוֹ, תַּחְתָּיו.**

אחר ניצחונו על אדום, נתמלא אמציה בגאוה ונסחף להתגרות בממלכת ישראל ובממלכת יהואש בן יהואחז, כשפנה בהצעה שחצנית **"...לכה נתראה פנים"** (ח), במשמעות: הבא נתראה פנים אל פנים בשדה הקרב, כדי להיווכח מי חזק יותר, ובכך למעשה הכריז מלחמה על ישראל. יהואש השיב בידי שליחי אמציה את תשובתו במשל, וכינה יהואש מלך ישראל את מלך יהודה אמציה **"החוח"** – צמח קטן וחסר ערך על צד הבוז, והמשיל את עצמו **"לארז אשר בלבנון"**, ו**"החוח"** (אמציה) שלח אל הארז (יהואש) **"תנה את בתך לבני לאשה"** במשמעות, שאף אם רצה מלך יהודה – אמציה לתת את בתו לבנו של מלך ישראל יהואש, זה יהיה בעיני מלך ישראל יהואש דבר מאוס ובזוי. והוסיף בדבריו כדי לבזותו, כי גורלו של **"החוח"** (אמציה) יהיה שתעבור חיית השדה אשר בלבנון ותרמוס את החוח וכל שכן אם יבוא להלחם בו, ומכאן שאין ראוי **לחוח** – מלך יהודה להילחם **בארז** – מלך ישראל (ע"פ רד"ק ורלב"ג), ולמרות זאת הוסיף מלך ישראל יהואש לשדל את מלך יהודה אמציה, לבל יצא עמו למלחמה שתגרום למות רבים, **"הכה** **הכית את אדום ונשאך לבך להכביד עתה שבה בביתך למה תתגרה ברעה ונפלת אתה ויהודה עמך"** (י), אך אמציה לא נענה ויצא עמו למלחמה שבה נחל תבוסה **"וינגף יהודה לפני ישראל** **וינוסו איש לאוהלו"** (יב), ומלבד הכשלון במלחמה לקח יהואש מלך ישראל את אמציה שבוי לעיר בירתו ירושלים, ופרץ פרצה בחומות ירושלים, כדי לבזותו בעיני עמו. גם את הזהב והכסף הנמצאים בבית ה', לקח מלך ישראל והביאם לעיר בירתו שומרון, וגורל אמציה היה בדומה לגורל אביו, שגם עליו קשרו קשר והמיתוהו.

### 5. מות אמציה ומלכות עזריה בנו (יז – כב)

 **יז וַיְחִי אֲמַצְיָהוּ בֶן-יוֹאָשׁ, מֶלֶךְ יְהוּדָה, אַחֲרֵי מוֹת, יְהוֹאָשׁ בֶּן-יְהוֹאָחָז מֶלֶךְ יִשְׂרָאֵל--חֲמֵשׁ עֶשְׂרֵה, שָׁנָה. יח וְיֶתֶר, דִּבְרֵי אֲמַצְיָהוּ: הֲלֹא-הֵם כְּתֻבִים, עַל-סֵפֶר דִּבְרֵי הַיָּמִים--לְמַלְכֵי יְהוּדָה. יט וַיִּקְשְׁרוּ עָלָיו קֶשֶׁר בִּירוּשָׁלִַם, וַיָּנָס לָכִישָׁה; וַיִּשְׁלְחוּ אַחֲרָיו לָכִישָׁה, וַיְמִתֻהוּ שָׁם. כ וַיִּשְׂאוּ אֹתוֹ, עַל-הַסּוּסִים; וַיִּקָּבֵר בִּירוּשָׁלִַם עִם-אֲבֹתָיו, בְּעִיר דָּוִד. כא וַיִּקְחוּ כָּל-עַם יְהוּדָה, אֶת-עֲזַרְיָה, וְהוּא, בֶּן-שֵׁשׁ עֶשְׂרֵה שָׁנָה; וַיַּמְלִכוּ אֹתוֹ, תַּחַת אָבִיו אֲמַצְיָהוּ. כב הוּא בָּנָה אֶת-אֵילַת, וַיְשִׁבֶהָ לִיהוּדָה, אַחֲרֵי שְׁכַב-הַמֶּלֶךְ, עִם-אֲבֹתָיו.**

 גם על אמציה קשרו קשר בירושלים ואז נמלט ללכיש ושם נרצח, ואחריו הומלך עזריה בנו תחתיו. עזריה שהיו לו שמות נוספים: עזריהו ועוזיהו הלך בדרך ה', בימיו נחלו יהודה ניצחונות רבים על הערבים בעמונים והפלשתים, ואף הצליח להשיב את אילת לתחומי יהודה.

### 6. מלכות ירבעם בן יהואש (ירבעם השני). (כג – כט)

 **כג בִּשְׁנַת חֲמֵשׁ-עֶשְׂרֵה שָׁנָה, לַאֲמַצְיָהוּ בֶן-יוֹאָשׁ מֶלֶךְ יְהוּדָה--מָלַךְ יָרָבְעָם בֶּן-יוֹאָשׁ מֶלֶךְ-יִשְׂרָאֵל, בְּשֹׁמְרוֹן, אַרְבָּעִים וְאַחַת, שָׁנָה. כד וַיַּעַשׂ הָרַע, בְּעֵינֵי יְהוָה: לֹא סָר, מִכָּל-חַטֹּאות יָרָבְעָם בֶּן-נְבָט, אֲשֶׁר הֶחֱטִיא, אֶת-יִשְׂרָאֵל. כה הוּא, הֵשִׁיב אֶת-גְּבוּל יִשְׂרָאֵל, מִלְּבוֹא חֲמָת, עַד-יָם הָעֲרָבָה--כִּדְבַר יְהוָה, אֱלֹהֵי יִשְׂרָאֵל, אֲשֶׁר דִּבֶּר בְּיַד עַבְדּוֹ יוֹנָה בֶן-אֲמִתַּי הַנָּבִיא, אֲשֶׁר מִגַּת הַחֵפֶר. כו כִּי-רָאָה יְהוָה אֶת-עֳנִי יִשְׂרָאֵל, מֹרֶה מְאֹד; וְאֶפֶס עָצוּר וְאֶפֶס עָזוּב, וְאֵין עֹזֵר לְיִשְׂרָאֵל. כז וְלֹא-דִבֶּר יְהוָה--לִמְחוֹת אֶת-שֵׁם יִשְׂרָאֵל, מִתַּחַת הַשָּׁמָיִם; וַיּוֹשִׁיעֵם, בְּיַד יָרָבְעָם בֶּן-יוֹאָשׁ. כח וְיֶתֶר דִּבְרֵי יָרָבְעָם וְכָל-אֲשֶׁר עָשָׂה, וּגְבוּרָתוֹ אֲשֶׁר-נִלְחָם, וַאֲשֶׁר הֵשִׁיב אֶת-דַּמֶּשֶׂק וְאֶת-חֲמָת לִיהוּדָה, בְּיִשְׂרָאֵל: הֲלֹא-הֵם כְּתוּבִים, עַל-סֵפֶר דִּבְרֵי הַיָּמִים--לְמַלְכֵי יִשְׂרָאֵל. כט וַיִּשְׁכַּב יָרָבְעָם עִם-אֲבֹתָיו, עִם מַלְכֵי יִשְׂרָאֵל; וַיִּמְלֹךְ זְכַרְיָה בְנוֹ, תַּחְתָּיו.**

###  דרכו הרוחנית והמדינית:

 ירבעם בן יואש, מלך על ישראל ארבעים ואחת שנים, ואף הוא כירבעם בן נבט, חטא והחטיא את ישראל.בתחום המדיני עלה בידו להשיב את ערי ישראל שלקחו מלכי ארם במלחמתם, ובכך זכה להרחיב את גבולות ישראל, מלבוא חמת עד ים הערבה. הכתוב מציין שהצלחה זו קרתה לו בשביל התשובה שעשו ישראל, אלא שרחם עליהם ה' וראה את עינוייהם ויסוריהם של ישראל **"כי ראה את עוני ישראל מורה** (עצוב) **מאוד ואפס עצור ואפס עזוב ואין עוזר לישראל"** (כו), **"...ויושיעם ביד ירבעם בן יואש"** (כז), כאמור לא בשל מעשיהם הטובים של ישראל, או של ירבעם.

## מלכים ב פרק טו

### חלוקת הפרק

1. מלכות עזריה (עוזיהו) בן אמציה ביהודה – א – ז

2. מלכות זכריה בן ירבעם – ח – יב

3. מלכות שלום בן יבש - יג – טז

4. מלכות מנחם בן גדי - יז – כב

5. מלכות פקחיה בן מנחם – כג - כו

6. מלכות פקח בן רמליהו – כז – כח

7. הגלית יושבי הגליל והגלעד - כט - לא

8. מלכות יותם בן עוזיהו – לב - לח

### 1. מלכות עזריה (עוזיהו) בן אמציה ביהודה ( א – ז)

 **א בִּשְׁנַת עֶשְׂרִים וָשֶׁבַע שָׁנָה, לְיָרָבְעָם מֶלֶךְ יִשְׂרָאֵל, מָלַךְ עֲזַרְיָה בֶן-אֲמַצְיָה, מֶלֶךְ יְהוּדָה.**

**ב בֶּן-שֵׁשׁ עֶשְׂרֵה שָׁנָה, הָיָה בְמָלְכוֹ, וַחֲמִשִּׁים וּשְׁתַּיִם שָׁנָה, מָלַךְ בִּירוּשָׁלִָם; וְשֵׁם אִמּוֹ, יְכָלְיָהוּ מִירוּשָׁלִָם.**

 **ג וַיַּעַשׂ הַיָּשָׁר, בְּעֵינֵי יְהוָה, כְּכֹל אֲשֶׁר-עָשָׂה, אֲמַצְיָהוּ אָבִיו. ד רַק הַבָּמוֹת, לֹא-סָרוּ: עוֹד הָעָם מְזַבְּחִים וּמְקַטְּרִים, בַּבָּמוֹת. ה וַיְנַגַּע יְהוָה אֶת-הַמֶּלֶךְ, וַיְהִי מְצֹרָע עַד-יוֹם מֹתוֹ, וַיֵּשֶׁב, בְּבֵית הַחָפְשִׁית; וְיוֹתָם בֶּן-הַמֶּלֶךְ עַל-הַבַּיִת, שֹׁפֵט אֶת-עַם הָאָרֶץ. ו וְיֶתֶר דִּבְרֵי עֲזַרְיָהוּ, וְכָל-אֲשֶׁר עָשָׂה: הֲלֹא-הֵם כְּתוּבִים, עַל-סֵפֶר דִּבְרֵי הַיָּמִים--לְמַלְכֵי יְהוּדָה. ז וַיִּשְׁכַּב עֲזַרְיָה עִם-אֲבֹתָיו, וַיִּקְבְּרוּ אֹתוֹ עִם אֲבֹתָיו בְּעִיר דָּוִד; וַיִּמְלֹךְ יוֹתָם בְּנוֹ, תַּחְתָּיו.**

המלך העשירי במלכות יהודה, בהיותו בן שש עשרה שנה הומלך למשך חמישים ושתיים שנה. עשה הישר בעיני ה', ככל אשר עשה אמציה אביו. בימיו נחלו יהודה נצחונות על הפלשתים הערבים והעמונים, ובשל כך גאה ליבו, והעז להקטיר קטורת למרות אזהרות הכהן הגדול, ומשלא שעה לאזהרות לקה בצרעת עד סוף ימיו, **"... ויאמרו לו לא לך עוזיהו להקטיר לה' כי לכהנים... ויזעף עוזיהו... להקטיר... והצרעת זרחה במצחו..."** (דברי הימים ב, כו, יח – יט), ואחר שמת מלך יותם בנו תחתיו.

### 2. מלכות זכריה בן ירבעם (ח – יב)

 **ח בִּשְׁנַת שְׁלֹשִׁים וּשְׁמֹנֶה שָׁנָה, לַעֲזַרְיָהוּ מֶלֶךְ יְהוּדָה: מָלַךְ זְכַרְיָהוּ בֶן-יָרָבְעָם עַל-יִשְׂרָאֵל, בְּשֹׁמְרוֹן שִׁשָּׁה חֳדָשִׁים. ט וַיַּעַשׂ הָרַע בְּעֵינֵי יְהוָה, כַּאֲשֶׁר עָשׂוּ אֲבֹתָיו: לֹא סָר, מֵחַטֹּאות יָרָבְעָם בֶּן-נְבָט, אֲשֶׁר הֶחֱטִיא, אֶת-יִשְׂרָאֵל. י וַיִּקְשֹׁר עָלָיו שַׁלֻּם בֶּן-יָבֵשׁ, וַיַּכֵּהוּ קָבָל-עָם וַיְמִיתֵהוּ; וַיִּמְלֹךְ, תַּחְתָּיו. יא וְיֶתֶר, דִּבְרֵי זְכַרְיָה: הִנָּם כְּתוּבִים, עַל-סֵפֶר דִּבְרֵי הַיָּמִים--לְמַלְכֵי יִשְׂרָאֵל. יב הוּא דְבַר-יְהוָה, אֲשֶׁר דִּבֶּר אֶל-יֵהוּא לֵאמֹר, בְּנֵי רְבִיעִים, יֵשְׁבוּ לְךָ עַל-כִּסֵּא יִשְׂרָאֵל; וַיְהִי-כֵן.**

 המלך הארבע עשר בישראל, עשה את הרע בעיני ה'. מלך שישה חודשים, ואז נרצח על ידי שלום בן יבש שמלך במקומו. עם הירצחו של זכריה בן ירבעם, בא הקץ על מלכות בית יהוא, ובו למעשה התקיים דבר ה' ליהוא **"ויאמר ה' אל יהוא יען אשר הטיבות לעשות הישר בעיני ככל אשר בלבבי עשית לבית אחאב בני רבעים ישבו לך** **על כסא ישראל** (מלכים ב, י, ל), שהיה רביעי לשושלת יהוא יהואחז-יהואש-ירבעם- זכריה.

### 3. מלכות שלום בן יבש (יג – טז)

 **יג שַׁלּוּם בֶּן-יָבֵישׁ, מָלַךְ, בִּשְׁנַת שְׁלֹשִׁים וָתֵשַׁע שָׁנָה, לְעֻזִּיָּה מֶלֶךְ יְהוּדָה; וַיִּמְלֹךְ יֶרַח-יָמִים, בְּשֹׁמְרוֹן. יד וַיַּעַל מְנַחֵם בֶּן-גָּדִי מִתִּרְצָה, וַיָּבֹא שֹׁמְרוֹן, וַיַּךְ אֶת-שַׁלּוּם בֶּן-יָבֵישׁ, בְּשֹׁמְרוֹן; וַיְמִיתֵהוּ, וַיִּמְלֹךְ תַּחְתָּיו. טו וְיֶתֶר דִּבְרֵי שַׁלּוּם, וְקִשְׁרוֹ אֲשֶׁר קָשָׁר: הִנָּם כְּתוּבִים, עַל-סֵפֶר דִּבְרֵי הַיָּמִים--לְמַלְכֵי יִשְׂרָאֵל. טז אָז יַכֶּה-מְנַחֵם אֶת-תִּפְסַח וְאֶת-כָּל-אֲשֶׁר-בָּהּ וְאֶת-גְּבוּלֶיהָ, מִתִּרְצָה--כִּי לֹא פָתַח, וַיַּךְ; אֵת כָּל-הֶהָרוֹתֶיהָ בִּקֵּעַ**.

 המלך החמישה עשר בישראל, מלך חודש ימים בלבד לאחר שרצח את המלך זכריה בן ירבעם, אף הוא נרצח על ידי מנחם בן גדי שמלך תחתיו, וכשעלה למלכות, יצא להלחם בתפסח שהיתה אחת מערי ארם, אחר שלא הסכימה להשלים עמו, ובמלחמתו הצליח להכות את כל תושביה, וגם כל **"ההרותיה"** – מגדליה הבנויים בהרים בקע והרס (רלב"ג)

### 4. מלכות מנחם בן גדי (יז – כב)

 **יז בִּשְׁנַת שְׁלֹשִׁים וָתֵשַׁע שָׁנָה, לַעֲזַרְיָה מֶלֶךְ יְהוּדָה: מָלַךְ מְנַחֵם בֶּן-גָּדִי עַל-יִשְׂרָאֵל, עֶשֶׂר שָׁנִים שֹׁמְרוֹן. יח וַיַּעַשׂ הָרַע, בְּעֵינֵי יְהוָה: לֹא סָר מֵעַל חַטֹּאות יָרָבְעָם בֶּן-נְבָט, אֲשֶׁר-הֶחֱטִיא אֶת-יִשְׂרָאֵל--כָּל-יָמָיו. יט בָּא פוּל מֶלֶךְ-אַשּׁוּר, עַל-הָאָרֶץ, וַיִּתֵּן מְנַחֵם לְפוּל, אֶלֶף כִּכַּר-כָּסֶף--לִהְיוֹת יָדָיו אִתּוֹ, לְהַחֲזִיק הַמַּמְלָכָה בְּיָדוֹ. כ וַיֹּצֵא מְנַחֵם אֶת-הַכֶּסֶף עַל-יִשְׂרָאֵל, עַל כָּל-גִּבּוֹרֵי הַחַיִל, לָתֵת לְמֶלֶךְ אַשּׁוּר, חֲמִשִּׁים שְׁקָלִים כֶּסֶף לְאִישׁ אֶחָד; וַיָּשָׁב מֶלֶךְ אַשּׁוּר, וְלֹא-עָמַד שָׁם בָּאָרֶץ. כא וְיֶתֶר דִּבְרֵי מְנַחֵם, וְכָל-אֲשֶׁר עָשָׂה: הֲלוֹא-הֵם כ כְּתוּבִים, עַל-סֵפֶר דִּבְרֵי הַיָּמִים--לְמַלְכֵי יִשְׂרָאֵל. כב וַיִּשְׁכַּב מְנַחֵם, עִם-אֲבֹתָיו; וַיִּמְלֹךְ פְּקַחְיָה בְנוֹ, תַּחְתָּיו.**

המלך הששה עשר בישראל, ומלכותו בישראל נמשכה עשר שנים. עלה למלכות בעקבות הרצח של המלך זכריה בן ירבעם, עשה את הרע בעיני ה' כירבעם בן נבט. בימיו עלה פול מלך אשור על ישראל, ובשל החשש ממנו, נתן בידו אלף ככר כסף. בתגובה שב פול מלך אשור לארצו, ולא נתעכב ללחוץ על ישראל עוד.

### 5. מלכות פקחיה בן מנחם (כג – כו)

 **כג בִּשְׁנַת חֲמִשִּׁים שָׁנָה, לַעֲזַרְיָה מֶלֶךְ יְהוּדָה: מָלַךְ פְּקַחְיָה בֶן-מְנַחֵם עַל-יִשְׂרָאֵל, בְּשֹׁמְרוֹן--שְׁנָתָיִם. כד וַיַּעַשׂ הָרַע, בְּעֵינֵי יְהוָה: לֹא סָר, מֵחַטֹּאות יָרָבְעָם בֶּן-נְבָט, אֲשֶׁר הֶחֱטִיא, אֶת-יִשְׂרָאֵל. כה וַיִּקְשֹׁר עָלָיו פֶּקַח בֶּן-רְמַלְיָהוּ שָׁלִישׁוֹ, וַיַּכֵּהוּ בְשֹׁמְרוֹן בְּאַרְמוֹן בֵּית-מלך (הַמֶּלֶךְ) אֶת-אַרְגֹּב וְאֶת-הָאַרְיֵה, וְעִמּוֹ חֲמִשִּׁים אִישׁ, מִבְּנֵי גִלְעָדִים; וַיְמִתֵהוּ, וַיִּמְלֹךְ תַּחְתָּיו. כו וְיֶתֶר דִּבְרֵי פְקַחְיָה, וְכָל-אֲשֶׁר עָשָׂה: הִנָּם כְּתוּבִים, עַל-סֵפֶר דִּבְרֵי הַיָּמִים--לְמַלְכֵי יִשְׂרָאֵל.**

 המלך השמונה עשרה בישראל מלך שנתיים, אף הוא עשה את הרע בעיני ה' כאביו, אף הוא נרצח על ידי שלישו פקח בן רמליהו, אשר מלך תחתיו.

### 6. מלכות פקח בן רמליהו (כז – כח)

 **כז בִּשְׁנַת חֲמִשִּׁים וּשְׁתַּיִם שָׁנָה, לַעֲזַרְיָה מֶלֶךְ יְהוּדָה: מָלַךְ פֶּקַח בֶּן-רְמַלְיָהוּ עַל-יִשְׂרָאֵל, בְּשֹׁמְרוֹן עֶשְׂרִים שָׁנָה. כח וַיַּעַשׂ הָרַע, בְּעֵינֵי יְהוָה: לֹא סָר, מִן-חַטֹּאות יָרָבְעָם בֶּן-נְבָט, אֲשֶׁר הֶחֱטִיא, אֶת-יִשְׂרָאֵל.**

 המלך השמונה עשר בישראל, שימש כשלישו של המלך פקחיה מלך ישראל. זכה להגיע למלוכה אחר שקשר עליו ורצח אותו, עשה את הרע בעיני ה', ובניסיונו למרוד בממלכת אשור, כרת ברית עם רצין מלך ארם נגד אחז מלך יהודה בשל סירובו להצטרף למרד באשור (הנושא בהרחבה בישעיה פרק ז), סופו שנרצח בידי הושע בן אלה שמלך תחתיו.

### 7. הגליית יושבי הגליל והגלעד (כט – לא)

 **כט בִּימֵי פֶּקַח מֶלֶךְ-יִשְׂרָאֵל, בָּא תִּגְלַת פִּלְאֶסֶר מֶלֶךְ אַשּׁוּר, וַיִּקַּח אֶת-עִיּוֹן וְאֶת-אָבֵל בֵּית-מַעֲכָה וְאֶת-יָנוֹחַ וְאֶת-קֶדֶשׁ וְאֶת-חָצוֹר וְאֶת-הַגִּלְעָד וְאֶת-הַגָּלִילָה, כֹּל אֶרֶץ נַפְתָּלִי; וַיַּגְלֵם, אַשּׁוּרָה. ל וַיִּקְשָׁר-קֶשֶׁר הוֹשֵׁעַ בֶּן-אֵלָה, עַל-פֶּקַח בֶּן-רְמַלְיָהוּ, וַיַּכֵּהוּ וַיְמִיתֵהוּ, וַיִּמְלֹךְ תַּחְתָּיו--בִּשְׁנַת עֶשְׂרִים, לְיוֹתָם בֶּן-עֻזִּיָּה. לא וְיֶתֶר דִּבְרֵי-פֶקַח, וְכָל-אֲשֶׁר עָשָׂה: הִנָּם כְּתוּבִים, עַל-סֵפֶר דִּבְרֵי הַיָּמִים--לְמַלְכֵי יִשְׂרָאֵל.**

 בימי פקח בן רמליהו, עלה על ישראל תגלת פלאסר מלך אשור, והצליח לכבוש את ערי הגליל, הגלעד–עבר הירדן המזרחי, ואת ארץ נפתלי, והגלה את היושבים בם לאשור, וזו למעשה תחילת גלות עשרת השבטים.

### 8. מלכות יותם בן עוזיהו (לב – לח)

 **לב בִּשְׁנַת שְׁתַּיִם, לְפֶקַח בֶּן-רְמַלְיָהוּ מֶלֶךְ יִשְׂרָאֵל, מָלַךְ יוֹתָם בֶּן-עֻזִּיָּהוּ, מֶלֶךְ יְהוּדָה. לג בֶּן-עֶשְׂרִים וְחָמֵשׁ שָׁנָה, הָיָה בְמָלְכוֹ, וְשֵׁשׁ-עֶשְׂרֵה שָׁנָה, מָלַךְ בִּירוּשָׁלִָם; וְשֵׁם אִמּוֹ, יְרוּשָׁא בַּת-צָדוֹק. לד וַיַּעַשׂ הַיָּשָׁר, בְּעֵינֵי יְהוָה: כְּכֹל אֲשֶׁר-עָשָׂה עֻזִּיָּהוּ אָבִיו, עָשָׂה. לה רַק הַבָּמוֹת, לֹא סָרוּ--עוֹד הָעָם מְזַבְּחִים וּמְקַטְּרִים, בַּבָּמוֹת; הוּא, בָּנָה אֶת-שַׁעַר בֵּית-יְהוָה--הָעֶלְיוֹן. לו וְיֶתֶר דִּבְרֵי יוֹתָם, אֲשֶׁר עָשָׂה:הֲלֹא-הֵם כְּתוּבִים, עַל-סֵפֶר דִּבְרֵי הַיָּמִים--לְמַלְכֵי יְהוּדָה.לז בַּיָּמִים הָהֵם-הֵחֵל יְהוָה לְהַשְׁלִיחַ בִּיהוּדָה, רְצִין מֶלֶךְ אֲרָם; וְאֵת, פֶּקַח בֶּן-רְמַלְיָהוּ. לח וַיִּשְׁכַּב יוֹתָם, עִם-אֲבֹתָיו, וַיִּקָּבֵר עִם-אֲבֹתָיו, בְּעִיר דָּוִד אָבִיו; וַיִּמְלֹךְ אָחָז בְּנוֹ, תַּחְתָּיו.**

 המלך האחד עשר ביהודה, מלך בהיותו בגיל עשרים וחמש, ונמשכה מלכותו שש עשרה שנה. הלך בדרך ה' כאביו, **"ויעש הישר בעיני ה' ככל אשר עשה עוזיהו אביו"** (לד), ורק בתופעת הבמות לא הצליח יותם להתמודד, וישראל המשיכו להקריב עליהם קרבנות למרות האסור, בשל העובדה כי המקדש קיים ורק בו מותר להקריב קורבנות. בימיו הצליח לבסס את גבולות הארץ, ולהכניע את בני עמון ומששלט עליהם, גבה מהם מיסים **"והוא נלחם עם מלך בני עמון ויחזק עליהם ויתנו לו בני עמון בשנה ההיא מאה כיכר**

 **כסף..."** (דברי הימים ב, כז, ה)

## מלכים ב' – פרק טז

### חלוקת הפרק:

1. מלכות אחז בן יותם – א – ד

2. עליית רצין מלך ארם למלחמה ביהודה – ה – ו

3. פניית אחז לעזרה ממלך אשור – ז – ט

4. בניית תבנית המזבח מדמשק בירושלים – י – טז

5. שינוי כלי העזרה – יז – כ

### 1. מלכות אחז בן יותם (א – ד)

 **א בִּשְׁנַת שְׁבַע-עֶשְׂרֵה שָׁנָה, לְפֶקַח בֶּן-רְמַלְיָהוּ, מָלַךְ אָחָז בֶּן-יוֹתָם, מֶלֶךְ יְהוּדָה. ב בֶּן-עֶשְׂרִים שָׁנָה, אָחָז בְּמָלְכוֹ, וְשֵׁשׁ-עֶשְׂרֵה שָׁנָה, מָלַךְ בִּירוּשָׁלִָם; וְלֹא-עָשָׂה הַיָּשָׁר, בְּעֵינֵי יְהוָה אֱלֹהָיו כְּדָוִד אָבִיו. ג וַיֵּלֶךְ, בְּדֶרֶךְ מַלְכֵי יִשְׂרָאֵל; וְגַם אֶת-בְּנוֹ, הֶעֱבִיר בָּאֵשׁ, כְּתֹעֲבוֹת הַגּוֹיִם, אֲשֶׁר הוֹרִישׁ יְהוָה אֹתָם מִפְּנֵי בְּנֵי יִשְׂרָאֵל. ד וַיְזַבֵּחַ וַיְקַטֵּר בַּבָּמוֹת, וְעַל-הַגְּבָעוֹת, וְתַחַת, כָּל-עֵץ רַעֲנָן.**

 אחר מות אביו הצדיק יותם, מלך אחז על יהודה, ואף היותו בן צדיק הרבה להרשיע, ובהדיקותו בעבודת האלילים, העביר את בנו באש כתועבת הגויים.

### 2. עליית רצין מלך ארם למלחמה ביהודה (ה – ו)

 **ה אָז יַעֲלֶה רְצִין מֶלֶךְ-אֲרָם וּפֶקַח בֶּן-רְמַלְיָהוּ מֶלֶךְ-יִשְׂרָאֵל, יְרוּשָׁלִַם--לַמִּלְחָמָה; וַיָּצֻרוּ, עַל-אָחָז, וְלֹא יָכְלוּ, לְהִלָּחֵם. ו בָּעֵת הַהִיא, הֵשִׁיב רְצִין מֶלֶךְ-אֲרָם אֶת-אֵילַת לַאֲרָם, וַיְנַשֵּׁל אֶת-הַיְּהוּדִים, מֵאֵילוֹת; וארמים (וַאֲדֹמִים), בָּאוּ אֵילַת, וַיֵּשְׁבוּ שָׁם, עַד הַיּוֹם הַזֶּה.**

 בימיו עלו רצין מלך ארם, ופקח בן רמליהו מלך ישראל לירושלים, והטילו עליה מצור במטרה להפילו, ולהמליך במקומו את בן טבאל למלך על יהודה, וזאת בשל סירובו להצטרף אליהם, בניסיונם למרוד במלך אשור.

 הערה: הנושא בהרחבה בישעיה פרק ז.

### 3. פניית אחז לעזרה ממלך אשור (ז – ט)

 **ז וַיִּשְׁלַח אָחָז מַלְאָכִים, אֶל-תִּגְלַת פְּלֶסֶר מֶלֶךְ-אַשּׁוּר לֵאמֹר, עַבְדְּךָ וּבִנְךָ, אָנִי; עֲלֵה וְהוֹשִׁעֵנִי מִכַּף מֶלֶךְ-אֲרָם, וּמִכַּף מֶלֶךְ יִשְׂרָאֵל, הַקּוֹמִים, עָלָי. ח וַיִּקַּח אָחָז אֶת-הַכֶּסֶף וְאֶת-הַזָּהָב, הַנִּמְצָא בֵּית יְהוָה, וּבְאֹצְרוֹת, בֵּית הַמֶּלֶךְ; וַיִּשְׁלַח לְמֶלֶךְ-אַשּׁוּר, שֹׁחַד. ט וַיִּשְׁמַע אֵלָיו, מֶלֶךְ אַשּׁוּר, וַיַּעַל מֶלֶךְ אַשּׁוּר אֶל-דַּמֶּשֶׂק וַיִּתְפְּשֶׂהָ, וַיַּגְלֶהָ קִירָה; וְאֶת-רְצִין, הֵמִית.**

אחז, בניסיונו להינצל מארם ומישראל שעלו עליו למלחמה, פנה אל תגלת פלאסר מלך אשור לעזרה, ואף שלח לו שוחד, למרות התנגדות הנביא ישעיה. **"ויקח אחז את הכסף ואת הזהב הנמצא בית ה' ובאוצרות בית המלך וישלח למלך אשור שוחד"** (ח), ובעקבות זאת נאות מלך אשור, ועלה על ארם המית את מלכה, והגלה את תושביה. משם פנה מלך אשור וכבש את הגלעד והגליל, והגלה את התושבים לאשור, ומכאן החלה למעשה גלות עשרת השבטים.

### 4. בניית תבנית המזבח מדמשק לירושלים (י – טז)

 **י וַיֵּלֶךְ הַמֶּלֶךְ אָחָז לִקְרַאת תִּגְלַת פִּלְאֶסֶר מֶלֶךְ-אַשּׁוּר, דּוּמֶּשֶׂק, וַיַּרְא אֶת-הַמִּזְבֵּחַ, אֲשֶׁר בְּדַמָּשֶׂק; וַיִּשְׁלַח הַמֶּלֶךְ אָחָז אֶל-אוּרִיָּה הַכֹּהֵן, אֶת-דְּמוּת הַמִּזְבֵּחַ וְאֶת-תַּבְנִיתוֹ--לְכָל-מַעֲשֵׂהוּ. יא וַיִּבֶן אוּרִיָּה הַכֹּהֵן, אֶת-הַמִּזְבֵּחַ: כְּכֹל אֲשֶׁר-שָׁלַח הַמֶּלֶךְ אָחָז מִדַּמֶּשֶׂק, כֵּן עָשָׂה אוּרִיָּה הַכֹּהֵן, עַד-בּוֹא הַמֶּלֶךְ-אָחָז, מִדַּמָּשֶׂק. יב וַיָּבֹא הַמֶּלֶךְ מִדַּמֶּשֶׂק, וַיַּרְא הַמֶּלֶךְ אֶת-הַמִּזְבֵּחַ; וַיִּקְרַב הַמֶּלֶךְ עַל-הַמִּזְבֵּחַ, וַיַּעַל עָלָיו. יג וַיַּקְטֵר אֶת-עֹלָתוֹ וְאֶת-מִנְחָתוֹ, וַיַּסֵּךְ אֶת-נִסְכּוֹ; וַיִּזְרֹק אֶת-דַּם-הַשְּׁלָמִים אֲשֶׁר-לוֹ, עַל-הַמִּזְבֵּחַ. יד וְאֵת הַמִּזְבַּח הַנְּחֹשֶׁת, אֲשֶׁר לִפְנֵי יְהוָה, וַיַּקְרֵב מֵאֵת פְּנֵי הַבַּיִת, מִבֵּין הַמִּזְבֵּחַ וּמִבֵּין בֵּית יְהוָה; וַיִּתֵּן אֹתוֹ עַל-יֶרֶךְ הַמִּזְבֵּחַ, צָפוֹנָה. טו ויצוהו (וַיְצַוֶּה) הַמֶּלֶךְ-אָחָז אֶת-אוּרִיָּה הַכֹּהֵן לֵאמֹר, עַל הַמִּזְבֵּחַ הַגָּדוֹל הַקְטֵר אֶת-עֹלַת-הַבֹּקֶר וְאֶת-מִנְחַת הָעֶרֶב וְאֶת-עֹלַת הַמֶּלֶךְ וְאֶת-מִנְחָתוֹ וְאֵת עֹלַת כָּל-עַם הָאָרֶץ וּמִנְחָתָם וְנִסְכֵּיהֶם, וְכָל-דַּם עֹלָה וְכָל-דַּם-זֶבַח, עָלָיו תִּזְרֹק; וּמִזְבַּח הַנְּחֹשֶׁת יִהְיֶה-לִּי, לְבַקֵּר. טז וַיַּעַשׂ, אוּרִיָּה הַכֹּהֵן, כְּכֹל אֲשֶׁר-צִוָּה, הַמֶּלֶךְ אָחָז.**

 מלבד חטאיו הקודמים, הוסיף אחז להרשיע בעת שיצא לדמשק להקביל ולברך את תגלת פלאסרמלך אשור על ניצחונו, ובהיותו בדמשק, שלח את אוריה הכהן ששימש בכהונה במקדש, לבנות בירושלים מזבח דומה בכל פרטיו למזבח שעמד במקדש מלך ארם, ושימש לעבודה זרה. בכך רצה אחז לחלוק כבוד גם לאלוהי העמים שנצחו – אשור. עולה כי במצוות המלך אחז, קיים אוריה הכהן את מצוותו ובנה את המזבח בירושלים, כי סבר שבדעת המלך לבנות מזבח, כדי להקריב עליו קורבנות, כתודה על ביטול ממלכת ארם. עוד מתברר כשבא אחז לירושלים, בדק את המזבח וציווה להציב אותו בין מזבח הנחושת לבין בית ה', ואחר הקריב עליו קורבן ומנחה לשם עבודת אלילים, ועוד הוסיף לצוות, כי מעתה ישמש מזבח זה לבדו להקרבת קורבנות **"ויצווהו המלך אחז את אוריה הכהן לאמר על המזבח הגדול הקטר את עולת הבוקר ואת מנחת הערב... ומזבח הנחושת יהיה לי לבקר"** (טז) דהיינו, שעל מזבח הנחושת יקריב קורבנות כשיעלה בליבו מידי פעם. (רש"י)

### 5. שינוי כלי העזרה (יז – כ)

 **יז וַיְקַצֵּץ הַמֶּלֶךְ אָחָז אֶת-הַמִּסְגְּרוֹת הַמְּכוֹנֹת, וַיָּסַר מֵעֲלֵיהֶם ואת- (אֶת-) הַכִּיֹּר, וְאֶת-הַיָּם הוֹרִד, מֵעַל הַבָּקָר הַנְּחֹשֶׁת אֲשֶׁר תַּחְתֶּיהָ; וַיִּתֵּן אֹתוֹ, עַל מַרְצֶפֶת אֲבָנִים. יח וְאֶת-מיסך (מוּסַךְ) הַשַּׁבָּת אֲשֶׁר-בָּנוּ בַבַּיִת, וְאֶת-מְבוֹא הַמֶּלֶךְ הַחִיצוֹנָה--הֵסֵב, בֵּית יְהוָה: מִפְּנֵי, מֶלֶךְ אַשּׁוּר. יט וְיֶתֶר דִּבְרֵי אָחָז, אֲשֶׁר עָשָׂה: הֲלֹא-הֵם כְּתוּבִים, עַל-סֵפֶר דִּבְרֵי הַיָּמִים--לְמַלְכֵי יְהוּדָה. כ וַיִּשְׁכַּב אָחָז עִם אֲבֹתָיו, וַיִּקָּבֵר עִם-אֲבֹתָיו בְּעִיר דָּוִד; וַיִּמְלֹךְ חִזְקִיָּהוּ בְנוֹ, תַּחְתָּיו.**

מלבד השינויים שעשה משבנה את המזבח מדמשק כתבניתו בירושלים, פעל לשנות דברים נוספים שהיה בהם משום פגיעה בסדרי הבית ועבודתו.

 א. קיצף (כרת) את המסגרות של עשר המכונות שעשה שלמה **"ויעש את המכונות עשר נחושת ארבע באמה..."**, **"וזה מעשה המכונה מסגרות להם..."** (מלכים א: ז, כז-כח).

 ב. הסיר את הכיור ואת הים מעל הבקר הנחושת, והניחם ברצפה **"ויעש עשרה כיורות נחושת..."** **"... ואת הים נתן מכתף הבית הימנית קדמה ממול נגב"** (מלכים א: ז, לח-לט)

 ג. הסיר את מוסך השבת, והכוונה לסככה וגג שהיו בחצר הבית, ושימשו לישיבה לבאים ביום השבת,

 ויש לבאר כי כל מה שעשה אחז בתחום המקדש, היו מפני פחדו ממלך אשור **"... ואת מבוא המלך החיצונה הסב בית ה' מפני מלך אשור"** (יח)

## מלכים ב' פרק יז

### חלוקת הפרק:

1. מלכות הושע בן אלה ודרכו הרוחנית - א – ב

2. סיבות מדיניות לגלות – המרד והגלות - ג – ו

3. סיבות רוחניות לגלות ולחורבן - ז – כג

4. המציאות המדינית והרוחנית בארץ בעקבות הגלות – כד – מא

### 1. מלכות הושע בן אלה ודרכו הרוחנית. (א – ב)

 **א בִּשְׁנַת שְׁתֵּים עֶשְׂרֵה, לְאָחָז מֶלֶךְ יְהוּדָה: מָלַךְ הוֹשֵׁעַ בֶּן-אֵלָה בְשֹׁמְרוֹן, עַל-יִשְׂרָאֵל--תֵּשַׁע שָׁנִים.**

 **ב וַיַּעַשׂ הָרַע, בְּעֵינֵי יְהוָה: רַק, לֹא כְּמַלְכֵי יִשְׂרָאֵל, אֲשֶׁר הָיוּ, לְפָנָיו.**

 הושע בן אלה - המלך האחרון בישראל, שמלך אחר שקשר על פקח בן רמלייהו והמיתו. **"ויקשור קשר הושע בן אלה על פקח בן רמלייהו ויכהו וימיתהו וימלוך תחתיו..."** (מלכים ב', טו, ל), אףהוא עשה את הרע בעיני ה', אך בשונה לקודמיו מציין הכתוב, **"רק לא כמלכי ישראל אשר היו לפניו"** (ב), והכוונה למעשהו הטוב שעשה, כשביטל השמרים שהושיב ירבעם לבל יעלו לירושלים ברגלים, **"...ויעש** (ירבעם) **שני עגלי זהב ויאמר אליהם רב לכם מעלות ירושלים הנה אלוהיך ישראל אשר העלוך מארץ מצרים"** (מלכים א', יב, כח).

### 2. סיבות מדיניות לגלות – המרד. (ג – ו)

 **ג עָלָיו עָלָה, שַׁלְמַנְאֶסֶר מֶלֶךְ אַשּׁוּר; וַיְהִי-לוֹ הוֹשֵׁעַ עֶבֶד, וַיָּשֶׁב לוֹ מִנְחָה.**

 **ד וַיִּמְצָא מֶלֶךְ-אַשּׁוּר בְּהוֹשֵׁעַ קֶשֶׁר, אֲשֶׁר שָׁלַח מַלְאָכִים אֶל-סוֹא מֶלֶךְ-מִצְרַיִם, וְלֹא-הֶעֱלָה מִנְחָה לְמֶלֶךְ אַשּׁוּר, כְּשָׁנָה בְשָׁנָה; וַיַּעַצְרֵהוּ מֶלֶךְ אַשּׁוּר, וַיַּאַסְרֵהוּ בֵּית כֶּלֶא.**

 **ה וַיַּעַל מֶלֶךְ-אַשּׁוּר, בְּכָל-הָאָרֶץ; וַיַּעַל, שֹׁמְרוֹן, וַיָּצַר עָלֶיהָ, שָׁלֹשׁ שָׁנִים.**

 **ו בִּשְׁנַת הַתְּשִׁעִית לְהוֹשֵׁעַ, לָכַד מֶלֶךְ-אַשּׁוּר אֶת-שֹׁמְרוֹן, וַיֶּגֶל אֶת-יִשְׂרָאֵל, אַשּׁוּרָה; וַיֹּשֶׁב אוֹתָם בַּחְלַח וּבְחָבוֹר, נְהַר גּוֹזָן וְעָרֵי מָדָי**

מלך ישראל הושע בן אלה, הרבה לחטוא ואף מרד במלך אשור, ולא העלה לו מנחה (מס) שהטיל עליו מלך אשור, ומשפנה הושע לסוא מלך מצרים וקשר עמו קשר (ברית), עלה עליו שלמנאסר מלך אשור ופעל נגדו ונגד ישראל.

 א. **"ויאסרהו בית כלא"** (ד) – עצר אותו מלשוב לארצו, ואסרו בבית כלא

 ב. **"יצר עליה שלש שנים"** (ה) – הטיל מצור על ישראל (שומרן)

 ג. **"...ויגל את ישראל אשורה ויישב אותם בחלח ובחבור ..."** – הגלה את ישראל.

### 3. סיבות רוחניות לגלות ולחורבן - חטאים. – (ז – כג)

 **ז וַיְהִי, כִּי-חָטְאוּ בְנֵי-יִשְׂרָאֵל לַיהוָה אֱלֹהֵיהֶם, הַמַּעֲלֶה אֹתָם מֵאֶרֶץ מִצְרַיִם, מִתַּחַת יַד פַּרְעֹה מֶלֶךְ-מִצְרָיִם; וַיִּירְאוּ, אֱלֹהִים אֲחֵרִים.**

 **ח וַיֵּלְכוּ, בְּחֻקּוֹת הַגּוֹיִם, אֲשֶׁר הוֹרִישׁ יְהוָה, מִפְּנֵי בְּנֵי יִשְׂרָאֵל; וּמַלְכֵי יִשְׂרָאֵל, אֲשֶׁר עָשׂוּ.**

 **ט וַיְחַפְּאוּ בְנֵי-יִשְׂרָאֵל, דְּבָרִים אֲשֶׁר לֹא-כֵן, עַל-יְהוָה, אֱלֹהֵיהֶם; וַיִּבְנוּ לָהֶם בָּמוֹת בְּכָל-עָרֵיהֶם, מִמִּגְדַּל נוֹצְרִים עַד עִיר מִבְצָר.**

 **י וַיַּצִּבוּ לָהֶם מַצֵּבוֹת, וַאֲשֵׁרִים, עַל כָּל-גִּבְעָה גְבֹהָה, וְתַחַת כָּל-עֵץ רַעֲנָן.**

 **יא וַיְקַטְּרוּ-שָׁם, בְּכָל-בָּמוֹת, כַּגּוֹיִם, אֲשֶׁר-הֶגְלָה יְהוָה מִפְּנֵיהֶם; וַיַּעֲשׂוּ דְּבָרִים רָעִים, לְהַכְעִיס אֶת יְהוָה.**

 **יב וַיַּעַבְדוּ, הַגִּלֻּלִים, אֲשֶׁר אָמַר יְהוָה לָהֶם, לֹא תַעֲשׂוּ אֶת-הַדָּבָר הַזֶּה.**

 **יג וַיָּעַד יְהוָה בְּיִשְׂרָאֵל וּבִיהוּדָה בְּיַד כָּל-נביאו (נְבִיאֵי) כָל-חֹזֶה לֵאמֹר, שֻׁבוּ מִדַּרְכֵיכֶם הָרָעִים וְשִׁמְרוּ מִצְו‍ֹתַי חֻקּוֹתַי, כְּכָל-הַתּוֹרָה, אֲשֶׁר צִוִּיתִי אֶת-אֲבֹתֵיכֶם--וַאֲשֶׁר שָׁלַחְתִּי אֲלֵיכֶם, בְּיַד עֲבָדַי הַנְּבִיאִים.**

 **יד וְלֹא, שָׁמֵעוּ; וַיַּקְשׁוּ אֶת-עָרְפָּם, כְּעֹרֶף אֲבוֹתָם, אֲשֶׁר לֹא הֶאֱמִינוּ, בַּיהוָה אֱלֹהֵיהֶם.**

 **טו וַיִּמְאֲסוּ אֶת-חֻקָּיו, וְאֶת-בְּרִיתוֹ אֲשֶׁר כָּרַת אֶת-אֲבוֹתָם, וְאֵת עֵדְו‍ֹתָיו, אֲשֶׁר הֵעִיד בָּם; וַיֵּלְכוּ אַחֲרֵי הַהֶבֶל, וַיֶּהְבָּלוּ, וְאַחֲרֵי הַגּוֹיִם אֲשֶׁר סְבִיבֹתָם, אֲשֶׁר צִוָּה יְהוָה אֹתָם לְבִלְתִּי עֲשׂוֹת כָּהֶם.**

 **טז וַיַּעַזְבוּ, אֶת-כָּל-מִצְו‍ֹת יְהוָה אֱלֹהֵיהֶם, וַיַּעֲשׂוּ לָהֶם מַסֵּכָה, שנים (שְׁנֵי) עֲגָלִים; וַיַּעֲשׂוּ אֲשֵׁירָה, וַיִּשְׁתַּחֲווּ לְכָל-צְבָא הַשָּׁמַיִם, וַיַּעַבְדוּ, אֶת-הַבָּעַל.**

 **יז וַיַּעֲבִירוּ אֶת-בְּנֵיהֶם וְאֶת-בְּנוֹתֵיהֶם, בָּאֵשׁ, וַיִּקְסְמוּ קְסָמִים, וַיְנַחֵשׁוּ; וַיִּתְמַכְּרוּ, לַעֲשׂוֹת הָרַע בְּעֵינֵי יְהוָה לְהַכְעִיסוֹ.**

 **יח וַיִּתְאַנַּף יְהוָה מְאֹד בְּיִשְׂרָאֵל, וַיְסִרֵם מֵעַל פָּנָיו: לֹא נִשְׁאַר, רַק שֵׁבֶט יְהוּדָה לְבַדּוֹ.**

 **יט גַּם-יְהוּדָה—לֹא שָׁמַר, אֶת-מִצְו‍ֹת יְהוָה אֱלֹהֵיהֶם; וַיֵּלְכוּ, בְּחֻקּוֹת יִשְׂרָאֵל אֲשֶׁר עָשׂוּ.**

 **כ וַיִּמְאַס יְהוָה בְּכָל-זֶרַע יִשְׂרָאֵל, וַיְעַנֵּם, וַיִּתְּנֵם, בְּיַד-שֹׁסִים--עַד אֲשֶׁר הִשְׁלִיכָם, מִפָּנָיו.**

**כא כִּי-קָרַע יִשְׂרָאֵל, מֵעַל בֵּית דָּוִד, וַיַּמְלִיכוּ, אֶת-יָרָבְעָם בֶּן-נְבָט; וידא (וַיַּדַּח) יָרָבְעָם אֶת-יִשְׂרָאֵל מֵאַחֲרֵי יְהוָה, וְהֶחֱטִיאָם חֲטָאָה גְדוֹלָה.**

**כב וַיֵּלְכוּ בְּנֵי יִשְׂרָאֵל, בְּכָל-חַטֹּאות יָרָבְעָם אֲשֶׁר עָשָׂה: לֹא-סָרוּ, מִמֶּנָּה.**

**כג עַד אֲשֶׁר-הֵסִיר יְהוָה אֶת-יִשְׂרָאֵל, מֵעַל פָּנָיו, כַּאֲשֶׁר דִּבֶּר, בְּיַד כָּל-עֲבָדָיו הַנְּבִיאִים; וַיִּגֶל יִשְׂרָאֵל מֵעַל אַדְמָתוֹ, אַשּׁוּרָה, עַד, הַיּוֹם הַזֶּה.**

 **"ויהי כי חטאו בני ישראל..."**, עולה שהמרד וכל הנזכר לעיל הם תוצאה נלווית לסיבות האמיתיות שהינן חטאי ישראל בארץ, כי עד שלא מלך הושע בן אלה, היו ישראל אנוסים בידי המלכים שמלכו עליהם, שלאהניחום לעלות לירושלים ואף עבדו את עגלי הזהב שעשה ירבעם, אבל משמלך עליהם הושע בן אלה וביטל את השומרים שמנעו מהם לעלות לירושלים, והיתה בידיהם הברירה לחדול מעבודה זרה, ועם זאת לא שבו מדרכם ולא עלו לירושלים והמשיכו בפולחנם – עבודה זרה, ומכאן הטעם מדוע נגזרה והתרחשה עליהם הגלות בתקופת הושע בן אלה דווקא. (רש"י)

###  **סכום**: הסיבת הרוחניות לגלות ולחרבן:

 א. עבודה זרה – **"ויצבו להם מצבות ואשרים"** (י) **"ויעבדו האלילים"** (יב)

 ב. לא שמעו לאזהרות הנביאים, ולא שבו מדרכם הרעה – **"ויעד ה' בישראל וביהודה ביד כל נביאי כל חוזה לאמר שובו מדרכיכם הרעים..."** (יג) **"ולא שמעו ויקשו את עורפם..."** (יד)

 ג. לכתם ודבקותם בירבעם ובדרכו מטעמים שלילים, אחר שהדיחם בעגלי זהב והתנתקותם מיהודה מבחירה – **"כי קרע ישראל מעל בית דוד וימליכו את ירבעם בן נבט וידא ירבעם את ישראל מאחרי ה' והחטיאם חטאה גדולה"** (כא)

### 4. המציאות המדינית והרוחנית בישראל בעקבות הגלות. (כד – מא)

 **כד וַיָּבֵא מֶלֶךְ-אַשּׁוּר מִבָּבֶל וּמִכּוּתָה וּמֵעַוָּא וּמֵחֲמָת, וּסְפַרְוַיִם, וַיֹּשֶׁב בְּעָרֵי שֹׁמְרוֹן, תַּחַת בְּנֵי יִשְׂרָאֵל; וַיִּרְשׁוּ, אֶת שֹׁמְרוֹן, וַיֵּשְׁבוּ, בְּעָרֶיהָ.**

 **כה וַיְהִי, בִּתְחִלַּת שִׁבְתָּם שָׁם, לֹא יָרְאוּ, אֶת-יְהוָה; וַיְשַׁלַּח יְהוָה בָּהֶם אֶת-הָאֲרָיוֹת, וַיִּהְיוּ הֹרְגִים בָּהֶם.**

 **כו וַיֹּאמְרוּ, לְמֶלֶךְ אַשּׁוּר לֵאמֹר, הַגּוֹיִם אֲשֶׁר הִגְלִיתָ וַתּוֹשֶׁב בְּעָרֵי שֹׁמְרוֹן, לֹא יָדְעוּ, אֶת-מִשְׁפַּט אֱלֹהֵי הָאָרֶץ; וַיְשַׁלַּח-בָּם אֶת-הָאֲרָיוֹת, וְהִנָּם מְמִיתִים אוֹתָם, כַּאֲשֶׁר אֵינָם יֹדְעִים, אֶת-מִשְׁפַּט אֱלֹהֵי הָאָרֶץ.**

 **כז וַיְצַו מֶלֶךְ-אַשּׁוּר לֵאמֹר, הֹלִיכוּ שָׁמָּה אֶחָד מֵהַכֹּהֲנִים אֲשֶׁר הִגְלִיתֶם מִשָּׁם, וְיֵלְכוּ, וְיֵשְׁבוּ שָׁם; וְיֹרֵם, אֶת מִשְׁפַּט אֱלֹהֵי הָאָרֶץ.**

 **כח וַיָּבֹא אֶחָד מֵהַכֹּהֲנִים, אֲשֶׁר הִגְלוּ מִשֹּׁמְרוֹן, וַיֵּשֶׁב, בְּבֵית-אֵל; וַיְהִי מוֹרֶה אֹתָם, אֵיךְ יִירְאוּ אֶת-יְהוָה.**

 **כט וַיִּהְיוּ עֹשִׂים, גּוֹי גּוֹי אֱלֹהָיו; וַיַּנִּיחוּ בְּבֵית הַבָּמוֹת, אֲשֶׁר עָשׂוּ הַשֹּׁמְרֹנִים, גּוֹי גּוֹי בְּעָרֵיהֶם, אֲשֶׁר הֵם יֹשְׁבִים שָׁם.**

 **ל וְאַנְשֵׁי בָבֶל, עָשׂוּ אֶת-סֻכּוֹת בְּנוֹת, וְאַנְשֵׁי-כוּת, עָשׂוּ אֶת-נֵרְגַל; וְאַנְשֵׁי חֲמָת, עָשׂוּ אֶת-אֲשִׁימָא.**

 **לא וְהָעַוִּים עָשׂוּ נִבְחַז, וְאֶת-תַּרְתָּק; וְהַסְפַרְוִים, שֹׂרְפִים אֶת-בְּנֵיהֶם בָּאֵשׁ, לְאַדְרַמֶּלֶךְ וַעֲנַמֶּלֶךְ, אלה ספרים (אֱלֹהֵי סְפַרְוָיִם).**

 **לב וַיִּהְיוּ יְרֵאִים, אֶת-יְהוָה; וַיַּעֲשׂוּ לָהֶם מִקְצוֹתָם כֹּהֲנֵי בָמוֹת, וַיִּהְיוּ עֹשִׂים לָהֶם בְּבֵית הַבָּמוֹת.**

 **לג אֶת-יְהוָה, הָיוּ יְרֵאִים; וְאֶת-אֱלֹהֵיהֶם, הָיוּ עֹבְדִים, כְּמִשְׁפַּט הַגּוֹיִם, אֲשֶׁר-הִגְלוּ אֹתָם מִשָּׁם.**

 **לד עַד הַיּוֹם הַזֶּה הֵם עֹשִׂים, כַּמִּשְׁפָּטִים הָרִאשֹׁנִים: אֵינָם יְרֵאִים, אֶת-יְהוָה, וְאֵינָם עֹשִׂים כְּחֻקֹּתָם וּכְמִשְׁפָּטָם, וְכַתּוֹרָה וְכַמִּצְוָה אֲשֶׁר צִוָּה יְהוָה אֶת-בְּנֵי יַעֲקֹב אֲשֶׁר-שָׂם שְׁמוֹ יִשְׂרָאֵל.**

 **לה וַיִּכְרֹת יְהוָה אִתָּם, בְּרִית, וַיְצַוֵּם לֵאמֹר, לֹא תִירְאוּ אֱלֹהִים אֲחֵרִים; וְלֹא-תִשְׁתַּחֲווּ לָהֶם--וְלֹא תַעַבְדוּם, וְלֹא תִזְבְּחוּ לָהֶם.**

 **לו כִּי אִם-אֶת-יְהוָה, אֲשֶׁר הֶעֱלָה אֶתְכֶם מֵאֶרֶץ מִצְרַיִם בְּכֹחַ גָּדוֹל וּבִזְרוֹעַ נְטוּיָה--אֹתוֹ תִירָאוּ; וְלוֹ תִשְׁתַּחֲווּ, וְלוֹ תִזְבָּחוּ.**

 **לז וְאֶת-הַחֻקִּים וְאֶת-הַמִּשְׁפָּטִים וְהַתּוֹרָה וְהַמִּצְוָה, אֲשֶׁר כָּתַב לָכֶם--תִּשְׁמְרוּן לַעֲשׂוֹת, כָּל-הַיָּמִים; וְלֹא תִירְאוּ, אֱלֹהִים אֲחֵרִים.**

 **לח וְהַבְּרִית אֲשֶׁר-כָּרַתִּי אִתְּכֶם, לֹא תִשְׁכָּחוּ; וְלֹא תִירְאוּ, אֱלֹהִים אֲחֵרִים.**

 **לט כִּי אִם-אֶת-יְהוָה אֱלֹהֵיכֶם, תִּירָאוּ--וְהוּא יַצִּיל אֶתְכֶם, מִיַּד כָּל-אֹיְבֵיכֶם.**

 **מ וְלֹא, שָׁמֵעוּ: כִּי אִם-כְּמִשְׁפָּטָם הָרִאשׁוֹן, הֵם עֹשִׂים.**

 **מא וַיִּהְיוּ הַגּוֹיִם הָאֵלֶּה, יְרֵאִים אֶת-יְהוָה, וְאֶת-פְּסִילֵיהֶם, הָיוּ עֹבְדִים; גַּם-בְּנֵיהֶם וּבְנֵי בְנֵיהֶם, כַּאֲשֶׁר עָשׂוּ אֲבֹתָם הֵם עֹשִׂים, עַד, הַיּוֹם הַזֶּה.**

###  חלוקה משנית:

 א. העלאת הנוכרים (שומרונים וכותים) לארץ ישראל – כד

 ב. חטאי המתיישבים החדשים בשומרון, ומותם בידי אריות - כה

ג. הפנייה למלך אשור בדבר האריות טורפי המתיישבים ותשובתו – כו – כח

 ד. המציאות המדינית והרוחנית בישראל (שומרון) - כט - מא

 א. עולה כי הגלות לא היתה שלמה, ורבים מישראל נשארו לשבת במקומם, ובמקום הגולים מישראל הושיב מלך אשור על אדמת ישראל גויים (שומרונים).

 ב. חטאי המתיישבים החדשים (שומרונים וכותים) אשר הושבו על אדמת ישראל, חטאו חטאים חמורים בדברים שבין אדם לחבירו, ובדברים שבענייני עריות, ועל זאת שלח ה' בהם את האריות, ואלה המיתו רבים מהם **"ויהי בתחילת שבתם שם לא יראו את ה' וישלח ה' בהם את האריות ויהיו הורגים בהם"** (כה)

ג. **"ויאמרו למלך אשור לאמר הגויים... וישלח בהם את האריות...** **כאשר אינם יודעים את משפט אלוהי** **הארץ"** (כו), מאחר ופגיעת האריות הינה מעשה חריג, היתה פנייה למלך אשור בדבר מציאת פתרון לבעיה שהתעוררה עם הגויים שהושבו בארץ, בשל חטאיהם החמורים שבין אדם לחבירו, ובדברים שבענייני עריות ועוברים על **"משפט אלוהי הארץ"**. תשובת מלך אשור **"ויצוו מלך אשור לאמר הוליכו שמה אחד מן הכהנים... ויורם את משפט אלוהי הארץ"** (כח), מכאן שמלך אשור הורה לאשר להשיב אחד מן הכהנים, ששמשו בבתי הבמות שבממלכת ישראל, כדי להורות למתיישבים החדשים איך וכיצד לשתף עבודה זרה בעבודת ה'.

 ד. המציאות המדינית והרוחנית בישראל (שומרון) בעקבות הגליית רוב ישראל, והעלאת הנוכרים (שומרונים וכותים) לארץ ישראל. התפתחה בארץ מציאות חדשה, כשדרו גויים מארצות שונות שהובאו לארץ על ידי מלך אשור, לצד ישראל שנותרו בארץ. בדרך זו רצה והשיג מלך אשור לחסום נסינות למרד בעתיד, ומבחינה רוחנית הגויים שהובאו לארץ וחטאו ונענשו על ידי אריות, למדו מפי הכהן לשתף בעבודתם (עבודה זרה) עבודת ה'. **"ויהיו עושים גוי גוי אלוהיו"**, הינו כל הגויים הנזכרים המשיכו לעבוד את אלוהיהם (עבדה זרה), ומעתה צרפו בעבודתם זו גם עבודת ה', **"ויהיו הגויים האלה יראים את ה' ואת פסיליהם היו עובדים גם בניהם ובני בניהם כאשר עשו אבותם הם עושים עד היום הזה"** (מא)

###  נקודות לעיון:

 א. העמים שהובאו לארץ על ידי מלך אשור נקראו **"כותים ושומרנים"**, ואף שעבדו את ה' לא פסקו לעבוד את אלוהיהם כמנהגם, ומפני זאת הפכו סמל לגיור שאינו רצוי בעיני היהודים.

 ב. המתיישבים החדשים כונו **"גרי אריות"**, מפני שאף על פי שהתגיירו לא היתה יראתם את ה' יראה שלמה וכנה, וכל גרותם נבעה מפחד האריות שפגעו בהם.

 ג. הסתירה לכאורה בפסוקים לג – לד:

 לג.**"את ה' היו יראים ואת אלוהיהם היו עובדים כמשפט הגויים אשר הגלו אותם משם"**

לד.**"עד היום הזה הם עושים כמשפטים הראשונים אינם יראים את ה' ואינם עושים כחוקותם וכמשפטם וכתורה וכמצווה אשר צווה ה' את בני יעקב אשר שם שמו ישראל"**

פסוק לג נאמר שהגויים היו יראים את ה'.

 פסוק לד נאמר שלא היו יראים את ה'.

####  אפשרות ראשונה לישוב הקושי:

 בפסוק לג מציין שהגויים היו יראים את ה' באופן כללי, ועיקר יראתם באה לידי ביטוי בעבודת הקרבנות בבתי הבמות של ישראל. בפסוק לד נאמר: **"אינם יראים את ה'"**, מפני שיראתם לא היתה שלמה וכל יראתם את ה' היתה מפחד האריות שטרפו בהם.

####  אפשרות שניה לישוב הקושי

 פסוק לג מתייחס לגויים שהובאו לישראל במקום הגולים שגלו, ואכן הם היו יראים את ה'. פסוק לד מתייחס לישראל שגלו מישראל ואף שגלו לא שבו מדרכם הרעה, והמשיכו לעשות כמשפטם הראשון – עבודה זרה, כפי שהיו עושים בישראל טרם גלותם (רד"ק), או הכוונה לישראל שנותרו בארץ אשר המשיכו לחטוא ולעבוד עבודה כדרך הגויים.

## מלכים ב' – פרק יח

### חלוקת הפרק:

1. חזקיהו מתקן את שהרס אביו אחז – א – ח.

2. מסע ממלכת אשור על ממלכות יהודה ושומרון ותגובת חזקיהו – ט – יז.

3. נאום רבשקה – שליחי מלך אשור - יח - כה.

4. דו שיח בין שרי יהודה לשרי מלך אשור - כו - כח.

5. נאום השני של רבשקה - כט - לה.

6. תגובת העם ותגובת שרי יהודה לנאום רבשקה - לו - לז.

### 1. חזקיהו מתקן את שהרס אביו אחז. (א – ח)

 **א וַיְהִי בִּשְׁנַת שָׁלֹשׁ, לְהוֹשֵׁעַ בֶּן-אֵלָה מֶלֶךְ יִשְׂרָאֵל, מָלַךְ חִזְקִיָּה בֶן-אָחָז, מֶלֶךְ יְהוּדָה.**

 **ב בֶּן-עֶשְׂרִים וְחָמֵשׁ שָׁנָה, הָיָה בְמָלְכוֹ, וְעֶשְׂרִים וָתֵשַׁע שָׁנָה, מָלַךְ בִּירוּשָׁלִָם; וְשֵׁם אִמּוֹ, אֲבִי בַּת-זְכַרְיָה.**

 **ג וַיַּעַשׂ הַיָּשָׁר, בְּעֵינֵי יְהוָה, כְּכֹל אֲשֶׁר-עָשָׂה, דָּוִד אָבִיו.**

 **ד הוּא הֵסִיר אֶת-הַבָּמוֹת, וְשִׁבַּר אֶת-הַמַּצֵּבֹת, וְכָרַת, אֶת-הָאֲשֵׁרָה; וְכִתַּת נְחַשׁ הַנְּחֹשֶׁת אֲשֶׁר-עָשָׂה מֹשֶׁה, כִּי עַד-הַיָּמִים הָהֵמָּה הָיוּ בְנֵי-יִשְׂרָאֵל מְקַטְּרִים לוֹ, וַיִּקְרָא-לוֹ, נְחֻשְׁתָּן.**

 **ה בַּיהוָה אֱלֹהֵי-יִשְׂרָאֵל, בָּטָח; וְאַחֲרָיו לֹא-הָיָה כָמֹהוּ, בְּכֹל מַלְכֵי יְהוּדָה, וַאֲשֶׁר הָיוּ, לְפָנָיו.**

 **ו וַיִּדְבַּק, בַּיהוָה, לֹא-סָר, מֵאַחֲרָיו; וַיִּשְׁמֹר, מִצְו‍ֹתָיו, אֲשֶׁר-צִוָּה יְהוָה, אֶת-מֹשֶׁה.**

 **ז וְהָיָה יְהוָה עִמּוֹ, בְּכֹל אֲשֶׁר-יֵצֵא יַשְׂכִּיל; וַיִּמְרֹד בְּמֶלֶךְ-אַשּׁוּר, וְלֹא עֲבָדוֹ.**

 **ח הוּא-הִכָּה אֶת-פְּלִשְׁתִּים עַד-עַזָּה, וְאֶת-גְּבוּלֶיהָ, מִמִּגְדַּל נוֹצְרִים, עַד-עִיר מִבְצָר.**

 אחז מלך יהודה השאיר לבנו חזקיהו ממלכה שמצבה הרוחני בכי רע, וגם המצב המדיני בשפל. מיד אחר המלכתו, מתעורר חזקיהו לשנות את המצב הרוחני הירוד שהיה קודם המלכתו. **"ויעש הישר בעיני ה' ככל אשר עשה דוד אביו"** (ג')

###  פעולותיו לחיזוק רוחני:

 א. חזקיהו פתח וטיהר את בית המקדש.

 ב. שבר את המצבות והאשרות – עקר את פולחן האלילות.

 ג. ביטל את הבמות.

 ד. התיך את נחש הנחושת שהחלו לסגוד לו.

###  פעולותיו לחיזוק מדיני ובטחוני:

 א. מרד במלך אשור.

 ב. הכה את הפלשתים והחזיר ערים שנכבשו בימי אביו.

### 2. מסע ממלכת אשור על ממלכות יהודה ושומרון ותגובת חזקיהו. (ט – יז)

 **ט וַיְהִי בַּשָּׁנָה הָרְבִיעִית, לַמֶּלֶךְ חִזְקִיָּהוּ--הִיא הַשָּׁנָה הַשְּׁבִיעִית, לְהוֹשֵׁעַ בֶּן-אֵלָה מֶלֶךְ יִשְׂרָאֵל; עָלָה שַׁלְמַנְאֶסֶר מֶלֶךְ אַשּׁוּר, עַל-שֹׁמְרוֹן--וַיָּצַר עָלֶיהָ.**

 **י וַיִּלְכְּדֻהָ, מִקְצֵה שָׁלֹשׁ שָׁנִים, בִּשְׁנַת-שֵׁשׁ, לְחִזְקִיָּה: הִיא שְׁנַת-תֵּשַׁע, לְהוֹשֵׁעַ מֶלֶךְ יִשְׂרָאֵל, נִלְכְּדָה, שֹׁמְרוֹן.**

 **יא וַיֶּגֶל מֶלֶךְ-אַשּׁוּר אֶת-יִשְׂרָאֵל, אַשּׁוּרָה; וַיַּנְחֵם בַּחְלַח וּבְחָבוֹר, נְהַר גּוֹזָן--וְעָרֵי מָדָי.**

 **יב עַל אֲשֶׁר לֹא-שָׁמְעוּ, בְּקוֹל יְהוָה אֱלֹהֵיהֶם, וַיַּעַבְרוּ אֶת-בְּרִיתוֹ, אֵת כָּל-אֲשֶׁר צִוָּה מֹשֶׁה עֶבֶד יְהוָה; וְלֹא שָׁמְעוּ, וְלֹא עָשׂוּ.**

 **יג וּבְאַרְבַּע עֶשְׂרֵה שָׁנָה לַמֶּלֶךְ חִזְקִיָּה, עָלָה סַנְחֵרִיב מֶלֶךְ-אַשּׁוּר עַל כָּל-עָרֵי יְהוּדָה הַבְּצֻרוֹת--וַיִּתְפְּשֵׂם.**

 **יד וַיִּשְׁלַח חִזְקִיָּה מֶלֶךְ-יְהוּדָה אֶל-מֶלֶךְ-אַשּׁוּר לָכִישָׁה לֵאמֹר חָטָאתִי, שׁוּב מֵעָלַי--אֵת אֲשֶׁר-תִּתֵּן עָלַי, אֶשָּׂא; וַיָּשֶׂם מֶלֶךְ-אַשּׁוּר עַל-חִזְקִיָּה מֶלֶךְ-יְהוּדָה, שְׁלֹשׁ מֵאוֹת כִּכַּר-כֶּסֶף, וּשְׁלֹשִׁים, כִּכַּר זָהָב.**

 **טו וַיִּתֵּן, חִזְקִיָּה, אֶת-כָּל-הַכֶּסֶף, הַנִּמְצָא בֵית-יְהוָה; וּבְאֹצְרוֹת, בֵּית הַמֶּלֶךְ.**

 **טז בָּעֵת הַהִיא, קִצַּץ חִזְקִיָּה אֶת-דַּלְתוֹת הֵיכַל יְהוָה וְאֶת-הָאֹמְנוֹת, אֲשֶׁר צִפָּה, חִזְקִיָּה מֶלֶךְ יְהוּדָה; וַיִּתְּנֵם, לְמֶלֶךְ אַשּׁוּר.**

 **יז וַיִּשְׁלַח מֶלֶךְ-אַשּׁוּר אֶת-תַּרְתָּן וְאֶת-רַב-סָרִיס וְאֶת-רַבְשָׁקֵה מִן-לָכִישׁ אֶל-הַמֶּלֶךְ חִזְקִיָּהוּ, בְּחֵיל כָּבֵד יְרוּשָׁלִָם; וַיַּעֲלוּ, וַיָּבֹאוּ יְרוּשָׁלִַם, וַיַּעֲלוּ וַיָּבֹאוּ וַיַּעַמְדוּ בִּתְעָלַת הַבְּרֵכָה הָעֶלְיוֹנָה, אֲשֶׁר בִּמְסִלַּת שְׂדֵה כֹבֵס.**

 במסע ממלכת אשור על ממלכת שומרון (ישראל), מצליח מלך אשור לכבוש את שומרון, ולהגלות את תושביה (ט' – י"ב), ובשל מרד המלך חזקיהו במלך אשור, עלה מלך אשור על ערי יהודה הבצורות, וכבש אותן, ואחר ששם פעמיו לירושלים נכנע חזקיה בפני מלך אשור **"חטאתי שוב מעלי"**, ומלך אשור אף הטיל על יהודה תשלום מס – 300 ככר כסף ו-30 ככר זהב, ואף בכסף הנמצא בית ה' ובאוצרות בית המלך, נתן חזקיהו למלך אשור. אחר זמן מה פסק חזקיהו מלתת לו את המסים שהוטלו עליו, שב מלך אשור ליהודה ובא עד לכיש, ומשם שלח מלאכים עם קצת מחלותיו לירושלים, ושם עמד עם רבשקה וחירף את חזקיהו ואמר, על מי בטחת כי מרדת במלך אשור, ולבסוף אף חנה על ירושלים, אך משנשא חזקיה תפילה לה', להציל את ירושלים יצא מלאך והכה בדרך נס במחנה אשור, ונפלו 185,000 מאנשיו.

### 3. נאום רבשקה – שליח מלך אשור. (יח – כה)

 **יח וַיִּקְרְאוּ, אֶל-הַמֶּלֶךְ, וַיֵּצֵא אֲלֵהֶם אֶלְיָקִים בֶּן-חִלְקִיָּהוּ, אֲשֶׁר עַל-הַבָּיִת; וְשֶׁבְנָה, הַסֹּפֵר, וְיוֹאָח בֶּן-אָסָף, הַמַּזְכִּיר.**

 **יט וַיֹּאמֶר אֲלֵיהֶם רַבְשָׁקֵה, אִמְרוּ-נָא אֶל-חִזְקִיָּהוּ: כֹּה-אָמַר הַמֶּלֶךְ הַגָּדוֹל, מֶלֶךְ אַשּׁוּר, מָה הַבִּטָּחוֹן הַזֶּה, אֲשֶׁר בָּטָחְתָּ.**

 **כ אָמַרְתָּ, אַךְ-דְּבַר-שְׂפָתַיִם--עֵצָה וּגְבוּרָה, לַמִּלְחָמָה; עַתָּה עַל-מִי בָטַחְתָּ, כִּי מָרַדְתָּ בִּי.**

 **כא עַתָּה הִנֵּה בָטַחְתָּ לְּךָ עַל-מִשְׁעֶנֶת הַקָּנֶה הָרָצוּץ הַזֶּה, עַל-מִצְרַיִם, אֲשֶׁר יִסָּמֵךְ אִישׁ עָלָיו, וּבָא בְכַפּוֹ וּנְקָבָהּ; כֵּן פַּרְעֹה מֶלֶךְ-מִצְרַיִם, לְכָל-הַבֹּטְחִים עָלָיו.**

 **כב וְכִי-תֹאמְרוּן אֵלַי, אֶל-יְהוָה אֱלֹהֵינוּ בָּטָחְנוּ: הֲלוֹא-הוּא, אֲשֶׁר הֵסִיר חִזְקִיָּהוּ אֶת-בָּמֹתָיו וְאֶת-מִזְבְּחֹתָיו, וַיֹּאמֶר לִיהוּדָה וְלִירוּשָׁלִַם, לִפְנֵי הַמִּזְבֵּחַ הַזֶּה תִּשְׁתַּחֲווּ בִּירוּשָׁלִָם.**

 **כג וְעַתָּה הִתְעָרֶב נָא, אֶת-אֲדֹנִי אֶת-מֶלֶךְ אַשּׁוּר; וְאֶתְּנָה לְךָ, אַלְפַּיִם סוּסִים, אִם-תּוּכַל, לָתֶת לְךָ רֹכְבִים עֲלֵיהֶם.**

 **כד וְאֵיךְ תָּשִׁיב, אֵת פְּנֵי פַחַת אַחַד עַבְדֵי אֲדֹנִי--הַקְּטַנִּים; וַתִּבְטַח לְךָ עַל-מִצְרַיִם, לְרֶכֶב וּלְפָרָשִׁים.**

 **כה עַתָּה הֲמִבַּלְעֲדֵי יְהוָה, עָלִיתִי עַל-הַמָּקוֹם הַזֶּה לְהַשְׁחִתוֹ; יְהוָה אָמַר אֵלַי, עֲלֵה עַל-הָאָרֶץ הַזֹּאת וְהַשְׁחִיתָהּ**

 מלך אשור ישב בעיר לכיש הקרובה לירושלים. בתחילה הצבא כובש את כל הערים הבצורות אשר ליהודה, ולבסוף הוא מגיע לעיר ירושלים עצמה, אך קודם המלחמה ניסה מלך אשור להכניע את יהודה, בעזרת מלחמה פסיכולוגית, ושלח משלחת בראשות רבשקה להטיל אימה ופחד על יושבי ירושלים.

###  הנאום – הטעונים שרבשקה טוען כדי לשכנע את יהודה להכנע לו.

 א. **"כה אמר המלך הגדול מלך אשור מה הבטחון אשר בטחת"** (ט') הפניה לחזקיה – מנין לקחת בטחון כה מופרז למרוד במלך.

 ב. **"עתה הנה בטחת... על מצרים אשר יסמך איש עליו..."** (כ"א) האם חשבת ובטחת על מלך מצרים שיעזור לך? והרי הוא כקנה רצוץ.

 ג. **"וכי תאמרון אלי אל ה' אלוקינו בטחנו..."** (כ"ב) האם בטחת על ה' שיעזור לך והרי חזקיהו אסר על האנשים להקריב קרבנות כרצונם, וביטל את הבמות.

 ד. **"עתה המבלעדי ה' עליתי על המקום הזה להשחיתו"** (כ"ה) אני שליח ה' והוא שציווני, עלי להרוס את הארץ.

### 4. דו שיח בין שרי יהודה לשרי מלך אשור. (כו – כח)

 **כו וַיֹּאמֶר אֶלְיָקִים בֶּן-חִלְקִיָּהוּ וְשֶׁבְנָה וְיוֹאָח אֶל-רַבְשָׁקֵה, דַּבֶּר-נָא אֶל-עֲבָדֶיךָ אֲרָמִית--כִּי שֹׁמְעִים, אֲנָחְנוּ; וְאַל-תְּדַבֵּר עִמָּנוּ, יְהוּדִית, בְּאָזְנֵי הָעָם, אֲשֶׁר עַל-הַחֹמָה.**

 **כז וַיֹּאמֶר אֲלֵיהֶם רַבְשָׁקֵה, הַעַל אֲדֹנֶיךָ וְאֵלֶיךָ שְׁלָחַנִי אֲדֹנִי, לְדַבֵּר, אֶת-הַדְּבָרִים הָאֵלֶּה; הֲלֹא עַל-הָאֲנָשִׁים, הַיֹּשְׁבִים עַל-הַחֹמָה, לֶאֱכֹל אֶת-חריהם (צוֹאָתָם) וְלִשְׁתּוֹת אֶת-שניהם (מֵימֵי רַגְלֵיהֶם), עִמָּכֶם.**

 **כח וַיַּעֲמֹד, רַבְשָׁקֵה, וַיִּקְרָא בְקוֹל-גָּדוֹל, יְהוּדִית; וַיְדַבֵּר וַיֹּאמֶר, שִׁמְעוּ דְּבַר-הַמֶּלֶךְ הַגָּדוֹל מֶלֶךְ אַשּׁוּר**

אחר נאום רבשקה לשרי יהודה, שבעיקרם היו דברי נאצה כלפי חזקיהו וכלפי הקב"ה, בקשו שרי יהודה מרבשקה לדבר עמם ארמית, כי לא רצו שדברי רבשקה ישמעו ויובנו לעם אשר על החומה, כדי שלא ירפו ידיהם ויתבזו, אך רבשקה סירב לבקשת שרי יהודה לדבר ארמית, כדי ליראם ולהטיל בהם פחד גם ביושבי ירושלים.

### 5. נאום השני של רבשקה. (כט – לה)

 **כט כֹּה אָמַר הַמֶּלֶךְ, אַל-יַשִּׁא לָכֶם חִזְקִיָּהוּ: כִּי-לֹא יוּכַל, לְהַצִּיל אֶתְכֶם מִיָּדוֹ.**

 **ל וְאַל-יַבְטַח אֶתְכֶם חִזְקִיָּהוּ אֶל-יְהוָה לֵאמֹר, הַצֵּל יַצִּילֵנוּ יְהוָה; וְלֹא תִנָּתֵן אֶת-הָעִיר הַזֹּאת, בְּיַד מֶלֶךְ אַשּׁוּר.**

**לא אַל-תִּשְׁמְעוּ, אֶל-חִזְקִיָּהוּ: כִּי כֹה אָמַר מֶלֶךְ אַשּׁוּר, עֲשׂוּ-אִתִּי בְרָכָה וּצְאוּ אֵלַי, וְאִכְלוּ אִישׁ גַּפְנוֹ וְאִישׁ תְּאֵנָתוֹ, וּשְׁתוּ אִישׁ מֵי-בֹרוֹ.**

**לב עַד-בֹּאִי וְלָקַחְתִּי אֶתְכֶם אֶל-אֶרֶץ כְּאַרְצְכֶם, אֶרֶץ דָּגָן וְתִירוֹשׁ אֶרֶץ לֶחֶם וּכְרָמִים אֶרֶץ זֵית יִצְהָר וּדְבַשׁ, וִחְיוּ, וְלֹא תָמֻתוּ; וְאַל-תִּשְׁמְעוּ, אֶל-חִזְקִיָּהוּ, כִּי-יַסִּית אֶתְכֶם לֵאמֹר, יְהוָה יַצִּילֵנוּ.**

 **לג הַהַצֵּל הִצִּילוּ אֱלֹהֵי הַגּוֹיִם, אִישׁ אֶת-אַרְצוֹ, מִיַּד, מֶלֶךְ אַשּׁוּר.**

 **לד אַיֵּה אֱלֹהֵי חֲמָת וְאַרְפָּד, אַיֵּה אֱלֹהֵי סְפַרְוַיִם--הֵנַע וְעִוָּה: כִּי-הִצִּילוּ אֶת-שֹׁמְרוֹן, מִיָּדִי.**

 **לה מִי בְּכָל-אֱלֹהֵי הָאֲרָצוֹת, אֲשֶׁר-הִצִּילוּ אֶת-אַרְצָם מִיָּדִי: כִּי-יַצִּיל יְהוָה אֶת-יְרוּשָׁלִַם, מִיָּדִי.**

 נאומו השני של רבשקה מופנה הפעם אל העם.

###  תוכן הנאום:

 א. **"אל ישיא לכם חזקיהו כי לא יוכל להציל אתכם"** (כ"ט) הקריאה לעם לבל יאמינו לחזקיהו כי יוכל להצילם מידי מלך אשור.

 ב. **"ואל יבטח אתכם חזקיהו אל ה' לאמר הצל יצילנו ה'..."** (ל') הקריאה לעם לבל יאמינו לחזקיהו האומר שה' יציל אותם מידי המלך.

 ג. **"אל תשמעו... כי כה אמר מלך אשור עשו אתי ברכה וצאו אלי ואכלו איש גפנו..."** (ל"א) הקריאה לעם להכנע ולצאת מהעיר, כי אז יזכו בחיי שלווה.

 ד. **"עד בואי ולקחתי אתכם אל ארץ כארצכם ארץ דגן ותירוש..."** (ל"ב) ההבטחה של מלך אשור לנכנעים, לזכות בארץ טובה כארצם.

 סכום: נאומו של רבשקה, הינו למעשה קריאה לעם להיכנע ולגלות מארצם מרצון.

### 6. תגובת העם ותגובת שרי יהודה לנאום רבשקה. (לו – לז)

 **לו וְהֶחֱרִישׁוּ הָעָם, וְלֹא-עָנוּ אֹתוֹ דָּבָר: כִּי-מִצְוַת הַמֶּלֶךְ הִיא לֵאמֹר, לֹא תַעֲנֻהוּ.**

 **לז וַיָּבֹא אֶלְיָקִים בֶּן-חִלְקִיָּה אֲשֶׁר-עַל-הַבַּיִת וְשֶׁבְנָא הַסֹּפֵר וְיוֹאָח בֶּן-אָסָף הַמַּזְכִּיר, אֶל-חִזְקִיָּהוּ--קְרוּעֵי בְגָדִים; וַיַּגִּדוּ לוֹ, דִּבְרֵי רַבְשָׁקֵה.**

 לאור נאומו זה החרישו העם ולא ענו אותו דבר, ומשלחת שרי יהודה קרעו בגדיהם בשומעם את גידופי וחירופי רבשקה.

## מלכים ב' פרק י"ט

### חלוקת הפרק:

 1. תגובת חזקיהו לדברי רבשקה - א'.

 2. פניית חזקיהו לישעיהו לשאת תפילה בעד שארית ישראל - ב' - ה'.

 3. תשובת ישעיהו אל חזקיהו - ו' - ז'.

 4. משלחת רבשקה אל חזקיהו - ח' - י"ד.

 5. תפילת חזקיהו אל ה' - ט"ו – י"ט.

 6. נבואת ישעיה על מפלת סנחריב - כ' – ל"ד.

 7. מפלת מחנה אשור - ל"ה – ל"ז.

###  הקדמה:

 פרק י"ט הוא המשך לפרק י"ח, ותוכנו: תגובת המלך חזקיהו לדברי רבשקה, אשר נאמרו מפי שריו, אליקים, שבנא ויואח. חזקיהו התאבל ונכנע לפני ה' ופנה אל הנביא ישעיה בבקשה לשאת תפילה בעד שארית ישראל שנותרה לאחר גלות עשרת השבטים. תפילת חזקיהו התקבלה והנביא שב לבשר על מפלת אשור והצלת יהודה.

### 1. תגובת חזקיהו לדברי רבשקה. (א')

 **א וַיְהִי, כִּשְׁמֹעַ הַמֶּלֶךְ חִזְקִיָּהוּ, וַיִּקְרַע, אֶת-בְּגָדָיו; וַיִּתְכַּס בַּשָּׂק, וַיָּבֹא בֵּית יְהוָה.**

בהישמע דברי הנאצה של רבשקה (פרק י"ח), קרע המלך חזקיהו את בגדיו והתכסה שק לאות אבל, ועינה נפשו שירחם ה' עליו ועל העם (רד"ק). יש הסוברים שחזקיהו קרע בגדיו, לאחר ששמע את רבשקה מנאץ ומגדף אלוקים ומכאן למדו שכל השומע "ברכת ה'" (לשון נקייה), חייב בקריעה.

הערה: על-פי המסורת רבשקה היה בעברו מישראל.

### 2. פניית חזקיהו לישעיהו לשאת תפילה בעד שארית ישראל. (ב' – ה')

 **ב וַיִּשְׁלַח אֶת-אֶלְיָקִים אֲשֶׁר-עַל-הַבַּיִת וְשֶׁבְנָא הַסֹּפֵר, וְאֵת זִקְנֵי הַכֹּהֲנִים, מִתְכַּסִּים, בַּשַּׂקִּים אֶל יְשַׁעְיָהוּ הַנָּבִיא, בֶּן-אָמוֹץ.**

 **ג וַיֹּאמְרוּ אֵלָיו, כֹּה אָמַר חִזְקִיָּהוּ, יוֹם-צָרָה וְתוֹכֵחָה וּנְאָצָה, הַיּוֹם הַזֶּה: כִּי בָאוּ בָנִים עַד-מַשְׁבֵּר, וְכֹחַ אַיִן לְלֵדָה.**

 **ד אוּלַי יִשְׁמַע יְהוָה אֱלֹהֶיךָ אֵת כָּל-דִּבְרֵי רַבְשָׁקֵה, אֲשֶׁר שְׁלָחוֹ מֶלֶךְ-אַשּׁוּר אֲדֹנָיו לְחָרֵף אֱלֹהִים חַי, וְהוֹכִיחַ בַּדְּבָרִים, אֲשֶׁר שָׁמַע יְהוָה אֱלֹהֶיךָ; וְנָשָׂאתָ תְפִלָּה, בְּעַד הַשְּׁאֵרִית הַנִּמְצָאָה.**

 **ה וַיָּבֹאוּ, עַבְדֵי הַמֶּלֶךְ חִזְקִיָּהוּ--אֶל-יְשַׁעְיָהוּ.**

 פניית המלך חזקיהו באה לאחר ששמע את דברי החירוף והנאצה של רבשקה כלפי הקב"ה וכלפי ישראל. דברי רבשקה מלמדים על תוכניותיו של סנחריב מלך אשור, לעלות על השארית שנותרה ביהודה לאחר גלות עשרת השבטים, דבר שהטיל פחד בישראל. חזקיהו המשיל ודימה את גודל הצרה לאשה שאחזוה צירי לידה והוולד קרוב לצאת, אך אין היולדת מסוגלת ללדת בכוחות עצמה, אלא בעזרת אחרים. כך ישראל נמצאים בצרה גדולה ואין בהם הכוח לצאת ממנה, אלא רק בעזרת ה' (רד"ק). על-כן פנה חזקיהו אל הנביא ישעיה לשאת תפילה. **"אולי ישמע ה'... והוכיח בדברים אשר שמע ה'..." "והוכיח בדברים"**:

א.על רבשקה אשר הוכיח בדברי נאצה וגידופים את ה'.

ב. על ה' אשר יוכיח את רבשקה על דבריו ויביא עליו פורענות. (רד"ק)

### 3. תשובת ישעיהו אל חזקיהו. (ו' – ז')

 **ו וַיֹּאמֶר לָהֶם יְשַׁעְיָהוּ, כֹּה תֹאמְרוּן אֶל-אֲדֹנֵיכֶם: כֹּה אָמַר יְהוָה, אַל-תִּירָא מִפְּנֵי הַדְּבָרִים אֲשֶׁר שָׁמַעְתָּ, אֲשֶׁר גִּדְּפוּ נַעֲרֵי מֶלֶךְ-אַשּׁוּר, אֹתִי.**

 **ז הִנְנִי נֹתֵן בּוֹ רוּחַ, וְשָׁמַע שְׁמוּעָה וְשָׁב לְאַרְצוֹ; וְהִפַּלְתִּיו בַּחֶרֶב, בְּאַרְצוֹ.**

 בדברי הנביא אל המלך, יש דברי הרגעה ובשורה על מפלת אשור בדרך נס ועל מות סנחריב. **"הנני נותן בו רוח... והפלתיו בחרב בארצו"** (ז')

### 4. משלחת רבשקה אל חזקיהו. (ח' – י"ד)

 **ח וַיָּשָׁב, רַבְשָׁקֵה, וַיִּמְצָא אֶת-מֶלֶךְ אַשּׁוּר, נִלְחָם עַל-לִבְנָה: כִּי שָׁמַע, כִּי נָסַע מִלָּכִישׁ.**

 **ט וַיִּשְׁמַע, אֶל-תִּרְהָקָה מֶלֶךְ-כּוּשׁ לֵאמֹר, הִנֵּה יָצָא, לְהִלָּחֵם אִתָּךְ; וַיָּשָׁב וַיִּשְׁלַח מַלְאָכִים, אֶל חִזְקִיָּהוּ לֵאמֹר.**

 **י כֹּה תֹאמְרוּן, אֶל-חִזְקִיָּהוּ מֶלֶךְ-יְהוּדָה לֵאמֹר, אַל-יַשִּׁאֲךָ אֱלֹהֶיךָ, אֲשֶׁר אַתָּה בֹּטֵחַ בּוֹ לֵאמֹר: לֹא תִנָּתֵן יְרוּשָׁלִַם, בְּיַד מֶלֶךְ אַשּׁוּר.**

 **יא הִנֵּה אַתָּה שָׁמַעְתָּ, אֵת אֲשֶׁר עָשׂוּ מַלְכֵי אַשּׁוּר לְכָל-הָאֲרָצוֹת--לְהַחֲרִימָם; וְאַתָּה, תִּנָּצֵל.**

 **יב הַהִצִּילוּ אֹתָם אֱלֹהֵי הַגּוֹיִם, אֲשֶׁר שִׁחֲתוּ אֲבוֹתַי, אֶת-גּוֹזָן, וְאֶת-חָרָן; וְרֶצֶף וּבְנֵי-עֶדֶן, אֲשֶׁר בִּתְלַאשָּׂר.**

**יג אַיּוֹ מֶלֶךְ-חֲמָת וּמֶלֶךְ אַרְפָּד, וּמֶלֶךְ לָעִיר סְפַרְוָיִם, הֵנַע, וְעִוָּה.**

 **יד וַיִּקַּח חִזְקִיָּהוּ אֶת-הַסְּפָרִים מִיַּד הַמַּלְאָכִים, וַיִּקְרָאֵם; וַיַּעַל בֵּית יְהוָה, וַיִּפְרְשֵׂהוּ חִזְקִיָּהוּ לִפְנֵי יְהוָה.**

 כאשר ראה רבשקה כי דבריו בתחילה (פרק י"ח) לא הועילו, שב אל סנחריב ללכיש ולא מצאו שם, מפני שזה יצא להילחם על לבנה (עיר מישראל), ושם הגיעה אליו השמועה כי תרהקה מלך כוש יצא להילחם בו. המלך סנחריב יצא אפוא להילחם נגדו, אך טרם צאתו לקרב שב ושלח משלחת אל חזקיהו מלך יהודה והפחידו, כי בשובו מהכות את כוש ומצרים, ישוב ויילחם ביהודה ועל העומד בראשה, חזקיהו. דברי המשלחת השנייה אינם שונים מדברי המשלחת הראשונה, ועיקרם דברי נאצה וגידופים על ה', אשר יהודה שמה מבטח בו, לדעתו, כשם שהעמים אשר נכבשו בעבר על ידם, לא עמד אלוהיהם להם לעזר, כך לא יוכל האלוקים של יהודה להצילם. אין חירוף וגידוף גדול מזה כשהשווה רבשקה את בורא הכל (הקב"ה), לאלוהי עץ ואבן. (רד"ק)

### 5. תפילת חזקיהו אל ה'. (ט"ו- י"ט)

 **טו וַיִּתְפַּלֵּל חִזְקִיָּהוּ לִפְנֵי יְהוָה, וַיֹּאמַר, יְהוָה אֱלֹהֵי יִשְׂרָאֵל יֹשֵׁב הַכְּרֻבִים, אַתָּה-הוּא הָאֱלֹהִים לְבַדְּךָ לְכֹל מַמְלְכוֹת הָאָרֶץ; אַתָּה עָשִׂיתָ, אֶת-הַשָּׁמַיִם וְאֶת-הָאָרֶץ.**

 **טז הַטֵּה יְהוָה אָזְנְךָ וּשְׁמָע, פְּקַח יְהוָה עֵינֶיךָ וּרְאֵה; וּשְׁמַע, אֵת דִּבְרֵי סַנְחֵרִיב, אֲשֶׁר שְׁלָחוֹ, לְחָרֵף אֱלֹהִים חָי.**

 **יז אָמְנָם, יְהוָה: הֶחֱרִיבוּ מַלְכֵי אַשּׁוּר, אֶת-הַגּוֹיִם--וְאֶת-אַרְצָם.**

 **יח וְנָתְנוּ אֶת-אֱלֹהֵיהֶם, בָּאֵשׁ: כִּי לֹא אֱלֹהִים הֵמָּה, כִּי אִם-מַעֲשֵׂה יְדֵי-אָדָם עֵץ וָאֶבֶן--וַיְאַבְּדוּם.**

 **יט וְעַתָּה יְהוָה אֱלֹהֵינוּ, הוֹשִׁיעֵנוּ נָא מִיָּדוֹ; וְיֵדְעוּ כָּל-מַמְלְכוֹת הָאָרֶץ, כִּי אַתָּה יְהוָה אֱלֹהִים לְבַדֶּךָ.**

 תפילת חזקיהו אל ה', היתה בעיקרה בקשה מה' להציל את השארית שנותרה מישראל. ועוד הוסיף שהתערבותו של ה' בהצלת ישראל תמנע את חילול כבוד ה' בעולם. **"וידעו כל ממלכות הארץ כי אתה ה' אלוקים לבדך"** רעיון זה מובא בתפילת משה אחרי חטא העגל ואחרי חטא המרגלים: **"למה יאמרו מצרים..."** (שמות, ל"ב) **"ואמרו הגויים... מבלתי יכולת ה'..."** (במדבר, י"ד)

### 6. נבואת ישעיה על מפלת סנחריב. (כ'-ל"ד)

 **כ וַיִּשְׁלַח יְשַׁעְיָהוּ בֶן-אָמוֹץ, אֶל-חִזְקִיָּהוּ לֵאמֹר: כֹּה-אָמַר יְהוָה אֱלֹהֵי יִשְׂרָאֵל, אֲשֶׁר הִתְפַּלַּלְתָּ אֵלַי אֶל סַנְחֵרִב מֶלֶךְ אַשּׁוּר שָׁמָעְתִּי.**

 **כא זֶה הַדָּבָר, אֲשֶׁר-דִּבֶּר יְהוָה עָלָיו: בָּזָה לְךָ לָעֲגָה לְךָ, בְּתוּלַת בַּת-צִיּוֹן--אַחֲרֶיךָ רֹאשׁ הֵנִיעָה, בַּת יְרוּשָׁלִָם.**

 **כב אֶת-מִי חֵרַפְתָּ וְגִדַּפְתָּ, וְעַל-מִי הֲרִימוֹתָ קּוֹל; וַתִּשָּׂא מָרוֹם עֵינֶיךָ, עַל-קְדוֹשׁ יִשְׂרָאֵל.**

 **כג בְּיַד מַלְאָכֶיךָ, חֵרַפְתָּ אֲדֹנָי, וַתֹּאמֶר ברכב (בְּרֹב) רִכְבִּי אֲנִי עָלִיתִי מְרוֹם הָרִים, יַרְכְּתֵי לְבָנוֹן; וְאֶכְרֹת קוֹמַת אֲרָזָיו, מִבְחוֹר בְּרֹשָׁיו, וְאָבוֹאָה מְלוֹן קִצֹּה, יַעַר כַּרְמִלּוֹ.**

 **כד אֲנִי קַרְתִּי, וְשָׁתִיתִי מַיִם זָרִים; וְאַחְרִב, בְּכַף-פְּעָמַי, כֹּל, יְאֹרֵי מָצוֹר.**

 **כה הֲלֹא-שָׁמַעְתָּ לְמֵרָחוֹק אֹתָהּ עָשִׂיתִי, לְמִימֵי קֶדֶם וִיצַרְתִּיהָ; עַתָּה הֲבֵיאתִיהָ--וּתְהִי לַהְשׁוֹת גַּלִּים נִצִּים, עָרִים בְּצֻרוֹת.**

 **כו וְיֹשְׁבֵיהֶן, קִצְרֵי-יָד--חַתּוּ, וַיֵּבֹשׁוּ; הָיוּ עֵשֶׂב שָׂדֶה, וִירַק דֶּשֶׁא, חֲצִיר גַּגּוֹת, וּשְׁדֵפָה לִפְנֵי קָמָה.**

 **כז וְשִׁבְתְּךָ וְצֵאתְךָ וּבֹאֲךָ, יָדָעְתִּי; וְאֵת, הִתְרַגֶּזְךָ אֵלָי.**

 **כח יַעַן הִתְרַגֶּזְךָ אֵלַי, וְשַׁאֲנַנְךָ עָלָה בְאָזְנָי--וְשַׂמְתִּי חַחִי בְּאַפֶּךָ, וּמִתְגִּי בִּשְׂפָתֶיךָ, וַהֲשִׁבֹתִיךָ, בַּדֶּרֶךְ אֲשֶׁר בָּאתָ בָּהּ.**

**כט וְזֶה-לְּךָ הָאוֹת--אָכוֹל הַשָּׁנָה סָפִיחַ, וּבַשָּׁנָה הַשֵּׁנִית סָחִישׁ; וּבַשָּׁנָה הַשְּׁלִישִׁית, זִרְעוּ וְקִצְרוּ וְנִטְעוּ כְרָמִים וְאִכְלוּ פִרְיָם.**

 **ל וְיָסְפָה פְּלֵיטַת בֵּית-יְהוּדָה, הַנִּשְׁאָרָה--שֹׁרֶשׁ לְמָטָּה; וְעָשָׂה פְרִי, לְמָעְלָה.**

**לא כִּי מִירוּשָׁלִַם תֵּצֵא שְׁאֵרִית, וּפְלֵיטָה מֵהַר צִיּוֹן; קִנְאַת יְהוָה (צְבָאוֹת), תַּעֲשֶׂה-זֹּאת עַבְדִּי.**

**לב לָכֵן, כֹּה-אָמַר יְהוָה אֶל-מֶלֶךְ אַשּׁוּר, לֹא יָבֹא אֶל-הָעִיר הַזֹּאת, וְלֹא-יוֹרֶה שָׁם חֵץ; וְלֹא-יְקַדְּמֶנָּה מָגֵן, וְלֹא יִשְׁפֹּךְ עָלֶיהָ סֹלְלָה.**

**לג בַּדֶּרֶךְ אֲשֶׁר-יָבֹא, בָּהּ יָשׁוּב; וְאֶל-הָעִיר הַזֹּאת לֹא יָבֹא, נְאֻם-יְהוָה.**

**לד וְגַנּוֹתִי אֶל-הָעִיר הַזֹּאת, לְהוֹשִׁיעָהּ לְמַעֲנִי, וּלְמַעַן דָּוִד**

 הנביא שב לבשר למלך חזקיהו, שתפילתו אל ה' התקבלה, ותוצאותיה:

 א. הבטחה על מפלת אשור.

 ב. השבת השפע הכלכלי ליהודה.

 שתי ההבטחות קשורות זו בזו, כפי שהבשורה על מפלת סנחריב תתקיים כך תתקיים הבטחתו השנייה שישוב השפע הכלכלי ליהודה.

 בשנה הראשונה לא יחסר מזון ויסתפקו בספיחי הזרעים, שיצמחו מאליהם.

 בשנה השנייה יאכלו שחיס (ספיחי ספיחים) ולא ירגישו בחיסרון.

 בשנה השלישית יזרעו, יקצרו, יטעו כרמים ויאכלו פרותיהם השפע ישוב וירושלים תינצל.

 **"וגנותי על העיר הזאת להושיעה למעני ולמען דוד עבדי"** (ל"ד)

### 7. מפלת מחנה אשור. (ל"ה – ל"ז)

 **לה וַיְהִי, בַּלַּיְלָה הַהוּא, וַיֵּצֵא מַלְאַךְ יְהוָה וַיַּךְ בְּמַחֲנֵה אַשּׁוּר, מֵאָה שְׁמוֹנִים וַחֲמִשָּׁה אָלֶף; וַיַּשְׁכִּימוּ בַבֹּקֶר, וְהִנֵּה כֻלָּם פְּגָרִים מֵתִים.**

 **לו וַיִּסַּע וַיֵּלֶךְ, וַיָּשָׁב סַנְחֵרִיב מֶלֶךְ-אַשּׁוּר; וַיֵּשֶׁב, בְּנִינְוֵה.**

 **לז וַיְהִי הוּא מִשְׁתַּחֲוֶה בֵּית נִסְרֹךְ אֱלֹהָיו, וְאַדְרַמֶּלֶךְ וְשַׂרְאֶצֶר (בָּנָיו) הִכֻּהוּ בַחֶרֶב, וְהֵמָּה נִמְלְטוּ, אֶרֶץ אֲרָרָט; וַיִּמְלֹךְ אֵסַר-חַדֹּן בְּנוֹ, תַּחְתָּיו.**

 מפלת אשור באה בדרך ניסית. סנחריב שהטיל מצור על יהודה, לא זכה להכניע אותה ולהיכנס לתוכה, אחרי שמלאך ה' הכה במחנהו מאה ושמונים וחמשה אלף במגיפה. סנחריב נאלץ לשוב לארצו ושם מצא את מותו.

 (מקור נוסף – מלכים ב', י"ט, ל"ה)

## מלכים ב פרק כ

### חלוקת הפרק:

1. מחלת חזקיהו ותפילתו – א – ג

2. הבשורה על קבלת תפילתו ואריכות חייו – ד - ו

3. רפואת חזקיהו – ז

4. מתן האות – ח – יא

5. מנחת מרודך בן בלאדן מלך בבל לחזקיהו – יב

6. מעשי חזקיהו עם משלחת מלך בבל – יג – יד

7. תוכחת ישעיה והפורענות על מעשהו של המלך חזקיהו – טו – יח

8. תגובת חזקיהו לתוכחה ולנבואת הפורענות – יט

9. מות חזקיהו והמלכת מנשה בנו – כ - כא

### 1. מחלת חזקיהו ותפילתו (א – ג)

 **א בַּיָּמִים הָהֵם, חָלָה חִזְקִיָּהוּ לָמוּת; וַיָּבֹא אֵלָיו יְשַׁעְיָהוּ בֶן-אָמוֹץ הַנָּבִיא, וַיֹּאמֶר אֵלָיו כֹּה-אָמַר יְהוָה צַו לְבֵיתֶךָ--כִּי מֵת אַתָּה, וְלֹא תִחְיֶה.**

**ב וַיַּסֵּב אֶת-פָּנָיו, אֶל-הַקִּיר; וַיִּתְפַּלֵּל--אֶל-יְהוָה, לֵאמֹר.**

**ג אָנָּה יְהוָה, זְכָר-נָא אֵת אֲשֶׁר הִתְהַלַּכְתִּי לְפָנֶיךָ בֶּאֱמֶת וּבְלֵבָב שָׁלֵם, וְהַטּוֹב בְּעֵינֶיךָ, עָשִׂיתִי; וַיֵּבְךְּ חִזְקִיָּהוּ, בְּכִי גָדוֹל.**

חזקיהו מלך יהודה חלה ונטה למות שלושה ימים קודם מפלת סנחריב, וכשהודיעו הנביא כי קרב יום מותו, נשא תפילה לה' לרפואתו.

### 2. הבשורה על קבלת תפילתו ואריכות חייו (ד – ו)

 **ד וַיְהִי יְשַׁעְיָהוּ--לֹא יָצָא, העיר (חָצֵר) הַתִּיכֹנָה; וּדְבַר-יְהוָה--הָיָה אֵלָיו, לֵאמֹר.**

 **ה שׁוּב וְאָמַרְתָּ אֶל-חִזְקִיָּהוּ נְגִיד-עַמִּי, כֹּה-אָמַר יְהוָה אֱלֹהֵי דָּוִד אָבִיךָ, שָׁמַעְתִּי אֶת-תְּפִלָּתֶךָ, רָאִיתִי אֶת דִּמְעָתֶךָ; הִנְנִי, רֹפֶא לָךְ--בַּיּוֹם הַשְּׁלִישִׁי, תַּעֲלֶה בֵּית יְהוָה.**

 **ו וְהֹסַפְתִּי עַל-יָמֶיךָ, חֲמֵשׁ עֶשְׂרֵה שָׁנָה, וּמִכַּף מֶלֶךְ-אַשּׁוּר אַצִּילְךָ, וְאֵת הָעִיר הַזֹּאת; וְגַנּוֹתִי, עַל-הָעִיר הַזֹּאת--לְמַעֲנִי, וּלְמַעַן דָּוִד עַבְדִּי.**

 הנביא שב לבשר לחזקיהו, כי תפילתו התקבלה שמשמעותה:

 א'. רפואתו מחוליו והוספת חמש עשרה שנה לחייו (אישית).

 ב'. מפלת אשור והצלת יהודה (כללית).

 הערה: מכאן המסקנה שחלה קודם מפלת אשור.

### 3. רפואת חזקיהו (ז)

 **ז וַיֹּאמֶר יְשַׁעְיָהוּ, קְחוּ דְּבֶלֶת תְּאֵנִים; וַיִּקְחוּ וַיָּשִׂימוּ עַל-הַשְּׁחִין, וַיֶּחִי.**

 רפואתו של חזקיהו מהשחין שלקה בו - הייתה בעזרת הנביא שביקשו למרוח דבלת תאנים על הצרעת .

### 4. מתן האות (ח – יא)

 **ח וַיֹּאמֶר חִזְקִיָּהוּ, אֶל-יְשַׁעְיָהוּ, מָה אוֹת, כִּי-יִרְפָּא יְהוָה לִי; וְעָלִיתִי בַּיּוֹם הַשְּׁלִישִׁי, בֵּית יְהוָה.**

 **ט וַיֹּאמֶר יְשַׁעְיָהוּ, זֶה-לְּךָ הָאוֹת מֵאֵת יְהוָה, כִּי יַעֲשֶׂה יְהוָה, אֶת-הַדָּבָר אֲשֶׁר דִּבֵּר: הָלַךְ הַצֵּל עֶשֶׂר מַעֲלוֹת, אִם יָשׁוּב עֶשֶׂר מַעֲלוֹת.**

 **י וַיֹּאמֶר, יְחִזְקִיָּהוּ, נָקֵל לַצֵּל, לִנְטוֹת עֶשֶׂר מַעֲלוֹת; לֹא כִי, יָשׁוּב הַצֵּל אֲחֹרַנִּית עֶשֶׂר מַעֲלוֹת.**

**יא וַיִּקְרָא יְשַׁעְיָהוּ הַנָּבִיא, אֶל-יְהוָה; וַיָּשֶׁב אֶת-הַצֵּל, בַּמַּעֲלוֹת אֲשֶׁר יָרְדָה בְּמַעֲלוֹת אָחָז אֲחֹרַנִּית עֶשֶׂר מַעֲלוֹת.**

 לחיזוק דברי הבשורה הכפולה של הנביא, הוסיף הנביא ונתן לחזקיהו **"אות"**, שמשמעותו ששעון השמש שעל פיו היו קובעים את שעות היום לפי מספר המעלות שעליהן השתרע הצל, ישוב לאחור כנגד פעולתו התקינה יום יום, **"ותשוב השמש עשר מעלות במעלות אשר ירדה"** (ח').

רש"י: נתקצר היום עשר שעות ביום בו מת אחז מלך יהודה, כדי שלא יספיקו להספידו ועלו עכשיו לאחוריהם, ביום שנתרפא חזקיהו ונתווספו עשר שעות.

### 5. מנחת מרודך בן בלאדןמלך בבל לחזקיהו (יב)

 **יב בָּעֵת הַהִיא שָׁלַח בְּרֹאדַךְ בַּלְאֲדָן בֶּן-בַּלְאֲדָן מֶלֶךְ-בָּבֶל, סְפָרִים וּמִנְחָה--אֶל-חִזְקִיָּהוּ: כִּי שָׁמַע, כִּי חָלָה חִזְקִיָּהוּ.**

 מלך בבל מרודך בלאדן אשר שמע על חוליו ורפואתו של חזקיהו, שלח לכבודו משלחת ועיקר שליחותו לשמוע על המופת שנעשה לו (שינוי המעלות בשעון השמש)

### 6. מעשי חזקיהו עם משלחת בבל (יג – יד)

 **יג וַיִּשְׁמַע עֲלֵיהֶם, חִזְקִיָּהוּ, וַיַּרְאֵם אֶת-כָּל-בֵּית נְכֹתֹה אֶת-הַכֶּסֶף וְאֶת-הַזָּהָב וְאֶת-הַבְּשָׂמִים וְאֵת שֶׁמֶן הַטּוֹב וְאֵת בֵּית כֵּלָיו, וְאֵת כָּל-אֲשֶׁר נִמְצָא בְּאוֹצְרֹתָיו: לֹא-הָיָה דָבָר, אֲשֶׁר לֹא-הֶרְאָם חִזְקִיָּהוּ בְּבֵיתוֹ וּבְכָל מֶמְשַׁלְתּוֹ.**

 **יד וַיָּבֹא יְשַׁעְיָהוּ הַנָּבִיא, אֶל-הַמֶּלֶךְ חִזְקִיָּהוּ; וַיֹּאמֶר אֵלָיו מָה אָמְרוּ הָאֲנָשִׁים הָאֵלֶּה, וּמֵאַיִן יָבֹאוּ אֵלֶיךָ, וַיֹּאמֶר חִזְקִיָּהוּ, מֵאֶרֶץ רְחוֹקָה בָּאוּ מִבָּבֶל.**

 כאות תודה והוקרה על מעשהו, נהג חזקיהו בשלוחים, בגאווה והראם את כל אוצרותיו ואת אוצרות בית ה' ואף הראם את שמן אפרסמון, שלא היה בכל העולם כולו מלבד ביריחו.

### 7. תוכחת ישעיה והפורענות על מעשהו של המלך חזקיהו (טו –יח)

 **טו וַיֹּאמֶר, מָה רָאוּ בְּבֵיתֶךָ; וַיֹּאמֶר חִזְקִיָּהוּ, אֵת כָּל-אֲשֶׁר בְּבֵיתִי רָאוּ--לֹא-הָיָה דָבָר אֲשֶׁר לֹא-הִרְאִיתִם, בְּאֹצְרֹתָי.**

 **טז וַיֹּאמֶר יְשַׁעְיָהוּ, אֶל-חִזְקִיָּהוּ: שְׁמַע, דְּבַר-יְהוָה.**

 **יז הִנֵּה, יָמִים בָּאִים, וְנִשָּׂא כָּל-אֲשֶׁר בְּבֵיתֶךָ וַאֲשֶׁר אָצְרוּ אֲבֹתֶיךָ עַד-הַיּוֹם הַזֶּה, בָּבֶלָה: לֹא-יִוָּתֵר דָּבָר, אָמַר יְהוָה.**

 **יח וּמִבָּנֶיךָ אֲשֶׁר יֵצְאוּ מִמְּךָ, אֲשֶׁר תּוֹלִיד--יקח (יִקָּחוּ); וְהָיוּ, סָרִיסִים, בְּהֵיכַל, מֶלֶךְ בָּבֶל.**

 בהיוודע מעשהו של המלך חזקיהו עם משלחת מלך בבל, שב הנביא להוכיח את חזקיהו על המעשה שהיה בו משום גאווה ושחצנות, ובדבריו בקורת על תעוזתו וגאוותו, כשהראם את כלי המקדש את כליו הנמצאים בביתו והרחיק לכת כשהראם אף את כלי המלחמה.

### 8. תגובת חזקיהו לתוכחה ולנבואת הפורענות (יט)

 **יט וַיֹּאמֶר חִזְקִיָּהוּ אֶל-יְשַׁעְיָהוּ, טוֹב דְּבַר-יְהוָה אֲשֶׁר דִּבַּרְתָּ; וַיֹּאמֶר, הֲלוֹא אִם-שָׁלוֹם וֶאֱמֶת יִהְיֶה בְיָמָי.**

 כששמע חזקיהו את דבר הנביא, השיב כי טוב הדבר בעיניו, מאחר והפורענות הצפויה לא תתקיים בימיו, אלא רק לאחר מותו. (רש"י, מצודת דוד)

### 9. מות חזקיהו והמלכת מנשה בנו (כ – כא)

 **כ וְיֶתֶר דִּבְרֵי חִזְקִיָּהוּ, וְכָל-גְּבוּרָתוֹ, וַאֲשֶׁר עָשָׂה אֶת-הַבְּרֵכָה וְאֶת-הַתְּעָלָה, וַיָּבֵא אֶת-הַמַּיִם הָעִירָה: הֲלֹא הֵם כְּתוּבִים, עַל-סֵפֶר דִּבְרֵי הַיָּמִים--לְמַלְכֵי יְהוּדָה.**

**כא וַיִּשְׁכַּב חִזְקִיָּהוּ, עִם-אֲבֹתָיו; וַיִּמְלֹךְ מְנַשֶּׁה בְנוֹ, תַּחְתָּיו.**

## מלכים ב' פרק כ"א

### חלוקת הפרק:

1. מלכות מנשה וחטאיו – א – יא

2. נבואת הפורענות על החטאים – יב – יח

3. מלכות אמון בן מנשה – יט – כו

### 1. מלכות מנשה וחטאיו (א – יא) (מ-3227 - 3287 לבריאה)

 **א בֶּן-שְׁתֵּים עֶשְׂרֵה שָׁנָה, מְנַשֶּׁה בְמָלְכוֹ, וַחֲמִשִּׁים וְחָמֵשׁ שָׁנָה, מָלַךְ בִּירוּשָׁלִָם; וְשֵׁם אִמּוֹ, חֶפְצִי-בָהּ.**

 **ב וַיַּעַשׂ הָרַע, בְּעֵינֵי יְהוָה--כְּתוֹעֲבֹת, הַגּוֹיִם, אֲשֶׁר הוֹרִישׁ יְהוָה, מִפְּנֵי בְּנֵי יִשְׂרָאֵל.**

 **ג וַיָּשָׁב, וַיִּבֶן אֶת-הַבָּמוֹת, אֲשֶׁר אִבַּד, חִזְקִיָּהוּ אָבִיו; וַיָּקֶם מִזְבְּחֹת לַבַּעַל, וַיַּעַשׂ אֲשֵׁרָה כַּאֲשֶׁר עָשָׂה אַחְאָב מֶלֶךְ יִשְׂרָאֵל, וַיִּשְׁתַּחוּ לְכָל-צְבָא הַשָּׁמַיִם, וַיַּעֲבֹד אֹתָם.**

 **ד וּבָנָה מִזְבְּחֹת, בְּבֵית יְהוָה, אֲשֶׁר אָמַר יְהוָה, בִּירוּשָׁלִַם אָשִׂים אֶת-שְׁמִי.**

 **ה וַיִּבֶן מִזְבְּחוֹת, לְכָל-צְבָא הַשָּׁמָיִם, בִּשְׁתֵּי, חַצְרוֹת בֵּית-יְהוָה.**

 **ו וְהֶעֱבִיר אֶת-בְּנוֹ, בָּאֵשׁ, וְעוֹנֵן וְנִחֵשׁ, וְעָשָׂה אוֹב וְיִדְּעֹנִים: הִרְבָּה, לַעֲשׂוֹת הָרַע בְּעֵינֵי יְהוָה לְהַכְעִיס.**

 **ז וַיָּשֶׂם, אֶת-פֶּסֶל הָאֲשֵׁרָה אֲשֶׁר עָשָׂה--בַּבַּיִת, אֲשֶׁר אָמַר יְהוָה אֶל-דָּוִד וְאֶל-שְׁלֹמֹה בְנוֹ, בַּבַּיִת הַזֶּה וּבִירוּשָׁלִַם אֲשֶׁר בָּחַרְתִּי מִכֹּל שִׁבְטֵי יִשְׂרָאֵל, אָשִׂים אֶת-שְׁמִי לְעוֹלָם.**

 **ח וְלֹא אֹסִיף, לְהָנִיד רֶגֶל יִשְׂרָאֵל, מִן-הָאֲדָמָה, אֲשֶׁר נָתַתִּי לַאֲבוֹתָם: רַק אִם-יִשְׁמְרוּ לַעֲשׂוֹת, כְּכֹל אֲשֶׁר צִוִּיתִים, וּלְכָל-הַתּוֹרָה, אֲשֶׁר-צִוָּה אֹתָם עַבְדִּי מֹשֶׁה.**

 **ט וְלֹא, שָׁמֵעוּ; וַיַּתְעֵם מְנַשֶּׁה, לַעֲשׂוֹת אֶת-הָרָע, מִן-הַגּוֹיִם, אֲשֶׁר הִשְׁמִיד יְהוָה מִפְּנֵי בְּנֵי יִשְׂרָאֵל.**

 **י וַיְדַבֵּר יְהוָה בְּיַד-עֲבָדָיו הַנְּבִיאִים, לֵאמֹר.**

 **יא יַעַן אֲשֶׁר עָשָׂה מְנַשֶּׁה מֶלֶךְ-יְהוּדָה, הַתֹּעֵבוֹת הָאֵלֶּה--הֵרַע, מִכֹּל אֲשֶׁר-עָשׂוּ הָאֱמֹרִי אֲשֶׁר לְפָנָיו; וַיַּחֲטִא גַם אֶת יְהוּדָה, בְּגִלּוּלָיו.**

 תקופת חזקיהו מלך יהודה, התאפיינה כתקופה טובה, שבה הצליח חזקיהו מלך יהודה לבער את עבודת האלילים, ולבטל את הבמות, אך עם סיומה של תקופה זו שהיתה מועטה, (מ-3199 עד 3227 לבריאה). לאחר מות חזקיהו, מלך בנו מנשה שהרבה לחטוא ולהחטיא את ישראל בעבודת האלילים, וגם בחטאים שבין אדם לחברו, **"וגם דם נקי שפך מנשה...".**

### סכום חטאי מנשה:

1. **"וישב ויבן את הבמות"** (ג) **–** בנה במות לזבוח בהם לשם עבודה זרה.

2. **"ויקם מזבחות לבעל ויעש אשרה"** (ג)

3. **"וישתחו לכל צבא השמים ויעבוד אותם"** (ג) – הרבה לעשות אלוהים אחרים ולעובדם, כדי להכעיס.

4. **"ובנה מזבחות בבית ה'"** (ד)

5. **"ויבן מזבחות לכל צבא השמים בשתי חצרות בית ה'"** (ה) (חצר ישראל וחצר הכוהנים)

6. **"והעביר את בנו באש"** (ו) – הקריב את בנו למולך.

7. **"ונחש ועשה אוב וידעונים..."** (ו) – מעשי כשפים וקסמים.

8. **"וישם את פסל האשרה אשר עשה בבית אשר אמר ה' אל דוד..."** (ז)

9. **"ויתעם מנשה לעשות את הרע..."** (ט) – התעם מדרך התורה, חטא והחטיא.

10.**"וגם דם נקי שפך מנשה הרבה מאוד"** (טז) – רצח את מתנגדיו ואת נביאי האמת, שפיכות דמים.

### 2. נבואת הפורענות על החטאים (יב- יח)

 **יב לָכֵן, כֹּה-אָמַר יְהוָה אֱלֹהֵי יִשְׂרָאֵל, הִנְנִי מֵבִיא רָעָה, עַל-יְרוּשָׁלִַם וִיהוּדָה: אֲשֶׁר, כָּל-שמעיו תִּצַּלְנָה, שְׁתֵּי אָזְנָיו.**

 בשל חטאי מנשה אשר הרבה לחטוא אף יותר מהגויים **"יען אשר מנשה... מכל אשר עשו האמורי לפניו"**, וגם בשל חטאי העם שנהרו אחר מעשיו הרעים, תבוא עליהם פורענות קשה, אשר כל מי שישמע עליה יחרד חרדה גדולה **"הנני מביא רעה... אשר כל שומעה תצלנה שתי אוזניו"** **יג וְנָטִיתִי עַל-יְרוּשָׁלִַם, אֵת קָו שֹׁמְרוֹן, וְאֶת-מִשְׁקֹלֶת, בֵּית אַחְאָב; וּמָחִיתִי אֶת-יְרוּשָׁלִַם כַּאֲשֶׁר-יִמְחֶה אֶת הַצַּלַּחַת, מָחָה, וְהָפַךְ, עַל-פָּנֶיהָ.**

 הפורענות על יהודה וירושלים, תהיה באותה מידה כפי שנעשה לשומרון (ישראל), וכפי שעשה ה' לבית אחאב, והדברים נאמרו בלשון ציורית **"קו שומרון"**, **משקולת בית אחאב"** (כלי בנין), שממשמעותם הינה שבאותה מידה שמודדים את קוי הבנין, כן עתיד הקב"ה למדוד במדויק את מעשיהם ובמקביל תהיה פורענותם כפי מעשיהם במדויק כפי שעשה ה' דין ופורענות בשומרון (ישראל) ובבית אחאב. **וּמָחִיתִי אֶת-יְרוּשָׁלִַם כַּאֲשֶׁר-יִמְחֶה אֶת הַצַּלַּחַת, מָחָה, וְהָפַךְ, עַל-פָּנֶיהָ.** השמדת יהודה תהיה כה קשה ומלאה, בדומה לאדם הנוהג לקנח מהצלחת שבה אכל ומסיים והופך אותה, במסר שלא נותרו בה שיירים, כך יהיה גורל ירושלים ויהודה, אשר תשאר חרבה ושוממה מיושביה.

**יד וְנָטַשְׁתִּי, אֵת שְׁאֵרִית נַחֲלָתִי, וּנְתַתִּים, בְּיַד אֹיְבֵיהֶם; וְהָיוּ לְבַז וְלִמְשִׁסָּה, לְכָל-אֹיְבֵיהֶם.**

כל הנותרים שיוותרו, יפלו בידי האויב ויהיו נתונים לבז (שלל) ולמשסה (פורענות).

 **טו יַעַן, אֲשֶׁר עָשׂוּ אֶת-הָרַע בְּעֵינַי, וַיִּהְיוּ מַכְעִסִים, אֹתִי--מִן-הַיּוֹם, אֲשֶׁר יָצְאוּ אֲבוֹתָם מִמִּצְרַיִם, וְעַד, הַיּוֹם הַזֶּה.**

 **טז וְגַם דָּם נָקִי שָׁפַךְ מְנַשֶּׁה, הַרְבֵּה מְאֹד, עַד אֲשֶׁר-מִלֵּא אֶת-יְרוּשָׁלִַם, פֶּה לָפֶה--לְבַד מֵחַטָּאתוֹ אֲשֶׁר הֶחֱטִיא אֶת יְהוּדָה, לַעֲשׂוֹת הָרַע בְּעֵינֵי יְהוָה.**

 בנוסף על כל מעשיו שבעיקרם חטאים שבין אדם למקום כשחטא והחטיא את יהודה, הוא עצמו הרבה לחטוא וגם לשפוך דם נקיים – שפיכות דמים (בין אדם לחברו). הוא רצח את מתנגדיו ואת הנביאים, ויש הסוברים שמנשה רצח את ישעיהו הנביא, שהיה סבו (יבמות מט)

 **יז וְיֶתֶר דִּבְרֵי מְנַשֶּׁה וְכָל-אֲשֶׁר עָשָׂה, וְחַטָּאתוֹ אֲשֶׁר חָטָא: הֲלֹא-הֵם כְּתוּבִים, עַל-סֵפֶר דִּבְרֵי הַיָּמִים לְמַלְכֵי יְהוּדָה.**

 **יח וַיִּשְׁכַּב מְנַשֶּׁה עִם-אֲבֹתָיו, וַיִּקָּבֵר בְּגַן-בֵּיתוֹ בְּגַן-עֻזָּא; וַיִּמְלֹךְ אָמוֹן בְּנוֹ, תַּחְתָּיו.**

 אחר מות מנשה, נקבר בגן ביתו, בגן עוזא מלך בני אמון.

### 3 מלכות אמון בן מנשה (יט- כו) (3283 – 3285 לבריאה)

 **יט בֶּן-עֶשְׂרִים וּשְׁתַּיִם שָׁנָה, אָמוֹן בְּמָלְכוֹ, וּשְׁתַּיִם שָׁנִים, מָלַךְ בִּירוּשָׁלִָם; וְשֵׁם אִמּוֹ, מְשֻׁלֶּמֶת בַּת-חָרוּץ מִן יָטְבָה.**

 **כ וַיַּעַשׂ הָרַע, בְּעֵינֵי יְהוָה, כַּאֲשֶׁר עָשָׂה, מְנַשֶּׁה אָבִיו.**

 **כא וַיֵּלֶךְ, בְּכָל-הַדֶּרֶךְ אֲשֶׁר-הָלַךְ אָבִיו; וַיַּעֲבֹד, אֶת-הַגִּלֻּלִים אֲשֶׁר עָבַד אָבִיו, וַיִּשְׁתַּחוּ, לָהֶם.**

 **כב וַיַּעֲזֹב, אֶת-יְהוָה אֱלֹהֵי אֲבֹתָיו; וְלֹא הָלַךְ, בְּדֶרֶךְ יְהוָה.**

 **כג וַיִּקְשְׁרוּ עַבְדֵי-אָמוֹן, עָלָיו; וַיָּמִיתוּ אֶת-הַמֶּלֶךְ, בְּבֵיתוֹ.**

 **כד וַיַּךְ, עַם-הָאָרֶץ, אֵת כָּל-הַקֹּשְׁרִים, עַל-הַמֶּלֶךְ אָמוֹן; וַיַּמְלִיכוּ עַם-הָאָרֶץ אֶת-יֹאשִׁיָּהוּ בְנוֹ, תַּחְתָּיו.**

 **כה וְיֶתֶר דִּבְרֵי אָמוֹן, אֲשֶׁר עָשָׂה: הֲלֹא-הֵם כְּתוּבִים, עַל-סֵפֶר דִּבְרֵי הַיָּמִים--לְמַלְכֵי יְהוּדָה.**

 **כו וַיִּקְבֹּר אֹתוֹ בִּקְבֻרָתוֹ, בְּגַן-עֻזָּא; וַיִּמְלֹךְ יֹאשִׁיָּהוּ בְנוֹ, תַּחְתָּיו.**

 אמון, כאביו מנשה עשה את הרע בעיני ה', עבד עבודה זרה, ועונשו היה שנהרג בידי שריו ועבדיו שמרדו בו, ומפני זאת תקופתו היתה קצרה ביותר, שלאחריה הומלך יאשיהו בנו תחתיו, על ידי העם.

## מלכים ב' פרק כ"ב

### חלוקת הפרק:

1. מלכות יאשיהו בן אמון – א – ב

2. חיזוק בדקי בית המקדש - ג - ז

3. מציאת ספר התורה ותגובת המלך יאשיהו – ח - יא

4. בקשת יאשיהו לדרוש בה' - יב - יג

5. נבואת חולדה הנביאה – יד – כ

### 1. מלכות יאשיהו בן אמון (א – ב) (3285 – 3315 לבריאה)

 **א בן-שְׁמֹנֶה שָׁנָה, יֹאשִׁיָּהוּ בְמָלְכוֹ, וּשְׁלֹשִׁים וְאַחַת שָׁנָה, מָלַךְ בִּירוּשָׁלִָם; וְשֵׁם אִמּוֹ, יְדִידָה בַת-עֲדָיָה מִבָּצְקַת.**

 **ב וַּעַשׂ הַיָּשָׁר, בְּעֵינֵי יְהוָה; וַיֵּלֶךְ, בְּכָל-דֶּרֶךְ דָּוִד אָבִיו, וְלֹא-סָר, יָמִין וּשְׂמֹאול.**

 מלכות יאשיהו בן אמון, החלה בעודו צעיר לימים, ובניגוד לאביו אמון הרשע, ביקש לשוב ולחפש את הדרך שבה יתקיימו יהודה על פי דרך התורה והמצוות. טיהר את הארץ מעבודת האלילים, חדש הברית עם ה' לשמור, ללכת בדרכיו וחוקיו.

### 2. חיזוק בדקי בית המקדש (ג – ז)

 **ג וַיְהִי, בִּשְׁמֹנֶה עֶשְׂרֵה שָׁנָה, לַמֶּלֶךְ, יֹאשִׁיָּהוּ; שָׁלַח הַמֶּלֶךְ אֶת-שָׁפָן בֶּן-אֲצַלְיָהוּ בֶן-מְשֻׁלָּם, הַסֹּפֵר, בֵּית יְהוָה, לֵאמֹר.**

 **ד עֲלֵה, אֶל-חִלְקִיָּהוּ הַכֹּהֵן הַגָּדוֹל, וְיַתֵּם אֶת-הַכֶּסֶף, הַמּוּבָא בֵּית יְהוָה--אֲשֶׁר אָסְפוּ שֹׁמְרֵי הַסַּף, מֵאֵת הָעָם.**

 **ה ויתנה (וְיִתְּנוּהוּ), עַל-יַד עֹשֵׂי הַמְּלָאכָה, הַמֻּפְקָדִים, בבית (בֵּית) יְהוָה; וְיִתְּנוּ אֹתוֹ, לְעֹשֵׂי הַמְּלָאכָה אֲשֶׁר בְּבֵית יְהוָה, לְחַזֵּק, בֶּדֶק הַבָּיִת.**

 **ו לֶחָרָשִׁים, וְלַבֹּנִים וְלַגֹּדְרִים; וְלִקְנוֹת עֵצִים וְאַבְנֵי מַחְצֵב, לְחַזֵּק אֶת-הַבָּיִת.**

 **ז אַךְ לֹא-יֵחָשֵׁב אִתָּם, הַכֶּסֶף הַנִּתָּן עַל-יָדָם: כִּי בֶאֱמוּנָה, הֵם עֹשִׂים.**

 עוד מפעולותיו לשפץ את בית המקדש, שלח בידי בן משולם הסופר אל חלקיהו הכהן בבקשה להתיך את הכסף שנאסף על ידי שומרי הסף, שיהיה מוכן, ולהפקידו בידי עושי המלאכה (חרשים, בונים ועוד), לתקן את בדקיו של בית המקדש.

### 3. מציאת ספר התורה ותגובת המלך יאשיהו (ח – יא)

 **ח וַיֹּאמֶר חִלְקִיָּהוּ הַכֹּהֵן הַגָּדוֹל, עַל-שָׁפָן הַסֹּפֵר, סֵפֶר הַתּוֹרָה מָצָאתִי, בְּבֵית יְהוָה; וַיִּתֵּן חִלְקִיָּה אֶת-הַסֵּפֶר אֶל-שָׁפָן, וַיִּקְרָאֵהוּ.**

 **ט וַיָּבֹא שָׁפָן הַסֹּפֵר, אֶל-הַמֶּלֶךְ, וַיָּשֶׁב אֶת-הַמֶּלֶךְ, דָּבָר; וַיֹּאמֶר, הִתִּיכוּ עֲבָדֶיךָ אֶת-הַכֶּסֶף הַנִּמְצָא בַבַּיִת, וַיִּתְּנֻהוּ עַל-יַד עֹשֵׂי הַמְּלָאכָה, הַמֻּפְקָדִים בֵּית יְהוָה.**

 **י וַיַּגֵּד שָׁפָן הַסֹּפֵר, לַמֶּלֶךְ לֵאמֹר, סֵפֶר נָתַן לִי, חִלְקִיָּה הַכֹּהֵן; וַיִּקְרָאֵהוּ שָׁפָן, לִפְנֵי הַמֶּלֶךְ.**

 **יא וַיְהִי כִּשְׁמֹעַ הַמֶּלֶךְ, אֶת-דִּבְרֵי סֵפֶר הַתּוֹרָה; וַיִּקְרַע, אֶת-בְּגָדָיו.**

 בשל הפעולות שנעשו לחיזוק בדקי הבית נמצא ספר תורה, עניין שעורר התרגשות ועולה כי ספר התורה הזה, הינו הספר שכתב משה רבינו, ושהיה מונח בצד הארון. יתכן שבשעה שמלך אחז בן יותם הרשע, שרף את התורה ובשל החשש שגם ספר התורה הזה יפול בידו, לקחו את ספר התורה הזה והחביאו אותו מפניו, ולאחר מותו של אחז חפשו ולא מצאוהו, ורק עתה כשפעלו בבדק הבית נמצא הספר, והודיעו על מציאתו למלך יאשיהו, וכשקראו מתוכו לפני המלך, וכפי שמורים חז"ל שהיה מכוון בפרשת התוכחה והפורענות ובהן הפרשה **"הולך ה' אותך ואת מלכך אשר תקים עליך אל גוי אשר לא ידעת אתה ואבותיך"** (דברים כח), קרע המלך את בגדיו מרוב צער ודאגה לעתיד הארץ והעם.

###  4. בקשת יאשיהו לדרוש בה' (יב – יג)

 **יב וַיְצַו הַמֶּלֶךְ אֶת-חִלְקִיָּה הַכֹּהֵן וְאֶת-אֲחִיקָם בֶּן-שָׁפָן וְאֶת-עַכְבּוֹר בֶּן-מִיכָיָה וְאֵת שָׁפָן הַסֹּפֵר, וְאֵת עֲשָׂיָה עֶבֶד-הַמֶּלֶךְ לֵאמֹר.**

 **יג לְכוּ דִרְשׁוּ אֶת-יְהוָה בַּעֲדִי וּבְעַד-הָעָם, וּבְעַד כָּל-יְהוּדָה, עַל-דִּבְרֵי הַסֵּפֶר הַנִּמְצָא, הַזֶּה: כִּי-גְדוֹלָה חֲמַת יְהוָה, אֲשֶׁר-הִיא נִצְּתָה בָנוּ, עַל אֲשֶׁר לֹא-שָׁמְעוּ אֲבֹתֵינוּ עַל-דִּבְרֵי הַסֵּפֶר הַזֶּה, לַעֲשׂוֹת כְּכָל-הַכָּתוּב עָלֵינוּ.**

משנמצא ספר התורה מגולל בפרשת האלות (קללות) כמצוין לעיל. הכיר המלך יאשיהו מכך שזה אות משמים, שהפורענות קרובה לבוא, ומיד הוציא משלחת בראשות חלקיה הכהן לנביא, לדרוש את ה' לפשר מציאת ספר התורה, כשהוא מגולל בפרשת הקללות, ואף להתפלל עליהם לביטול הגזירה.

### 5. נבואת חולדה הנביאה (יד – כ)

 **יד וַיֵּלֶךְ חִלְקִיָּהוּ הַכֹּהֵן וַאֲחִיקָם וְעַכְבּוֹר וְשָׁפָן וַעֲשָׂיָה, אֶל-חֻלְדָּה הַנְּבִיאָה אֵשֶׁת שַׁלֻּם בֶּן-תִּקְוָה בֶּן-חַרְחַס שֹׁמֵר הַבְּגָדִים, וְהִיא יֹשֶׁבֶת בִּירוּשָׁלִַם, בַּמִּשְׁנֶה; וַיְדַבְּרוּ, אֵלֶיהָ.**

 **טו וַתֹּאמֶר אֲלֵיהֶם, כֹּה-אָמַר יְהוָה אֱלֹהֵי יִשְׂרָאֵל: אִמְרוּ לָאִישׁ, אֲשֶׁר-שָׁלַח אֶתְכֶם אֵלָי.**

 **טז כֹּה אָמַר יְהוָה, הִנְנִי מֵבִיא רָעָה אֶל-הַמָּקוֹם הַזֶּה וְעַל-יֹשְׁבָיו--אֵת כָּל-דִּבְרֵי הַסֵּפֶר, אֲשֶׁר קָרָא מֶלֶךְ יְהוּדָה.**

 **יז תַּחַת אֲשֶׁר עֲזָבוּנִי, וַיְקַטְּרוּ לֵאלֹהִים אֲחֵרִים, לְמַעַן הַכְעִיסֵנִי, בְּכֹל מַעֲשֵׂה יְדֵיהֶם; וְנִצְּתָה חֲמָתִי בַּמָּקוֹם הַזֶּה, וְלֹא תִכְבֶּה.**

 **יח וְאֶל-מֶלֶךְ יְהוּדָה, הַשֹּׁלֵחַ אֶתְכֶם לִדְרֹשׁ אֶת-יְהוָה, כֹּה תֹאמְרוּ, אֵלָיו: כֹּה-אָמַר יְהוָה אֱלֹהֵי יִשְׂרָאֵל,**

 **הַדְּבָרִים אֲשֶׁר שָׁמָעְתָּ.**

 **יט יַעַן רַךְ-לְבָבְךָ וַתִּכָּנַע מִפְּנֵי יְהוָה, בְּשָׁמְעֲךָ אֲשֶׁר דִּבַּרְתִּי עַל-הַמָּקוֹם הַזֶּה וְעַל-יֹשְׁבָיו לִהְיוֹת לְשַׁמָּה וְלִקְלָלָה, וַתִּקְרַע אֶת בְּגָדֶיךָ, וַתִּבְכֶּה לְפָנָי; וְגַם אָנֹכִי שָׁמַעְתִּי, נְאֻם-יְהוָה.**

 **כ לָכֵן הִנְנִי אֹסִפְךָ עַל-אֲבֹתֶיךָ, וְנֶאֱסַפְתָּ אֶל-קִבְרֹתֶיךָ בְּשָׁלוֹם, וְלֹא-תִרְאֶינָה עֵינֶיךָ, בְּכֹל הָרָעָה אֲשֶׁר אֲנִי מֵבִיא עַל הַמָּקוֹם הַזֶּה; וַיָּשִׁבוּ אֶת-הַמֶּלֶךְ, דָּבָר.**

 המשלחת בראשות חלקיה הכהן הלכו אל חודה הנביאה, ומדבריה לבקשת המלך, בישרה להם על גזירת הפורענות שהיא מוחלטת, ולא ניתן לבטלה בשל חטאי העם המרובים, ועוד הוסיפה בשורה טובה למלך, אמרה שמפני שהמלך שב בתשובה שלמה וקרע את בגדיו ובכה, הפורענות, החורבן והגלות ידחו עד לאחר מותו, כדי שלא יצטער **"לכן הנני אספך על אבותיך... ולא תראינה עיניך בכל הרעה..."** (כ)

###  סכום נבואת חולדה הנביאה

 1. גזירת החורבן המוחלטת ולא ניתן לבטלה (כללית)

 2. הגזירה נדחית עד אחר מות יאשיהו (אישית)

## מלכים ב' פרק כ"ג.

### חלוקת הפרק:

1. כריתת הברית - א – ג

2. טיהור המקדש מעבודה זרה – ד – ז

3. השבתת הכהנים מעבודה זרה – ח – ט

4. טיהור ירושלים מעבודה זרה – י – יד

5. טיהור בית אל ושומרון מעבודה זרה – טו – יט

6. טבח כהני הבמות – כ

7. פסח שעשה יאשיהו – כא – כג

8. מעשי יאשיהו הנוספים – כד – כה

9. גזירת החורבן בשל חטאי מנשה – כו - כז

10. הריגת יאשיהו - כח – ל

11. מלכות יהואחז בן יאשיהו - לא – לג

12. מלכות יהויקים (אליקים) בן יאשיהו - לד - לז

### הקדמה:

אחר מות אמון, מלך אחריו בנו יאשיהו. עוד בצעירותו (בן 16 שנים), ובניגוד לאביו הרשע, הלך יאשיהו בדרך ה', ואף פעל להשיב את מלכות יהודה לימי הזוהר שיסד דוד בתחום הרוחני ובתחום הממלכה. יאשיהו, כבר בהיותו נער החל לדרוש לאלוקי דוד אביו **"ויעש הישר בעיני ה' וילך בכל דרך דוד אביו ולא** **סר ימין ושמאל"** (כב, ב), מלבד פעולותיו בתחום הרוחני, טיהור הארץ מעבודה זרה, כריתת וחידוש הברית בין ישראל להקב"ה, ועוד טרח ופעל יאשיהו בתיקון וחידוש בית המקדש והשבת מעמדו ותפארתו לעיני כל. גם בתחום הממלכה שב ופעל בתוקף להשיב על כנה את התנהלות התקינה של הרבה בארץ, על בסיס המשפט והצדק האלוקי.

### פעולות יאשיהו בתחום הרוחני

#### 1. כריתת הברית. (א – ג)

 **א וַיִּשְׁלַח, הַמֶּלֶךְ; וַיַּאַסְפוּ אֵלָיו, כָּל-זִקְנֵי יְהוּדָה וִירוּשָׁלִָם. ב וַיַּעַל הַמֶּלֶךְ בֵּית-יְהוָה וְכָל-אִישׁ יְהוּדָה וְכָל-יֹשְׁבֵי יְרוּשָׁלִַם אִתּוֹ, וְהַכֹּהֲנִים וְהַנְּבִיאִים, וְכָל הָעָם, לְמִקָּטֹן וְעַד-גָּדוֹל; וַיִּקְרָא בְאָזְנֵיהֶם, אֶת כָּל-דִּבְרֵי סֵפֶר הַבְּרִית, הַנִּמְצָא, בְּבֵית יְהוָה. ג וַיַּעֲמֹד הַמֶּלֶךְ עַל-הָעַמּוּד וַיִּכְרֹת אֶת-הַבְּרִית לִפְנֵי יְהוָה, לָלֶכֶת אַחַר יְהוָה וְלִשְׁמֹר מִצְו‍ֹתָיו וְאֶת עֵדְו‍ֹתָיו וְאֶת-חֻקֹּתָיו בְּכָל-לֵב וּבְכָל-נֶפֶשׁ, לְהָקִים אֶת-דִּבְרֵי הַבְּרִית הַזֹּאת, הַכְּתֻבִים עַל-הַסֵּפֶר הַזֶּה; וַיַּעֲמֹד כָּל הָעָם, בַּבְּרִית**

 יאשיהו המלך ידע להשתחרר מדרכי אביו ואבותיו, אמון ומנשה שהלכו שלא בדרכי התורה והמצוות, ומלבד ששב בתשובה שלמה, הלך בדרך דוד, ועשה גם לעמו והשיבם אל דרך ה'. פעולתו הראשונית היתה, חידוש הברית בין ישראל לבין ה'. לאחר שאסף את כולם לירושלים, וקרא בפניהם פרשיות מספר התורה שנמצא בבית ה' על ידי חלקיהו, **"ויאמר חלקיהו הכהן הגדול על שפן הסופר ספר התורה** **מצאתי בבית ה'..."** (כב, ח).

 הערה: ספר התורה שנמצא, הינו ספר התורה שכתב משה :"ובהוציאם את הכסף המובא בית אדוני מצא חלקיהו ויאמר אל שפן הסופר ספר התורה מצאתי” (דברי הימים ב, לד) ויתכן כי הספר הוחבא מפני אחז המלך ששרף את התורה ולאחר מצאוהו וכנפתח מצאו שהיה בפרשת התוכחות ומפני זאת קרע יאשיהו את בגדיו (מצודת דוד פסוק ח)

###  2. טיהור המקדש מעבודה זרה. (ד – ז)

 **ד וַיְצַו הַמֶּלֶךְ אֶת-חִלְקִיָּהוּ הַכֹּהֵן הַגָּדוֹל וְאֶת-כֹּהֲנֵי הַמִּשְׁנֶה, וְאֶת-שֹׁמְרֵי הַסַּף, לְהוֹצִיא מֵהֵיכַל יְהוָה, אֵת כָּל-הַכֵּלִים הָעֲשׂוּיִם לַבַּעַל וְלָאֲשֵׁרָה וּלְכֹל צְבָא הַשָּׁמָיִם; וַיִּשְׂרְפֵם מִחוּץ לִירוּשָׁלִַם, בְּשַׁדְמוֹת קִדְרוֹן, וְנָשָׂא אֶת-עֲפָרָם, בֵּית-אֵל. ה וְהִשְׁבִּית אֶת-הַכְּמָרִים, אֲשֶׁר נָתְנוּ מַלְכֵי יְהוּדָה, וַיְקַטֵּר בַּבָּמוֹת בְּעָרֵי יְהוּדָה, וּמְסִבֵּי יְרוּשָׁלִָם; וְאֶת הַמְקַטְּרִים לַבַּעַל, לַשֶּׁמֶשׁ וְלַיָּרֵחַ וְלַמַּזָּלוֹת, וּלְכֹל, צְבָא הַשָּׁמָיִם. ו וַיֹּצֵא אֶת-הָאֲשֵׁרָה מִבֵּית יְהוָה מִחוּץ לִירוּשָׁלִַם, אֶל-נַחַל קִדְרוֹן, וַיִּשְׂרֹף אֹתָהּ בְּנַחַל קִדְרוֹן, וַיָּדֶק לְעָפָר; וַיַּשְׁלֵךְ, אֶת-עֲפָרָהּ, עַל-קֶבֶר, בְּנֵי הָעָם. ז וַיִּתֹּץ אֶת-בָּתֵּי הַקְּדֵשִׁים,**

 **אֲשֶׁר בְּבֵית יְהוָה: אֲשֶׁר הַנָּשִׁים, אֹרְגוֹת שָׁם בָּתִּים--לָאֲשֵׁרָה.**

אחר כריתת הברית, החל יאשיהו בטיהור הארץ מעבודה זרה, ביטל את תפקידי הכמרים שהיו מקטרים לבעל בבמות. במעשה הטיהור, הלך יאשיהו בעקבות חזקיהו שטיהר את הארץ מעבודה זרה, והוכרח יאשיהו לשוב ולבטלן, לאחר שחידש אותם מנשה סבו.

### 3. השבתת הכהנים מעבודה זרה. (ח – ט)

 **ח וַיָּבֵא אֶת-כָּל-הַכֹּהֲנִים, מֵעָרֵי יְהוּדָה, וַיְטַמֵּא אֶת-הַבָּמוֹת אֲשֶׁר קִטְּרוּ-שָׁמָּה הַכֹּהֲנִים, מִגֶּבַע עַד בְּאֵר שָׁבַע; וְנָתַץ אֶת-בָּמוֹת הַשְּׁעָרִים, אֲשֶׁר-פֶּתַח שַׁעַר יְהוֹשֻׁעַ שַׂר-הָעִיר, אֲשֶׁר-עַל-שְׂמֹאול אִישׁ, בְּשַׁעַר הָעִיר. ט אַךְ, לֹא יַעֲלוּ כֹּהֲנֵי הַבָּמוֹת, אֶל-מִזְבַּח יְהוָה, בִּירוּשָׁלִָם: כִּי אִם-אָכְלוּ מַצּוֹת, בְּתוֹךְ אֲחֵיהֶם.**

השבתת הכהנים אשר תעו אחרי עבודה זרה, אסף יאשיהו את כל הכהנים שמשבט לוי שתעו, עבדו ושמשו בעבודה זרה והשיבם בתשובה, ועם זאת נקנסו על עברם ונאסרו בעבודת המקדש, הקרבת קרבנות ועוד, ואף שנאסרו מלשוב לעבוד את עבודת הכהנים במקדש, לא מנע מהם יאשיהו את חלקם, בקבלת מתנות הכהונה המגיעים להם "אם לא מנע מהם מלאכול שאחרי מנחות וקודשים" (רש"י)

### 4. טיהור ירושלים מעבודה זרה. (י – יד)

 **י וְטִמֵּא אֶת-הַתֹּפֶת, אֲשֶׁר בְּגֵי בני- (בֶן-) הִנֹּם: לְבִלְתִּי, לְהַעֲבִיר אִישׁ אֶת-בְּנוֹ וְאֶת-בִּתּוֹ בָּאֵשׁ לַמֹּלֶךְ. יא וַיַּשְׁבֵּת אֶת-הַסּוּסִים, אֲשֶׁר נָתְנוּ מַלְכֵי יְהוּדָה לַשֶּׁמֶשׁ מִבֹּא בֵית-יְהוָה, אֶל-לִשְׁכַּת נְתַן מֶלֶךְ הַסָּרִיס, אֲשֶׁר בַּפַּרְוָרִים; וְאֶת-מַרְכְּבוֹת הַשֶּׁמֶשׁ, שָׂרַף בָּאֵשׁ. יב וְאֶת-הַמִּזְבְּחוֹת אֲשֶׁר עַל-הַגָּג עֲלִיַּת אָחָז אֲשֶׁר-עָשׂוּ מַלְכֵי יְהוּדָה, וְאֶת-הַמִּזְבְּחוֹת אֲשֶׁר-עָשָׂה מְנַשֶּׁה בִּשְׁתֵּי חַצְרוֹת בֵּית-יְהוָה נָתַץ הַמֶּלֶךְ; וַיָּרָץ מִשָּׁם, וְהִשְׁלִיךְ אֶת-עֲפָרָם אֶל-נַחַל קִדְרוֹן. יג וְאֶת-הַבָּמוֹת אֲשֶׁר עַל-פְּנֵי יְרוּשָׁלַים,אֲשֶׁר מִימִין לְהַר-הַמַּשְׁחִית, אֲשֶׁר בָּנָה שְׁלֹמֹה מֶלֶךְ-יִשְׂרָאֵל לְעַשְׁתֹּרֶת שִׁקֻּץ צִידֹנִים וְלִכְמוֹשׁ שִׁקֻּץ מוֹאָב, וּלְמִלְכֹּם תּוֹעֲבַת בְּנֵי עַמּוֹן טִמֵּא, הַמֶּלֶךְ. יד וְשִׁבַּר, אֶת-הַמַּצֵּבוֹת, וַיִּכְרֹת, אֶת הָאֲשֵׁרִים; וַיְמַלֵּא אֶת-מְקוֹמָם, עַצְמוֹת אָדָם.**

 בהמשך פעולותיו למיגור העבודה זרה, הרס המלך את כל המקומות בהם עבדו עבודה זרה בירושלים, וכדי לבזות ולטמא את המקומות לבל ישובו לעבוד בהם, הוציא עצמות עובדי עבודה זרה מקבריהם, ונתנם במקום האשרות והמצבות, ושרפם שם. (רד"ק)

### 5. טיהור בית אל ושומרון מעבודה זרה. (טו – יט)

 **טו וְגַם אֶת-הַמִּזְבֵּחַ אֲשֶׁר בְּבֵית-אֵל, הַבָּמָה אֲשֶׁר עָשָׂה יָרָבְעָם בֶּן-נְבָט אֲשֶׁר הֶחֱטִיא אֶת-יִשְׂרָאֵל גַּם אֶת הַמִּזְבֵּחַ הַהוּא וְאֶת-הַבָּמָה, נָתָץ; וַיִּשְׂרֹף אֶת-הַבָּמָה הֵדַק לְעָפָר, וְשָׂרַף אֲשֵׁרָה. טז וַיִּפֶן יֹאשִׁיָּהוּ, וַיַּרְא אֶת-הַקְּבָרִים אֲשֶׁר-שָׁם בָּהָר, וַיִּשְׁלַח וַיִּקַּח אֶת-הָעֲצָמוֹת מִן-הַקְּבָרִים, וַיִּשְׂרֹף עַל הַמִּזְבֵּחַ וַיְטַמְּאֵהוּ כִּדְבַר יְהוָה, אֲשֶׁר קָרָא אִישׁ הָאֱלֹהִים, אֲשֶׁר קָרָא, אֶת-הַדְּבָרִים הָאֵלֶּה.**

 עולה כי הנבואה שנאמרה (במלכים א, יג) בעניין נבואת איש האלוקים (עוד נביא) (רש"י שם), התממשה במלואה. הוא אשר ניבא שיקום מלך ביהודה, אשר יזבח את כוהני הבמות וישרוף עצמות אדם על המזבחות ששמשו לעבודה זרה **"והנה איש אלוקים... ויקרא על המזבח בדבר ה'...הנה בן נולד לבית דוד יאשיהו** **שמו וזבח עליך את כוהני הבמות המקטירים עליך ועצמות אדם ישרפו עליך"** (מלכים א, ג, ב)

 **יז** **וַיֹּאמֶר--מָה הַצִּיּוּן הַלָּז, אֲשֶׁר אֲנִי רֹאֶה; וַיֹּאמְרוּ אֵלָיו אַנְשֵׁי הָעִיר, הַקֶּבֶר אִישׁ-הָאֱלֹהִים אֲשֶׁר בָּא** **מִיהוּדָה, וַיִּקְרָא אֶת-הַדְּבָרִים הָאֵלֶּה אֲשֶׁר עָשִׂיתָ, עַל הַמִּזְבַּח בֵּית אֵל.**

שאלת יאשיהו **"מה הציון הזה"?** באה בשעה שראה ציון (קבר) שונה ומיוחד מכל הקברים, ותשובת אנשי העיר אליו היתה כי בציון (קבר) זה קבור איש האלו-הים (עידו), שניבא עליו כי הוא אשר ישרוף את כוהני הבמות, וישרוף עצמות אדם. (עיין/עייני מלכים א, יג)

 **יח וַיֹּאמֶר הַנִּיחוּ לוֹ, אִישׁ אַל-יָנַע עַצְמוֹתָיו; וַיְמַלְּטוּ, עַצְמוֹתָיו--אֵת עַצְמוֹת הַנָּבִיא, אֲשֶׁר-בָּא**

 **מִשֹּׁמְרוֹן.**

 מאחר שהיו קבורים בקבר אחד עצמות הנביא איש האלו-הים (עידו), ועצמות הנביא אשר בא משומרון הנביא הזקן (נביא שקר), ביקש יאשיהו להמנע מלהוציא את עצמות נביא השקר מחשש שיניעו את עצמות הנביא איש האלו-הים, עידו. (עיין/עייני מלכים א, א, יג)

 **יט וְגַם אֶת-כָּל-בָּתֵּי הַבָּמוֹת אֲשֶׁר בְּעָרֵי שֹׁמְרוֹן, אֲשֶׁר עָשׂוּ מַלְכֵי יִשְׂרָאֵל לְהַכְעִיס--הֵסִיר, יֹאשִׁיָּהוּ; וַיַּעַשׂ לָהֶם כְּכָל-הַמַּעֲשִׂים, אֲשֶׁר עָשָׂה בְּבֵית-אֵל.**

 גם את המזבחות והבמות אשר עשה ירבעם בבית אל ובשומרון שבר וניתץ ושרף, ואף כאן לקח עצמות אנשים של עובדי הגלולים, שנקברו בסמוך ושרפם על המזבח, לבזיון.

### 6. טבח כהני הבמות. (כ)

 **כ וַיִּזְבַּח אֶת-כָּל-כֹּהֲנֵי הַבָּמוֹת אֲשֶׁר-שָׁם, עַל-הַמִּזְבְּחוֹת, וַיִּשְׂרֹף אֶת-עַצְמוֹת אָדָם, עֲלֵיהֶם; וַיָּשָׁב, יְרוּשָׁלִָם.**

 מלחמות יאשיהו בעבודת האלילות ומיגורה, הגיעו לשיאם בשעה שלקח את כוהני הבמות שנותרו בישראל אחר הגלות, ולא פסקו מלעבוד עבודה זרה, וזבח אותם על המזבח, ואף שרף עצמות אדם על המזבחות כדי לטמאם, ומשסיים להשתתף בעצמו בביעור עבודה זרה מיהודה ומערי שומרון שמשל בהם, שב לירושלים.

### 7. פסח שעשה יאשיהו. (כא – כג)

 **כא וַיְצַו הַמֶּלֶךְ, אֶת-כָּל-הָעָם לֵאמֹר, עֲשׂוּ פֶסַח, לַיהוָה אֱלֹהֵיכֶם--כַּכָּתוּב, עַל סֵפֶר הַבְּרִית הַזֶּה.**

 **כב כִּי לֹא נַעֲשָׂה, כַּפֶּסַח הַזֶּה, מִימֵי הַשֹּׁפְטִים, אֲשֶׁר שָׁפְטוּ אֶת-יִשְׂרָאֵל; וְכֹל, יְמֵי מַלְכֵי יִשְׂרָאֵל**

 **וּמַלְכֵי יְהוּדָה. כג כִּי, אִם-בִּשְׁמֹנֶה עֶשְׂרֵה שָׁנָה, לַמֶּלֶךְ, יֹאשִׁיָּהוּ: נַעֲשָׂה הַפֶּסַח הַזֶּה, לַיהוָה בִּירוּשָׁלִָם.**

 אחר שטיהר יאשיהו את הארץ מעבודה זרה, צווה לעשות את הפסח ברוב עם, ושתף את כל בני ממלכת יהודה, עם בני ישראל שהוסיפו לשבת בערי ישראל, **"כי לא נעשה כפסח הזה מימי השופטים..."**(כב)

פרוש א': כי לא נעשה כפסח הזה שהיו כל ישראל שלמים בלב אחד לעבוד את ה'. (רד"ק)

פרוש ב': כי לא נקבצו רוב עם בכל פסח מעולם, כמו שנקבצו בפסח זה. (רש"י)

### 8. מעשי יאשיהו הנוספים. (כד – כה)

 **כד וְגַם אֶת-הָאֹבוֹת וְאֶת-הַיִּדְּעֹנִים וְאֶת-הַתְּרָפִים וְאֶת-הַגִּלֻּלִים וְאֵת כָּל-הַשִּׁקֻּצִים, אֲשֶׁר נִרְאוּ בְּאֶרֶץ יְהוּדָה וּבִירוּשָׁלִַם--בִּעֵר, יֹאשִׁיָּהוּ: לְמַעַן הָקִים אֶת-דִּבְרֵי הַתּוֹרָה, הַכְּתֻבִים עַל-הַסֵּפֶר, אֲשֶׁר מָצָא חִלְקִיָּהוּ הַכֹּהֵן, בֵּית יְהוָה. כה וְכָמֹהוּ לֹא-הָיָה לְפָנָיו מֶלֶךְ, אֲשֶׁר-שָׁב אֶל-יְהוָה בְּכָל-לְבָבוֹ וּבְכָל-נַפְשׁוֹ וּבְכָל-מְאֹדוֹ--כְּכֹל, תּוֹרַת מֹשֶׁה; וְאַחֲרָיו, לֹא-קָם כָּמֹהוּ.**

 נוסף על בעור עבודה זרה, בער יאשיהו את העוסקים בכישוף, אובות וידעונים, ובכך עלה על כל מלכי יהודה וישראל, ששבו והשיבו בתשובה את העם, והורה ללכת רק בדרכי ה', (מצודת דוד) **"וכמוהו לא היה לפניו אשר שב אל ה' בכל לבבו ובכל מאודו..."** (כה).

 קושי: הכיצד? והרי גם על מלך חזקיהו נאמר: **"בה' אלוקי ישראל ואשר היו לפניו בטח ואחריו לא היה כמוהו בכל מלכי יהודה"** (מלכים ב, יח, ה)

 תשובה: מה שנאמר על חזקיהו **"ואחריו לא היה כמוהו"**, הוא בעניין הביטחון שבטח בה', ובעניין זה עלה על כל המלכים, ומה שנאמר כאן על יאשיהו **"וכמוהו לא היה... ואחריו לא קם"**, זה לעניין היותו בעל תשובה שעשה אותה בשלמות, ובעניין זה עלה ונשתבח על כל המלכים. (מצודת דוד)

### 9. גזירת החורבן בשל חטאי מנשה. (כו – כז)

 **כו אַךְ לֹא-שָׁב יְהוָה, מֵחֲרוֹן אַפּוֹ הַגָּדוֹל, אֲשֶׁר-חָרָה אַפּוֹ, בִּיהוּדָה--עַל, כָּל-הַכְּעָסִים, אֲשֶׁר הִכְעִיסוֹ, מְנַשֶּׁה. כז וַיֹּאמֶר יְהוָה, גַּם אֶת-יְהוּדָה אָסִיר מֵעַל פָּנַי, כַּאֲשֶׁר הֲסִרֹתִי, אֶת-יִשְׂרָאֵל; וּמָאַסְתִּי אֶת הָעִיר הַזֹּאת אֲשֶׁר בָּחַרְתִּי, אֶת-יְרוּשָׁלִַם, וְאֶת-הַבַּיִת, אֲשֶׁר אָמַרְתִּי יִהְיֶה שְׁמִי שָׁם.**

על אף צדקתו של יאשיהו ופעולותיו הרבות בטיהור הארץ, לא פסחה גזירת החרבן מהעם בשל חטאי מנשה, אשר חטא והחטיא את ישראל (כ-100 שנים קודם חורבנה של ירושלים וגלות יהודה בימי צדקיהו) **"אך לא שב ה' מחרון אפו... על כל הכעסים אשר הכעיסו מנשה"** (כו)

### 10. מות יאשיהו והמלכת יהואחז בנו. (כח – ל)

 **כח וְיֶתֶר דִּבְרֵי יֹאשִׁיָּהוּ, וְכָל-אֲשֶׁר עָשָׂה: הֲלֹא-הֵם כְּתוּבִים, עַל-סֵפֶר דִּבְרֵי הַיָּמִים--לְמַלְכֵי יְהוּדָה. כט בְּיָמָיו עָלָה פַרְעֹה נְכֹה מֶלֶךְ-מִצְרַיִם, עַל-מֶלֶךְ אַשּׁוּר--עַל-נְהַר-פְּרָת; וַיֵּלֶךְ הַמֶּלֶךְ יֹאשִׁיָּהוּ, לִקְרָאתוֹ, וַיְמִיתֵהוּ בִּמְגִדּוֹ, כִּרְאֹתוֹ אֹתוֹ. ל וַיַּרְכִּבֻהוּ עֲבָדָיו מֵת, מִמְּגִדּוֹ, וַיְבִאֻהוּ יְרוּשָׁלִַם, וַיִּקְבְּרֻהוּ בִּקְבֻרָתוֹ; וַיִּקַּח עַם-הָאָרֶץ, אֶת-יְהוֹאָחָז בֶּן יֹאשִׁיָּהוּ, וַיִּמְשְׁחוּ אֹתוֹ וַיַּמְלִיכוּ אֹתוֹ, תַּחַת אָבִיו.**

יאשיהו נהרג על ידי פרעה נכה מלך מצרים, בשעה שניסה למנוע ממנו לעבור בארצו כשהיה בדרכו להילחם במלך אשור, ועל אף נסיונותיו של פרעה לשכנע את יאשיהו, כי אין בליבו וכוונתו להרע לו. יאשיהו לא קיבל את דבריו, וסופו שנהרג על ידו עם פתיחת המערכה. עם מותו הומלך יהואחז בנו, אשר חרג מדרך אביו, ושב לחטוא ולהחטיא את ישראל, **"ויעש הרע בעיני ה' ככל אשר עשו אבותיו"**

###  11. מלכות יהואחז בן אשיהו (לא – לג)

 **לא בֶּן-עֶשְׂרִים וְשָׁלֹשׁ שָׁנָה, יְהוֹאָחָז בְּמָלְכוֹ, וּשְׁלֹשָׁה חֳדָשִׁים, מָלַךְ בִּירוּשָׁלִָם; וְשֵׁם אִמּוֹ, חֲמוּטַל**

 **בַּת יִרְמְיָהוּ מִלִּבְנָה. לב וַיַּעַשׂ הָרַע, בְּעֵינֵי יְהוָה, כְּכֹל אֲשֶׁר-עָשׂוּ, אֲבֹתָיו. לג וַיַּאַסְרֵהוּ פַרְעֹה נְכֹה**

 **בְרִבְלָה בְּאֶרֶץ חֲמָת, במלך (מִמְּלֹךְ) בִּירוּשָׁלִָם; וַיִּתֶּן-עֹנֶשׁ, עַל-הָאָרֶץ, מֵאָה כִכַּר-כֶּסֶף, וְכִכַּר זָהָב.**

 יהואחז, שמלך אחר אביו יאשיהו, מלך שלושה חדשים בלבד, ועשה את הרע בעיני ה', ופרעה שהשתלט על ארץ ישראל והטיל מיסים כבדים על יושבי הארץ, אסר את יהואחז ולבסוף הביאו למצרים, ושם מצא את מותו.

### 12. מלכות יהויקים (אליקים) בן יאשיהו (לד – לז)

 **לד וַיַּמְלֵךְ פַּרְעֹה נְכֹה אֶת-אֶלְיָקִים בֶּן-יֹאשִׁיָּהוּ, תַּחַת יֹאשִׁיָּהוּ אָבִיו, וַיַּסֵּב אֶת-שְׁמוֹ, יְהוֹיָקִים; וְאֶת יְהוֹאָחָז לָקַח, וַיָּבֹא מִצְרַיִם וַיָּמָת שָׁם. לה וְהַכֶּסֶף וְהַזָּהָב, נָתַן יְהוֹיָקִים לְפַרְעֹה--אַךְ הֶעֱרִיךְ אֶת-הָאָרֶץ, לָתֵת אֶת-הַכֶּסֶף עַל-פִּי פַרְעֹה: אִישׁ כְּעֶרְכּוֹ, נָגַשׂ אֶת-הַכֶּסֶף וְאֶת-הַזָּהָב אֶת-עַם הָאָרֶץ, לָתֵת, לְפַרְעֹה נְכֹה. לו בֶּן-עֶשְׂרִים וְחָמֵשׁ שָׁנָה, יְהוֹיָקִים בְּמָלְכוֹ, וְאַחַת עֶשְׂרֵה שָׁנָה, מָלַךְ בִּירוּשָׁלִָם; וְשֵׁם אִמּוֹ, זבידה בַת פְּדָיָה מִן-רוּמָה. לז וַיַּעַשׂ הָרַע, בְּעֵינֵי יְהוָה, כְּכֹל אֲשֶׁר-עָשׂוּ, אֲבֹתָיו.**

 אליקים הומלך ע"י פרעה מלך מצרים ואף שינה את שמו ליהויקים, וכאשר פרעה מפסיד במערכה למלך בבל, בחר יהויקים להיות נאמן לבבלים ועבדם במשך שלש שנים, ובסופם מרד בהם.

## נקודות לעיון:

#### א. מות יאשיהו

 מות יאשיהו המלך הצדיק, עורר הרהורים בתחום האמונה, הכיצד נענש יאשיהו ומת בשדה הקרב?

####  דרכי הפרשנים ליישב את הקושי:

רלב"ג: יאשיהו מת בעוון העם, כי הוא חשב שיהיו כל ישראל הולכים בדרך התורה והמצוות, אך בפועל המשיכו בחטאם בסתר, ועל כן לא שב ה' מחרון אפו.

 אחרים: מפני שלא נועץ יאשיהו בנביא, ויצא על דעת עצמו להלחם עם מלך מצרים.

#### ב. "אך לא שב ה' מחרון אפו... על כל הכעסים אשר הכעיסו מנשה" (כו),

 קושי – מפני מה נענשו ישראל על חטאי מנשה, שחי כ-100 שנים קודם בחרבן?

 תשובה – מפני שהחזיקו מעשה אבותיהם בידם, ועל כן נענשו על חטאיהם, ועל חטאי אבותיהם, ונתקיים בהם **"עוון אבות על בנים"**.

#### פקידת עוון אבות על בנים

ג. לישוב הסתירה בין האמור בתורה **"פוקד עוון על בנים"** (שמות לד, ז) לבין קביעת יחזקאל **"בן לא ישא בעוון האב"** (יחזקאל יח, כ)

 לישוב הסתירה בין הפסוק: **"פוקד עוון אבות על בנים..."** (שמות לד, ז), ובין הפסוק: **"ובנים לא יומתו על אבות"** (דברים כד, טז).

 נציין את דברי הגמרא ברכות ז עמ' א:

 הפסוק בשמות לד – **"כשאוחזין מעשה אבותיהם בידיהם"**.

 הפסוק בדברים כד – **"כשאין אוחזין מעשה אבותיהם בידיהם"**.

 מכאן ניתן להסביר את העיקרון, בן לא ישא בעוון האב, כאשר הבנים אינם ממשיכים ברעות אביהם, ובשעה שהבנים אוחזים מעשה אבותיהם בידיהם, הם נענשים לפי התורה על עוונם ועל עוון אבותם.

## מלכים ב פרק כד

###  הקדמה:

במאבק שבין מלכות מצרים לבין מלכות בבל, נמצאה יהודה בתווך. עם מות יאשיהו והמלכת בנו יהואחז, עלה פרעה מלך מצרים והשתלט על ארץ ישראל, ואף הטיל על תושביה עונש **"ויתן עונש על הארץ מאה ככר כסף וככר זהב"** (כג, כג), ומלך מצרים אף הרג את יהואחז והמליך במקומו את אליקים אחיו, ושינה את שמו ליהויקים – בדרך המורה על הכנעה.

 המלך החדש יהויקים, היה כנוע ועל פי דרישת פרעה מלך מצרים, הטיל מס על הארץ **"והכסף והזהב נתן יהויקים לפרעה... על פי פרעה..."** (כג, לה). עם חלוף השנים, היתה יד מלכות בבל על העליונה, וכאשר פרעה מפסיד למלך בבל, עלה נבוכדנאצר בשנה הרביעית גם על יהודה וכבש אותה, ומפחד מפניונכנע יהויקים, ונתן לו מס כפי שהטיל עליו במשך שלוש שנים, **"ויהי לו יהויקים עבד שלש שנים..."** ומסתבר שאך נשבע לו שלא ימרוד בו לעולם.

###  חלוקת הפרק:

 1. מרד המלך יהויקים במלך בבל וגורלו – א – ז

 2. מלכות יהויכין בן יהויקים, וגלות החרש והמסגר – ח – יז

 3. מלכות מתניה (צדקיהו) בן יאשיהו - יח - כ

### 1. מרד המלך יהויקים במלך בבל וגורלו (א – ז)

 **א בְּיָמָיו עָלָה, נְבֻכַדְנֶאצַּר מֶלֶךְ בָּבֶל; וַיְהִי-לוֹ יְהוֹיָקִים עֶבֶד שָׁלֹשׁ שָׁנִים, וַיָּשָׁב וַיִּמְרָד-בּוֹ.**

 **ב וַיְשַׁלַּח יְהוָה בּוֹ אֶת-גְּדוּדֵי כַשְׂדִּים וְאֶת-גְּדוּדֵי אֲרָם וְאֵת גְּדוּדֵי מוֹאָב, וְאֵת גְּדוּדֵי בְנֵי-עַמּוֹן, וַיְשַׁלְּחֵם בִּיהוּדָה, לְהַאֲבִידוֹ: כִּדְבַר יְהוָה--אֲשֶׁר דִּבֶּר, בְּיַד עֲבָדָיו הַנְּבִיאִים.**

 **ג אַךְ עַל-פִּי יְהוָה, הָיְתָה בִּיהוּדָה, לְהָסִיר, מֵעַל פָּנָיו--בְּחַטֹּאת מְנַשֶּׁה, כְּכֹל אֲשֶׁר עָשָׂה.**

 **ד וְגַם דַּם-הַנָּקִי אֲשֶׁר שָׁפָךְ, וַיְמַלֵּא אֶת-יְרוּשָׁלִַם דָּם נָקִי; וְלֹא-אָבָה יְהוָה, לִסְלֹחַ.**

 **ה וְיֶתֶר דִּבְרֵי יְהוֹיָקִים, וְכָל-אֲשֶׁר עָשָׂה: הֲלֹא-הֵם כְּתוּבִים, עַל-סֵפֶר דִּבְרֵי הַיָּמִים--לְמַלְכֵי יְהוּדָה.**

 **ו וַיִּשְׁכַּב יְהוֹיָקִים, עִם-אֲבֹתָיו; וַיִּמְלֹךְ יְהוֹיָכִין בְּנוֹ, תַּחְתָּיו.**

 **ז וְלֹא-הֹסִיף עוֹד מֶלֶךְ מִצְרַיִם, לָצֵאת מֵאַרְצוֹ: כִּי-לָקַח מֶלֶךְ בָּבֶל, מִנַּחַל מִצְרַיִם עַד-נְהַר-פְּרָת, כֹּל אֲשֶׁר הָיְתָה, לְמֶלֶךְ מִצְרָיִם.**

 לאחר שלוש שנים שבהם יהויקים עבד בו את בבל, שב ומרד בו למרות השבועה, ויתכן כי תעוזתו נבעה בעקבות הערכתו, כי המצרים שנערכו לצאת למלחמה בבלים ינצחו בה, אך הערכתו זו התבדתה, ומלך בבלנבוכדנאצר בלווית גדודים מארם, מואב ועמון שהיו כנועים לבבל עלו על יהודה, הטילו מצור עליה, ואתיהויקים לקחו בשבי והוליכוהו לבבל **"עליו עלה נבוכדנאצר מלך בבל ויאסרוהו בנחושתים להוליכו בבלה"** (דברי הימים ב, לו, ח)

### 2. מלכות יהויכין בן יהויקים וגלות החרש והמסגר (ח – יז)

 **ח בֶּן-שְׁמֹנֶה עֶשְׂרֵה שָׁנָה, יְהוֹיָכִין בְּמָלְכוֹ, וּשְׁלֹשָׁה חֳדָשִׁים, מָלַךְ בִּירוּשָׁלִָם; וְשֵׁם אִמּוֹ, נְחֻשְׁתָּא בַת אֶלְנָתָן מִירוּשָׁלִָם.**

 **ט וַיַּעַשׂ הָרַע, בְּעֵינֵי יְהוָה, כְּכֹל אֲשֶׁר-עָשָׂה, אָבִיו.**

 **י בָּעֵת הַהִיא--עלה (עָלוּ) עַבְדֵי נְבֻכַדְנֶאצַּר מֶלֶךְ-בָּבֶל, יְרוּשָׁלִָם; וַתָּבֹא הָעִיר, בַּמָּצוֹר.**

 **יא וַיָּבֹא נְבֻכַדְנֶאצַּר מֶלֶךְ-בָּבֶל, עַל-הָעִיר; וַעֲבָדָיו, צָרִים עָלֶיהָ.**

 **יב וַיֵּצֵא יְהוֹיָכִין מֶלֶךְ-יְהוּדָה, עַל-מֶלֶךְ בָּבֶל, הוּא וְאִמּוֹ, וַעֲבָדָיו וְשָׂרָיו וְסָרִיסָיו; וַיִּקַּח אֹתוֹ מֶלֶךְ בָּבֶל, בִּשְׁנַת שְׁמֹנֶה לְמָלְכוֹ.**

**יג וַיּוֹצֵא מִשָּׁם, אֶת-כָּל-אוֹצְרוֹת בֵּית יְהוָה, וְאוֹצְרוֹת, בֵּית הַמֶּלֶךְ; וַיְקַצֵּץ אֶת-כָּל-כְּלֵי הַזָּהָב, אֲשֶׁר עָשָׂהשְׁלֹמֹה מֶלֶךְ יִשְׂרָאֵל בְּהֵיכַל יְהוָה, כַּאֲשֶׁר, דִּבֶּר יְהוָה.**

**יד וְהִגְלָה אֶת-כָּל-יְרוּשָׁלִַם וְאֶת-כָּל-הַשָּׂרִים וְאֵת כָּל-גִּבּוֹרֵי הַחַיִל, עשרה (עֲשֶׂרֶת) אֲלָפִים גּוֹלֶה, וְכָל-הֶחָרָשׁ, וְהַמַּסְגֵּר: לֹא נִשְׁאַר, זוּלַת דַּלַּת עַם-הָאָרֶץ.**

**טו וַיֶּגֶל אֶת-יְהוֹיָכִין, בָּבֶלָה; וְאֶת-אֵם הַמֶּלֶךְ וְאֶת-נְשֵׁי הַמֶּלֶךְ וְאֶת-סָרִיסָיו, וְאֵת אולי (אֵילֵי) הָאָרֶץ, הוֹלִיךְ גּוֹלָה מִירוּשָׁלַיִם בָּבֶלָה.**

**טז וְאֵת כָּל-אַנְשֵׁי הַחַיִל שִׁבְעַת אֲלָפִים, וְהֶחָרָשׁ וְהַמַּסְגֵּר אֶלֶף--הַכֹּל, גִּבּוֹרִים עֹשֵׂי מִלְחָמָה; וַיְבִיאֵם מֶלֶךְ בָּבֶל גּוֹלָה, בָּבֶלָה.**

 **יז וַיַּמְלֵךְ מֶלֶךְ-בָּבֶל אֶת-מַתַּנְיָה דֹדוֹ, תַּחְתָּיו; וַיַּסֵּב אֶת-שְׁמוֹ, צִדְקִיָּהוּ.**

 במקום יהויקים שנלקח בשבי לבבל מלך יהויכין בנו, ואף הוא כאביו חטא **"ויעש הרע בעיני ה' בכל אשר עשה אביו"**, ומשראה יהויכין כי המצור על העיר הולך ומתהדק, נכנע יהויכין **"ויצא מלך יהויכין... על מלך בבל הוא ואמו ועבדיו ושריו..."** (יב), ואחר פרץ חיל נבוכדנאצר אל ירושלים, ולקח את אוצרות בית המקדש לבבל, ואחר הגלה בראשונה את האנשים החשובים שבירושלים, ובניהם גם **"החרש והמסגר"** כל המומחים והאומנים ביצור כלי נשק. גם יהויכין ושריו הוגלו והובאו לבבל.

##  סכום:

 1. יהויכין נכנע לפני מלך בבל. (יב)

 2. מלך בבל פרץ לירושלים ובזז את אוצרות בית המקדש והביאם לבבל. (יג)

 3. מלך בבל הגלה את חשובי העם, שרים והגבורים. (יד)

 4. מלך בבל הגלה את החרש והמסגר, הממחים והאומנים ביצור כלי נשק. (יד)

 5. מלך בבל הגלה את המלך, נשותיו וסריסיו. (טו)

 6. מלך בבל ממליך את מתניה במקום יהויכין, ושינה את שמו לצדקיהו. (יז)

### 3. מלכות מתניה (צדקיהו) בן יאשיהו (יח – כ)

 **יח בֶּן-עֶשְׂרִים וְאַחַת שָׁנָה, צִדְקִיָּהוּ בְמָלְכוֹ, וְאַחַת עֶשְׂרֵה שָׁנָה, מָלַךְ בִּירוּשָׁלִָם; וְשֵׁם אִמּוֹ, חמיטל (חֲמוּטַל) בַּת יִרְמְיָהוּ מִלִּבְנָה.**

 **יט וַיַּעַשׂ הָרַע, בְּעֵינֵי יְהוָה, כְּכֹל אֲשֶׁר-עָשָׂה, יְהוֹיָקִים.**

 **כ כִּי עַל-אַף יְהוָה, הָיְתָה בִירוּשָׁלִַם וּבִיהוּדָה, עַד-הִשְׁלִכוֹ אֹתָם, מֵעַל פָּנָיו; וַיִּמְרֹד צִדְקִיָּהוּ, בְּמֶלֶךְ בָּבֶל.**

 מלך בבל שהמליך את מתניה במקום יהויכין, שינה את שמו לצדקיהו, כצעד נוסף להיותו המלך החדש כנוע לפניו, ונאמן לו. גם צדקיהו לא למד כל לקח מאבותיו, יהויקים ויהויכין, ואף הוא בחר לסור מדרך ה', **"ויעש הרע בעיני ה'..."**

## מלכים ב פרק כה

### הקדמה:

פרק זה הינו המשך ישיר למאורעות שצוינו בפרק הקודם, וענינו האירועים החשובים שאירעו אחר מות יהויכין, והמלכת צדקיהו דודו תחתיו, ועיקרם מרד צדקיהו במלך בבל, המצור הבבלי, הבקעת העיר, חרבן המקדש וגלות הנותרים ביהודה.

###  חלוקת הפרק:

 1. מרד צדקיהו והמצור על ירושלים – א – ז

 2. חרבן המקדש, ירושלים והגלות – ח – יב

 3. ביזת כלי המקדש ולקיחתם בבלה – יג – יז

 4. שבי הכהנים והמנהיגים, והמתתם – יח – כא

 5. מינוי גדליה על שארית העם – כב – כד

 6. רצח גדליה ויציאת השארית למצרים – כה – כו

 7. שחרור יהויכין – כז - ל

### 1. מרד צדקיהו והמצור על ירושלים (א – ז)

 **א וַיְהִי בִשְׁנַת הַתְּשִׁיעִית לְמָלְכוֹ, בַּחֹדֶשׁ הָעֲשִׂירִי בֶּעָשׂוֹר לַחֹדֶשׁ, בָּא נְבֻכַדְנֶאצַּר מֶלֶךְ-בָּבֶל הוּא וְכָל-חֵילוֹ עַל יְרוּשָׁלִַם, וַיִּחַן עָלֶיהָ; וַיִּבְנוּ עָלֶיהָ דָּיֵק, סָבִיב.**

 **ב וַתָּבֹא הָעִיר, בַּמָּצוֹר, עַד עַשְׁתֵּי עֶשְׂרֵה שָׁנָה, לַמֶּלֶךְ צִדְקִיָּהוּ.**

 **ג בְּתִשְׁעָה לַחֹדֶשׁ, וַיֶּחֱזַק הָרָעָב בָּעִיר; וְלֹא-הָיָה לֶחֶם, לְעַם הָאָרֶץ.**

 **ד וַתִּבָּקַע הָעִיר, וְכָל-אַנְשֵׁי הַמִּלְחָמָה הַלַּיְלָה דֶּרֶךְ שַׁעַר בֵּין הַחֹמֹתַיִם אֲשֶׁר עַל-גַּן הַמֶּלֶךְ, וְכַשְׂדִּים עַל הָעִיר, סָבִיב; וַיֵּלֶךְ, דֶּרֶךְ הָעֲרָבָה.**

 **ה וַיִּרְדְּפוּ חֵיל-כַּשְׂדִּים אַחַר הַמֶּלֶךְ, וַיַּשִּׂגוּ אֹתוֹ בְּעַרְבוֹת יְרֵחוֹ; וְכָל-חֵילוֹ--נָפֹצוּ, מֵעָלָיו.**

 **ו וַיִּתְפְּשׂוּ, אֶת-הַמֶּלֶךְ, וַיַּעֲלוּ אֹתוֹ אֶל-מֶלֶךְ בָּבֶל, רִבְלָתָה; וַיְדַבְּרוּ אִתּוֹ, מִשְׁפָּט.**

 **ז וְאֶת-בְּנֵי, צִדְקִיָּהוּ, שָׁחֲטוּ, לְעֵינָיו; וְאֶת-עֵינֵי צִדְקִיָּהוּ, עִוֵּר, וַיַּאַסְרֵהוּ בַנְחֻשְׁתַּיִם, וַיְבִאֵהוּ בָּבֶל.**

 בשנה התשיעית למלכות צדקיהו בעשרה בטבת, כשנה וחצי לפני החורבן (שנת 3,338 לבריאה), הטיל נבוכדנאצר מלך בבל מצור על ירושלים, עד שנת אחת עשרה למלכות צדקיהו, ובתשעה לחודש תמוז (צום הרביעי) הובקעה חומת העיר, והחל מסע הפורענות של מלכות בבל ביהודה. גם המלך צדקיהו נתפס, ונקרו את עיניו לאחר שנשחטו בניו לעיניו.

## 2. חרבן המקדש, ירושלים והגלות (ח – יב)

 **ח וּבַחֹדֶשׁ הַחֲמִישִׁי, בְּשִׁבְעָה לַחֹדֶשׁ--הִיא שְׁנַת תְּשַׁע-עֶשְׂרֵה שָׁנָה, לַמֶּלֶךְ נְבֻכַדְנֶאצַּר מֶלֶךְ-בָּבֶל: בָּא נְבוּזַרְאֲדָן רַב טַבָּחִים, עֶבֶד מֶלֶךְ-בָּבֶל--יְרוּשָׁלִָם.**

 **ט וַיִּשְׂרֹף אֶת-בֵּית-יְהוָה, וְאֶת-בֵּית הַמֶּלֶךְ; וְאֵת כָּל-בָּתֵּי יְרוּשָׁלִַם וְאֶת-כָּל-בֵּית גָּדוֹל, שָׂרַף בָּאֵשׁ.**

**י וְאֶת-חוֹמֹת יְרוּשָׁלִַם, סָבִיב--נָתְצוּ כָּל-חֵיל כַּשְׂדִּים, אֲשֶׁר רַב-טַבָּחִים.**

**יא וְאֵת יֶתֶר הָעָם הַנִּשְׁאָרִים בָּעִיר, וְאֶת-הַנֹּפְלִים אֲשֶׁר נָפְלוּ עַל-הַמֶּלֶךְ בָּבֶל, וְאֵת, יֶתֶר הֶהָמוֹן--הֶגְלָה, נְבוּזַרְאֲדָן רַב טַבָּחִים.**

**יב וּמִדַּלַּת הָאָרֶץ, הִשְׁאִיר רַב-טַבָּחִים, לְכֹרְמִים, וּלְיֹגְבִים.**

 ובחודש החמישי (אב), שרף מלך בבל את בית המקדש, ואת בית המלך ואת ירושלים, ויתר העם שנשארו אחר הרעב וההרג, הגלו הבבלים לבבל מלבד דלת העם שהתיר כדי לנצלם, שיהיו מעבדים שדות וכרמים לטובת בבל.

### 3. ביזת כלי המקדש ולקיחתם בבלה (יג – יז)

 **יג וְאֶת-עַמּוּדֵי הַנְּחֹשֶׁת אֲשֶׁר בֵּית-יְהוָה, וְאֶת-הַמְּכֹנוֹת וְאֶת-יָם הַנְּחֹשֶׁת אֲשֶׁר בְּבֵית-יְהוָה--שִׁבְּרוּ כַשְׂדִּים; וַיִּשְׂאוּ אֶת נְחֻשְׁתָּם, בָּבֶלָה.**

 **יד וְאֶת-הַסִּירֹת וְאֶת-הַיָּעִים וְאֶת-הַמְזַמְּרוֹת וְאֶת-הַכַּפּוֹת, וְאֵת כָּל-כְּלֵי הַנְּחֹשֶׁת אֲשֶׁר יְשָׁרְתוּ-בָם--לָקָחוּ.**

 **טו וְאֶת-הַמַּחְתּוֹת, וְאֶת-הַמִּזְרָקוֹת, אֲשֶׁר זָהָב זָהָב, וַאֲשֶׁר-כֶּסֶף כָּסֶף--לָקַח, רַב-טַבָּחִים.**

 **טז הָעַמּוּדִים שְׁנַיִם, הַיָּם הָאֶחָד וְהַמְּכֹנוֹת, אֲשֶׁר-עָשָׂה שְׁלֹמֹה, לְבֵית יְהוָה--לֹא-הָיָה מִשְׁקָל, לִנְחֹשֶׁת כָּל הַכֵּלִים הָאֵלֶּה.**

 **יז שְׁמֹנֶה עֶשְׂרֵה אַמָּה קוֹמַת הָעַמּוּד הָאֶחָד, וְכֹתֶרֶת עָלָיו נְחֹשֶׁת וְקוֹמַת הַכֹּתֶרֶת שָׁלֹשׁ אמה (אַמּוֹת), וּשְׂבָכָה וְרִמֹּנִים עַל-הַכֹּתֶרֶת סָבִיב, הַכֹּל נְחֹשֶׁת; וְכָאֵלֶּה לַעַמּוּד הַשֵּׁנִי, עַל-הַשְּׂבָכָה.**

 כל כלי המקדש שנותרו נבזזו על ידי בבל, וכל מה שלא ניתן לקחת בשל משקלם הכבד שברו.

### 4. שבי הכהנים המנהיגים והמתתם (יח – כא)

 **יח וַיִּקַּח רַב-טַבָּחִים, אֶת-שְׂרָיָה כֹּהֵן הָרֹאשׁ, וְאֶת-צְפַנְיָהוּ, כֹּהֵן מִשְׁנֶה; וְאֶת-שְׁלֹשֶׁת, שֹׁמְרֵי הַסַּף.**

 **יט וּמִן-הָעִיר לָקַח סָרִיס אֶחָד אֲשֶׁר-הוּא פָקִיד עַל-אַנְשֵׁי הַמִּלְחָמָה, וַחֲמִשָּׁה אֲנָשִׁים מֵרֹאֵי פְנֵי-הַמֶּלֶךְ אֲשֶׁר נִמְצְאוּ בָעִיר, וְאֵת הַסֹּפֵר שַׂר הַצָּבָא, הַמַּצְבִּא אֶת-עַם הָאָרֶץ; וְשִׁשִּׁים אִישׁ מֵעַם הָאָרֶץ, הַנִּמְצְאִים בָּעִיר.**

 **כ וַיִּקַּח אֹתָם, נְבוּזַרְאֲדָן רַב-טַבָּחִים; וַיֹּלֶךְ אֹתָם עַל-מֶלֶךְ בָּבֶל, רִבְלָתָה.**

**כא וַיַּךְ אֹתָם מֶלֶךְ בָּבֶל וַיְמִיתֵם בְּרִבְלָה, בְּאֶרֶץ חֲמָת; וַיִּגֶל יְהוּדָה, מֵעַל אַדְמָתוֹ.**

 עם ביזת כלי המקדש, נלקחו הכהנים שעבדו במקדש, ואת ראשי הצבא והקרובים למלכות צדקיהו לשבי, ושם המיתם **"ויקח אותם... ויך אותם מלך בבל וימיתם... ויגל יהודה מעל אדמתו"**

### 5. מינוי גדליה על שארית העם (כב – כד)

 **כב וְהָעָם, הַנִּשְׁאָר בְּאֶרֶץ יְהוּדָה, אֲשֶׁר הִשְׁאִיר, נְבוּכַדְנֶאצַּר מֶלֶךְ בָּבֶל--וַיַּפְקֵד עֲלֵיהֶם, אֶת-גְּדַלְיָהוּ בֶּן אֲחִיקָם בֶּן שָׁפָן.**

 **כג וַיִּשְׁמְעוּ כָל-שָׂרֵי הַחֲיָלִים הֵמָּה וְהָאֲנָשִׁים, כִּי-הִפְקִיד מֶלֶךְ-בָּבֶל אֶת-גְּדַלְיָהוּ, וַיָּבֹאוּ אֶל-גְּדַלְיָהוּ,הַמִּצְפָּה; וְיִשְׁמָעֵאל בֶּן-נְתַנְיָה וְיוֹחָנָן בֶּן-קָרֵחַ וּשְׂרָיָה בֶן-תַּנְחֻמֶת הַנְּטֹפָתִי, וְיַאֲזַנְיָהוּ בֶּן-הַמַּעֲכָתִי--הֵמָּה, וְאַנְשֵׁיהֶם.**

 **כד וַיִּשָּׁבַע לָהֶם גְּדַלְיָהוּ, וּלְאַנְשֵׁיהֶם, וַיֹּאמֶר לָהֶם, אַל-תִּירְאוּ מֵעַבְדֵי הַכַּשְׂדִּים: שְׁבוּ בָאָרֶץ, וְעִבְדוּ אֶת-מֶלֶךְ בָּבֶל וְיִטַב לָכֶם.**

 את גדליה בן אחיקם, שהיה מיוחס וקרוב למלכות צדקיהו, מינה המלך נבוכדנאצר על דלת העם שהותיר ביהודה, והוא אשר קרא לנותרים לעבוד את מלך בבל, ולהעביר לו כל מס שידרש, כדי שיטיב עימהם **"שבו בארץ ועבדו את מלך בבל ויטב לכם"** (כד)

### 6. רצח גדליה ויציאת הנותרים למצרים (כה – כו)

**כה וַיְהִי בַּחֹדֶשׁ הַשְּׁבִיעִי, בָּא יִשְׁמָעֵאל בֶּן-נְתַנְיָה בֶּן-אֱלִישָׁמָע מִזֶּרַע הַמְּלוּכָה וַעֲשָׂרָה אֲנָשִׁים אִתּוֹ, וַיַּכּוּ אֶת גְּדַלְיָהוּ, וַיָּמֹת; וְאֶת-הַיְּהוּדִים, וְאֶת-הַכַּשְׂדִּים, אֲשֶׁר-הָיוּ אִתּוֹ, בַּמִּצְפָּה.**

 **כו וַיָּקֻמוּ כָל-הָעָם מִקָּטֹן וְעַד-גָּדוֹל, וְשָׂרֵי הַחֲיָלִים, וַיָּבֹאוּ, מִצְרָיִם: כִּי יָרְאוּ, מִפְּנֵי כַשְׂדִּים.**

 גם על הנותרים לא פסחה הפורענות, ובשעה שישמעאל בן נתניה שהיה מזרע המלוכה רצח את גדליה בן אחיקם, כשערער על מנויו בחשבו כי לו מגיע השלטון על הנותרים ביהודה. ישמעאל בן נתניה שהיה מיוחס ומזרע המלוכה, לא השלים עם מנויו של גדליה בן אחיקם למנהיג על הנותרים ביהודה, ובערמה קם ועשרה אנשים שהצטרפו אליו, רצח את גדליה בן אחיקם, ומחשש לנקמה מצד הבבלים שמינו את גדליה, יצאו כל הנותרים והלכו למצרים, ובכך הושלמה הגלות, ובא הקץ אף השארית שנותרה ביהודה **"ויקומו כל העם... ויבואו מצרים כי יראו מפני כשדים"**, ויש להדגיש שחרבן המקדש וירושלים והגלות,קרו בגלל חטאי המלכים והעם, ובעיקר בגלל חטאי מנשה, אך על פי ה' היתה ביהודה להסיר מעל פניו בחטאת מנשה בכל אשר עשה (כד, ג)

### 7. שחרור יהויכין (כז – ל)

 **כז וַיְהִי בִשְׁלֹשִׁים וָשֶׁבַע שָׁנָה, לְגָלוּת יְהוֹיָכִין מֶלֶךְ-יְהוּדָה, בִּשְׁנֵים עָשָׂר חֹדֶשׁ, בְּעֶשְׂרִים וְשִׁבְעָה לַחֹדֶשׁ; נָשָׂא אֱוִיל מְרֹדַךְ מֶלֶךְ בָּבֶל בִּשְׁנַת מָלְכוֹ, אֶת-רֹאשׁ יְהוֹיָכִין מֶלֶךְ-יְהוּדָה--מִבֵּית כֶּלֶא.**

**כח וַיְדַבֵּר אִתּוֹ, טֹבוֹת; וַיִּתֵּן, אֶת-כִּסְאוֹ, מֵעַל כִּסֵּא הַמְּלָכִים אֲשֶׁר אִתּוֹ, בְּבָבֶל.**

**כט וְשִׁנָּא, אֵת בִּגְדֵי כִלְאוֹ; וְאָכַל לֶחֶם תָּמִיד לְפָנָיו, כָּל-יְמֵי חַיָּיו.**

 **ל וַאֲרֻחָתוֹ, אֲרֻחַת תָּמִיד נִתְּנָה-לּוֹ מֵאֵת הַמֶּלֶךְ--דְּבַר-יוֹם בְּיוֹמוֹ: כֹּל, יְמֵי חַיָּו.**

 המלך יהויכין שנשבא על ידי נבוכדנאצר מלך בבל והוגלה לבבל. מלך בבל אויל מרודך שמלך תחת אביו, שינה מדרך שבה נהג אביו עם מלכי יהודה, ובשנה הראשונה למלכותו שחרר את המלך יהויכין, שנשבא על ידי אביו נבוכדנאצר והוגלה לבבל, **"ויגל את יהויכין בבלה"** (כד, טו), ואכן כעבור שלושים ושבע שנים (מאז גלה יהויכין וישב בכלא) (27 אחר חרבן הבית), זכה לקבל טובות מאויל מרודך מלך בבל, ובהם:

א. דבר אתו טובות – דבר ניחומים

ב. נתן את כסאו מעל כסא המלכים המנוצחים למלך בבל

ג. החליף את בגדי האסיר שלבש לבגדים נאים

ד. ספק לו הקצבה קבועה של מזון